
ŠTOVANJE SVETACA 


U vrijeme duhovne borbe između katolika i pr0- 
testanata u XVI. stoljeću katolički su teolozi nadu- 
go i naširoko opravdavali zakonitost štovanja sve- 
taca. A Tridentski je sabor na 25. sjednici svečano 
definirao: »Dobro je i korisno zazivati u pomoć sve- 
ce koji kraljuju s Kristom, utjecati se njihovim mo- 
litvama i njihovoj pomoći, da bismo od Boga posti- 
gli njegova dobročinstva po njegovu Sinu, Gospo- 
dinu našem Isusu Kristu, našem jedinom otkupite- 
lju i posredniku.« Ta definicija odobrava i potvrđu- 
je štovanje svetaca i točno mu određuje značaj. 

Iako svi opći sabori imaju jednaku dogmatsku 
vrijednost, danas baš nije moderno pozivati se na 
Tridentski sabor. Mi smo se, ipak, na njega svjesno 
pozvali, ali se u nauci o štovanju svetaca želimo po- 
zvati i na II. vatikanski sabor, koji u Dogmatskoj 
uredbi o Crkvi naučava: »Časnu vjeru naših preda- 
ka u životnu zajednicu s braćom koja su u nebeskoj 
slavi ili se poslije smrti još časte, ovaj Sveti sabor 
prima s velikim pijetetom i ponovno propisuje od- 
luke svetih sabora Nicejskog II., Firentinskog i Tri- 
dentskog...« (br. 51). 

U prvoj se Crkvi naročito razvilo štovanje onih 
svetaca koji su okruživali Krista za njegova zemalj- 
skog života. To je u prvom redu, njegova majka Ma- 
rija. Štovanje Isusova preteče sv. Ivana Krstitelja 
veoma se počelo širiti od početka IV. stoljeća. On je 

imao rano, a tako je ostalo i danas, dvije svetkovine: 
Rođenje, 24. lipnja i Mučeništvo, 29. kolovoza. die 
je svetkovina bila tako popularna da se nazivala 
ljetnim Božićem. U VI. stoljeću služile su se u Rimu 
na taj dan baš kao i na Božić tri mise. Ako se nema 
u obzir u povijesti spasenja izuzetna uloga sv. Ivana 
Krstitelja, onda to štovanje nije bilo pretjerano. Te- 
ologija mu je u redu milosti priznavala uvijek po- 
vlašteno mjesto. 


Nekoć je bila popularna i većina ostalih svetaca 
što su okruživali Krista Gospodina, osobito sveti 
Magi ili sveta Tri Kralja, pa ih je i blagdan 2 
javljenja uz Isusa stavljao u prvi plan. UV. stolje- 
ću počela su se jasno štovati i N evina Dječica. I što- 
vanje sv. Marije Magdalene već od starih vremena 
postalo je veoma uvriježeno i popularno u Božjem 
narodu. Srednjovjekovno je slikarstvo ovjekovječilo 
u mnoštvu umjetničkih slika, koje rese najbogatije 
galerije svjetskih metropola, likove sv. Ivana Krsti- 
telja, svetih Triju Kraljeva, Nevine Dječice i sv. 
Marije Magdalene. 


Štovanje sv. Josipa razvilo se, za čudo, mnogo 
kasnije, tek svršetkom srednjega vijeka, ali je zato 
poslije bl. Gospe sveti Josip od Crkve najviše čašćen 
svetac. Tome je mnogo pridonijela teologija o sv. J o- 
sipu, a i dokumenti papa iz novijeg vremena, osobi- 
to Leona XIII. II. vatikanski sabor je ime sv. Jo- 
sipa uveo čak u rimski kanon ili prvu euharistijsku 
molitvu. Isti Sabor naučava: »Kada, dakle, slavimo 
euharistijsku Žrtvu, najbolje se pridružujemo bo- 
goštovlju nebeske Crkve sjedinjeni u zajednicu 
štujući uspomenu prije svega slavne vazda Djevice 
Marije, ali i blaženog Josipa i blaženih apostola i 

mučenika i svih svetaca (»Lumen gentium«, broj 
50). 
Štovanje evanđeoskih svetaca, tj. onih koje spo- 
minje samo Evanđelje, naročito je opravdano jer 
nas sjeća.onih koji su izbliza pratili Gospodinov ži- 
vot i koji su mu bili najbolji i najintimniji prijatelji. 
Oni nas uče pravom prijateljstvu i intimnosti s Go- 
spodinom. Zato je Crkva rano počela štovati aposto- 
le, pratioce Isusova javnog života, stupove na koji- 
ma je sagradio svoju Crkvu. Među njima povlašteno 
mjesto uživaju apostolski prvaci Petar i Pavao. N ji- 
hov je grob sve do danas meta stalnih hodočašća, a 
svetkovina je veoma slavljena DO svem svijetu. Apo- 
stoli nam dozivaju u pamet vezu između Krista i 
Crkve. Zato je i pobožnost prema njima katolička 
u najodličnijem smislu riječi. I nemoguće ih je is- 
pravno štovati, a da isto vrijeme ne mislimo i na 
Crkvu. »Petar prvi ispovjedi vjeru u Krista i od os- 
tatka Izraelova ustanovi prvu Crkvu; Pavao osvi- 
jetli dubine vjere i kao učitelj naroda navijesti spa- 
senje svemu svijetu. Tako su različitim darom sa- 
brali jednu te istu Božju obitelj te ih kršćanski puk 
jednim štovanjem časti, ovjenčane zajedničkim vi- 
jencem« (Predslovlje iz mise sv. Petra i Pavla). 
Štovanju apostola pridružuje se osobito štovanje 
svetih mučenika i ostalih svetaca. Među njima su 
nam naročito blizi oni koji su živjeli u našim kraje- 
vima, koji su ovo tlo ovosili svojom mučeničkom 
krvlju i tako ga posvetili, zatim oni koji su naše kr- 
Vi i našega roda, naši sunarodnjaci, te napokon za- 
štitnici naših crkvenih pokrajina, biskupija, grado- 
va i župa. Neki su od njih bili pioniri vjere u našoj 
domovini ili duhovni oci naše mjesne Crkve. Nji- 
hovo štovanje pomoći će nam da bolje proživljava- 

mo svoju povezanost s Crkvom, a preko nje i sa sa- 
mim Kristom. Sveci nas uvode u najljepše stranice 
crkvene povijesti, u mučeničku krv prolivenu od sv. 
Stjepana pa do mučenika naših dana, u teološku 
nauku od sv. Pavla pa do jednoga Pija XII. ili Iva- 
na XXIII., u junaštvo i zauzetost svetih biskupa od 
sv. Ignacija Antiohijskog i Polikarpa pa do velikih 
pastira koji su zadivili naše stoljeće, u duhovni ži- 
vot prvih pustinjaka pa preko sv. Benedikta, Domi- 
nika, Franje, Ignacija, Don Bosca sve do male bra- 
će i sestara Charlesa de Foucaulda, u bračnu vjer- 
nost tolikih svetih mučenika i mučenica, do onih 
koji danas proslaviše ženidbeni stalež. 

Ova knjiga, treća po redu, želi nas opet kroz mje- 
sec dana upoznati s duhovnim velikanima, otkriti 
nam opet jednu plodnu granu na velikom stablu Cr- 
kve, da ojačani njihovim primjerom »i mi putnici na 
zemlji u vjeri hrlimo u nebeski Jeruzalem, radosni 
zbog proslave svoje braće, najboljih udova Crkve, 
koje našoj slabosti daješ za uzor i prijatelje .. .« 
(Predslovlje). 

Pisac 


1. veljače 
SVETI ARNOLD 


U pokrajini Gornjoj Austriji u Reichensbergu 
još se i danas nalazi veliki starodrevni augustinski 
samostan. On je nekoć pripadao njemačkoj zemlji 
Bavarskoj. Bio je utemeljen negdje u XII. sto- 
ljeću, kad je svuda po Evropi bujno cvao redovnički 
život. Utemeljio ga je bračni par Erharda i Ditber- 
ge, koji ostavši bez djece svoj zamak pretvoriše u 
samostan. Prema običaju tadašnjega vremena svoju 
pobožnu zadužbinu povjeriše korskim kanonicima 
sv. Augustina ili augustincima. I to je sve što zna- 
mo o počecima toga za Gornju Austriju znamenitog 
samostana. 

Veoma raširena i poznata knjiga »Sveta zemlja 
Bavarska« pripovijeda nam o životu pobožnoga re- 
dovnika po imenu Arnolda, koji je živio u tom augu- 
stinskom samostanu. Podaci su o njemu, doduše, 
posve općeniti, ali kad je između stotina monaha 
baš on upao u oči piscu spomenute knjige, znak je 
to ipak da je bio neobičan čovjek, uzdignut iznad 
prosjeka, smatran i štovan kao svetac. Ljetopisac je 
naročitim naglaskom opisao posljednje časove nje- 
gova života. 

On piše: »Godine 1166. Arnold je počeo pobolije- 
vati. Kad je primijetio da mu se bliži kraj, dozvao 
je u svoju ćeliju redovničku subraću te ih zamolio 
da mu molitvom budu u pomoći u borbi protiv zlo- 
ga neprijatelja. Kad je nastupila smrtna borba, bra- 
ća su poklekla i počela usrdno moliti. Arnold je ta- 
da opazio kako se čitav čopor nečistih duhova šulja 
oko njegova ležaja i kao da žele odvesti njegovu 
dušu u vječno prokletstvo. Započeo je drhtati kao 

šiba na vodi i vapiti: "Gledajte paklene nakaze! Ima 
ih toliko da svi ne mogu ni ući. Dajmo se junački 
borimo protiv njih! 

Izgovorivši te riječi, latio se raspela kao štita 
protiv paklenoga neprijatelja, više je puta njime 
učinio znak križa i žarko se molio. I stvarno je kri- 
žem poplašio zle duhove. Zatim je zamolio subraću 
da zazivaju i Majku Božju. Tada mu se učinilo kao 
da se već nalazi pred strašnim Božjim sudom. Tu su 
s jedne strane stajali đavli koji su ga optuživali, a 
s druge sveci koji su ga zagovarali. Potom je ugle- 
dao dio neba pa je sav blažen zavapio: 'Ispunjen sam 
radošću kad mi rekoše da ćemo poći u dom Gospod- 
nji“ Riječima: "Evo, dolazim! blago je usnuo.« 

Pobožni je ljetopisac u duhu svoga vremena opi- 
sao umiranje jednog sveca želeći naročito naglasiti 
onu tešku stranu smrti i stvarnost zloga duha, koji 
nikoga ne pušta na miru, već ga nastoji navesti na 
zlo. Uz tu tešku stranu nije zaboravio spomenuti ni 
onu utješnu: snagu Kristova križa, prisutnost Majke 
Božje i svetaca, 

Teologija, koja se temelji na objavi, uči nas da 
je s Kristovim uskrsnućem zapečaćen Sotonin poraz, 
ali bitka će s njime prema nauci sv. Pavla završiti 
tek posljednjim činom povijesti spasenja, na »dan 
Gospodnji kad Krist, pošto uništi svako poglavar- 
stvo, svaku vlast i silu, preda kraljevstvo Bogu i 
Ocu. Da, on mora kraljevati, dok ne položi svoje 
neprijatelje pod svoje noge. Neprijatelj koji će po- 
sljednji biti uništen jest smrt. . .« (I Kor 15, 24—26). 
Prema toj nauci i kršćanin se baš kao i Krist mora 
sukobiti s Protivnikom, s đavlom. To je stvarnost. 

Uz Pisma o njoj govori sva tradicija i životi tolikih 
svetaca. S njome moramo računati. 

2. veljače 


PRIKAZANJE GOSPODINOVO 
U HRAMU ILI SVIJECNICA 


»Kad je prošlo i vrijeme njihova čišćenja, pre- 
ma Mojsijevu zakonu, donesoše Isusa u Jeruzalem 
da ga prikažu Gospodinu, kako je pisano u Zakonu 
Gospodnjem: "Svako muško novorođenče neka _se 
posveti Gospodinu! i dadnu za žrtvu, kako je reče- 
no u Zakonu Gospodnjem, 'par grlica ili dva golu- 

ića'« (Lk 2, 22—24). 

e je preko Mojsija svom izabranom narodu 
dao propis da 41. dan po porodu svećenici u hramu 
moraju blagosloviti porodilju. > za uzvrat roditelji 
djeteta dužni su žrtvovati janje mlađe od godine 
dana ili mladu golubicu. Tome se propisu pokorila 
i Blažena Djevica Marija. Stoga je s djetetom pošla 
u jeruzalemski hram. Pratio ju je i njezin muž sveti 
Josip. Isus je bio Marijin prvorođenac, pa ga je na- 
kon obreda čišćenja morala prikazati Gospodinu. 
Nakon toga bio je otkupljen za 5 srebrnih sekela. 
Žrtva je Isusovih roditelja za njega bila žrtva ljudi 
srednjega stanja, a sastojala se od dvije grlice. 
Evanđelist sv. Luka izričito spominje kao žrtvu par 
grlica, dakle, ipak ne žrtvu najvećih siromaha, koja 
se sastojala samo od desetog dijela jedne efe ili je- 
dne rukoveti žita. 

Prikazanje djece u hramu bio je gotovo svaki- 
dašnji obred, no ovdje se radilo o događaju koji je 
već u Starom zavjetu prorekao prorok Malahija: 

»I doći će iznenada u Hram svoj Gospod koga Vi 
tražite i anđeo Saveza koga žudite« (3, 1). Nitko nije 

ni slutio da će to sjajno proročanstvo po vanjskom 
obliku biti tako skromno ispunjeno. Gospodina nisu 
dočekale nikakve svirke, nikakvi poklici »Hosana!« 
Sve je prošlo tako tiho, neupadno i gotovo nezapa- 
ženo. I to je stil Isusova skrovita života, stil poniz- 
nosti i skromnosti. 

Ipak je dvoje starozavjetnih pravednika bilo od- 
likovano od Gospodina da dočekaju Mesiju u hra- 
mu: Šimun i Ana. Oni su bili predstavnici onoga 
malog broja onih ispunjenih Duhom Svetim. Njiho- 
ve su misli bile neprestano upravljene prema obe- 
ćanom Mesiji. 

Sv. Luka ovako opisuje Šimuna: »Tada je živio 
u Jeruzalemu čovjek imenom Šimun. Bio je prave- 
dan i pobožan i očekivao je utjehu Izraelovu. Imao 
je božansko nadahnuće. Njemu je Duh Sveti obja- 
vio da neće vidjeti smrti dok ne vidi Mesiju Gos- 
podnjega. Potaknut od Duha Svetoga dođe u hram. 
Upravo kad su roditelji nosili Djetešce Isusa da iz- 
vrše na njemu propis Zakona, uze ga na ruke, dade 
hvalu Bogu i reče: 

*Sad možeš, Gospodine, otpustiti slugu svojega 
da, prema riječi tvojoj, ide u miru, jer mi oči vi- 
dješe spasenje tvoje, koje si pripravio pred licem 
svih naroda, svjetlo da rasvijetli pogane i slavu 
naroda tvoga Izraela. 

Njegov otac i njegova majka divili se onomu što 
se govorilo o njemu. Tada ih Šimun blagoslovi i re- 
če Mariji, majci njegovoj: 'Gle! Ovaj je određen za 
propast i uskrsnuće mnogih u Izraelu, za znak koje- 
mu će se protiviti — a tebi će samoj. mač probosti 
dušu — da bi se otkrile misli mnogih srdaca? 

Također tada bijaše proročica Ana, Fanuelova 
kći, iz plemena Aserova, u veoma poodmakloj dobi. 

Poslije svoga djevojaštva živjela je u braku sedam 
godina, zatim sama kao udovica do osamdeset i če- 
tvrte godine. Ona nije ostavljala hrama. Noću i da- 
nju služila je Bogu postom i molitvom. Upravo toga 
časa pristupi i ona te počne hvaliti Boga i govoriti 
o Djetetu svima koji su očekivali otkupljenje Jeru- 
zalema...« (2, 25—38). 


SVETI KORNELIJE, BISKUP 


Rimski stotnik Kornelije bio je prvi poganin, ko- 
ji je po krštenju primljen u Crkvu. Već prije toga 
sa svojom obitelji provodio je posve sređen religi- 
ozni život. O njegovu krštenju imamo opširan i po- 
droban izvještaj u Djelima apostolskim. 

»U Cezareji bio neki čovjek imenom Kornelije, 
stotnik u takozvanoj Italskoj četi. Bio je pobožan 
priznavalac pravoga Boga sa svim domom svojim. 
Židovskom je narodu iskazivao mnoga dobročinstva 
i molio se Bogu bez prestanka. 

On u jednom viđenju, oko devetoga sata dana, 
jasno vidje kako anđeo Božji dolazi k njemu i veli 
mu: Kornelije! 'Što je, gospodine? upita stotnik 
očima uprtim u njega i prestrašen. "Tvoje molitve 
i dobročinstva — odvrati anđeo — uziđoše pred Bo- 
ga kao žrtva podsjetnica. Tako, sad pošalji ljude u 
Jopu i dozovi Šimuna koji se zove Petar. On je gost 
nekog Šimuna, kožara, čija je kuća pokraj mora. 
Kad iščeznu anđeo koji mu je govorio, stotnik do- 
zva dvojicu svojih slugu i jednoga pobožnog vojni- 
ka od onih koji su mu bili dodijeljeni na službu te 
ih posla u Jopu pošto im izloži sve. 

Sutradan, dok su oni putovali i približavali se 
gradu, uziđe Petar oko šestog sata na krov kuće da 
moli. Ogladnje i zaželje nešto pojesti. I dok su mu 
pripravljali jelo, on pade u zanos: gleda otvoreno 
nebo i neku posudu — sličnu velikom platnu zave- 
zanu na četiri roglja — gdje silazi i spušta se na 
zemlju. U njoj bijahu sve vrste četveronožnih živo- 
tinja, gmazova zemaljskih i ptica nebeskih. I neki 
mu glas reče: 

Ustani, Petre, kolji i jedi!" "Nikako, Gospodine 
— odvrati Petar — jer još nikada nisam jeo ništa 
pogano i nečisto.' 'Što je Bog proglasio čistim, ti ne 
nazivaj poganim! reče mu onaj glas po drugi put. 
To se ponovi triput, i posuda odmah bi uznesena na 
nebo. j 

Dok je Petar, zbunjen, promišljao što bi moglo 
značiti viđenje koje je imao, najedanput se pojave 
na vratima Kornelijevi izaslanici pošto su se raspi- 
tali za Šimunovu kuću, te pozovu i upitaju: 'Je li 
ovdje u gostima Šimun zvani Petar? Dok je Petar 
svejednako razmišljao o viđenju, reče mu Duh: "Evo 
te traže tri čovjeka. Hajde ustani, siđi i pođi s njima 
ne premišljajući, jer sam ih ja poslao! Petar siđe 
k ljudima te im reče: *Evo, ja sam onaj koga tražite. 
Koji je razlog vašem dolasku? 'Stotnik Kornelije — 
odgovoriše mu — čovjek pravedan i bogobojazan, 
koji uživa dobar glas kod svega naroda židovskog, 
primio je zapovijed od anđela svetoga da te dozove 
u dom svoj i da čuje riječi od tebe. Tada ih Petar 
uvede unutra i gostoljubivo primi. 

Sutradan ustade te krenu s njima, a pratila ga i 
neka braća iz Jope. Slijedećega dana stiže u Cezare- 
ju. Tu ih je čekao Kornelije sazvavši rodbinu i bli- 
ske prijatelje. Dok je Petar ulazio, Kornelije mu izi- 

đe u susret, pade mu do nogu i pokloni se. A Petar 


ga podignu i reče mu: "Ustani! I ja sam samo čo- 


vjek!' I sve razgovarajući s njim, uđe unutra, nađe 
veliku skupinu ljudi te im reče: "Vi dobro znate da 
je Židovu zabranjeno družiti se s Nežidovom ili ući 
mu u kuću, ali je mene Bog poučio da nikoga ne 
proglašavam poganim ili nečistim. Zato kad bijah 
pozvan, dođoh bez prigovora. Sada bih vas želio upi- 
tati zašto ste me dozvali?' 

Prije četiri dana — odgovori Kornelije — upravo 
u ova doba, molio sam u svojoj kući molitvu deve- 
toga sata, i najedanput stade preda me čovjek u 
sjajnoj odjeći te reče: Kornelije, uslišana je molitva 
tvoja i Bog se sjetio tvojih dobročinstava. Pošalji, 
dakle, nekoga u Jopu i dozovi Šimuna koji se zove 
Petar! On je gost u kući Šimuna, kožara, pokraj 
mora. Ja sam nato odmah poslao ljude k tebi, i ti 
si dobro učinio što si došao. Sada smo, dakle, svi mi 
skupljeni pred Bogom da čujemo sve što ti je Gos- 
podin zapovjedio. 

Tada Petar otvori usta svoja i reče: "Uistinu, sad 
istom shvaćam: Bog nije pristran. Nprotiv, njemu je 
mio u svakom narodu onaj koji ga priznaje i čini 
što je pravedno. Ovo je uputio Izraelovim sinovima, 
navješćujući im kao Radosnu vijest spasenje po Isu- 
su Kristu, koji je gospodar svega. Vi znate što je 
bilo po svoj: Judeji, počevši od Galileje, poslije kr- 
štenja koje je Ivan propovijedao: kako je Bog Isu- 
sa iz Nazareta pomazao Duhom Svetim i snagom te 
kako je Isus prošao čineći dobro i ozdravljajući sve 
koje đavao bijaše tlačio, jer Bog bijaše s njim. Mi 
smo svjedoci svega što je učinio u zemlji židovskoj 
i u Jeruzalemu, i to on koga su ubili, objesivši ga na 
križ. Bog ga je uskrisio treći dan i dopustio mu da 

se pokaže. Ne svemu narodu, već unaprijed od Boga 
izabranim svjedocima — nama koji smo s njim jeli 
isnjim pili poslije njegova uskrsnuća od mrtvih. I 
on nam je zapovjedio da propovijedamo narodu i 
da svjedočimo da ga je Bog postavio za suca živih 
i mrtvih. Za njega svjedoče svi proroci da po ime- 
nu njegovu prima oproštenje grijeha svaki koji u 
nj vjeruje... 

Još dok je Petar to govorio, siđe Duh Sveti na 
sve koji slušahu riječ. Svi obrezani vjernici koji su 
dopratili Petra bijahu vrlo iznenađeni što se i na 
pogane izlio dar — Duh Sveti. Jer ih čuše gdje go- 
vore tuđim jezicima i slave Boga. Tada Petar reče: 
*Zar može tko uskratiti vodu da budu kršteni ovi ko- 
ji su primili Duha Svetoga kao i mi'? I naredi da 
budu kršteni u ime Isusa Krista. Nato ga zamole da 
ostane s njima neko vrijeme« (10. glava). 

Krštenje poganina Kornelija bio je za povijest 
Crkve presudan događaj. Iza njega je stajao sam 
Gospodin, koji je htio proširiti uski židovski vido- 
krug, jer spasenje je dano svim ljudima, a ne samo 
Židovima. Veoma stara predaja govori da je Petar 
posvetio Kornelija za biskupa u Cezareji te da je 
za cara Nerova i on poginuo mučeničkom smrću i 
tako krštenjem krvi zapečatio krštenje vode, koje 
mu je Gospodin preko svetog Petra tako čudesno 
podijelio. 


SVETA KATARINA DE RICCI 


Pisati danas životopise svetaca, pogotovo ako su 
iz srednjeg vijeka, veoma je nezahvalno. Njihov 
mentalitet, pa i svetost, mnogima se danas čine po- 

sve tuđima, dalekima, neshvatljivima. Stoga ih da- 
našnjem čovjeku nije lako približiti. Život, pak, je- 
dne redovnice, mističarke, izgleda naročito neshvat- 
ljiv ili čak nenaravan. Ako ga ipak pokušamo pro- 
matrati kroz svjetlo vjere, zahvatit će nas udivljenje 
pred Božjim zahvatima, ali i pred onim što jedna 
duša koja se posve predala Bogu može učiniti, koli- 
ko se može žrtvovati. U životu svetaca, u njihovu 
nastojanju i žrtvama možemo tek pravo shvatiti one 
Isusove riječi: »Od vremena Ivana Krstitelja do 
sada navala je na kraljevstvo nebesko, i siloviti ga 
prisvajaju« (Mt 11, 12). 

Katarina de Ricci daje nam primjer jedne »silo- 
vite« duše, koja se svim silama bori za Božje kra- 
ljevstvo. Rodila se 25. travnja 1523. od oca Pier- 
franceska de Ricci i majke Katarine Ponzano. Obi- 
telj de Ricci ubrajala se među najodličnije plemićke 
obitelji u Toskani. Maloj Aleksandri ili Sandrini, 
kako su je nazivali, otvarao se život pun bogatstva, 
blagostanja, ugleda, užitaka i mogućnosti za izobra- 
zbu, što je mnogim ženskima onoga vremena bilo 
prikraćeno. 

No, Bog se raznim događajima brzo umiješao u 
život sretne djevojčice. Već u 5. godini izgubila je 
dobru majku, koja ju je htjela bogobojazno odgojiti. 
Postavši siroče, primila ju je u samostan S. Pietro in 
Monticelli njezina rođakinja, opatica toga samosta- 
na. Sandrina je već od ranog djetinjstva osjećala 
snažne nutarnje poticaje prema razmatranju Spasi- 
teljeve muke. U tom je razmatranju sve više napre- 
dovala i nije čudo da se odlučila za redovništvo te 
stupila u dominikanke i dobila ime Katarina. 

Kao redovnica bila je izložena mnogim kušnja- 
ma: teške bolesti iznutra, poniženja i prezir sestara 

izvana. No, baš sve to omogućavalo joj da se sve 
više suobliči s onim čiju je patnju neprestano raz- 
matrala. Spasitelj joj je za uzvrat uzvraćao mistič- 
nim milostima i prosvjetljenjima. Zbog njih su joj 
se obraćali za savjet knezovi, biskupi, ali isto tako 
i mali jednostavni ljudi. Sa svima njima bila je u 
neprestanom dopisivanju. Dopisivala se i s velikim 
svecima i velikanima svoga vremena, sa sv. Filipom 
Nerijem, sv. Karlom Boromejskim, sv. Magdalenom 
de Pazzi, vojvodskom kućom Medici, s Ivanom Au- 
strijskom i drugima. 

Veliku je djelatnost razvila i u samostanu, u ko- 
jem je u više navrata bila poglavarica. Tada je u 
njemu cvao redovnički život, o čemu svjedoči broj 
od 160 sestara. Svima je bila uzor redovničkog op- 
služivanja zavjeta i pravila. Razmatranje Isusove 
muke bijaše stup i oslonac sve njezine duhovnosti. 
Kao plod tih razmatranja sastavila je za svoju za- 
jednicu »Kantik muke«, koji su sestre molile svako- 
ga petka u korizmi. 

Katarina de Ricci umrla je na današnji dan 1590. 
Blaženom je proglašena 1732., a svetom 1746. 


BLAŽENI TEOFAN VENARD 


Francuski misionar mučen u Vijetnamu godine 
1861. Prije smrti svojim milima i dragima htio je 
napisati pismo, i to svakome pojedinačno. Neka svi 
imaju uspomenu od njega, misionara i mučenika. U 
jednom oproštajnom pismu piše: »Ponoć je: oko 
moga kaveza ne vidi se drugo do kopalja i dugih 
mačeva. U jednom kutu sobe grupa vojnika igra na 


18 


karte. Druga se grupa opet kocka. Dva metra daleko 
od mene mala svjetiljka baca svoje drhtavo svjetlo 
na list kineskog papira i omogućuje mi da ti mogu 
napisati ove retke. Iz dana u dan očekujem svoju 
presudu. Možda ću već sutra biti odveden u smrt. 
Sretnu smrt, zar ne? Željenu smrt, koja vodi u ži- 
vot...« 

A svome bratu pisao je ovako: »Dragi moj Hen- 
riče, ne troši svoj život u ispraznostima svijeta... 
Opiri se sklonostima tijela i podvrgavaj ih duhu, 
budi na oprezu pred zasjedama zloduha i običajima 
svijeta, obdržavaj zapovijedi vjere, a to znači: budi 
dobar! Ove sam ti riječi napisao u jednom sveča- 
nom trenutku: za nekoliko sati zbog vjere u Isusa 
Krista bit ću predan u smrt... Zbogom, brate, dođi 
da me nađeš u nebu!« 

Tome junaku vjere odrubljena je glava 2. ve- 
ljače 1861. Navršio je tada tek 31 godinu života. 
Vjernici su jedva uspjeli nekako otkupiti mučeniko- 
vo tijelo i odijelo. Glavu su mučenika neprijatelji 
najprije izložili, a zatim bacili u rijeku. Krv su mu 
jednako upijali promočivim predmetima i kršćani i 
pogani. 

Mučenikovo je tijelo godine 1865. preneseno u 
Pariz, u sjemenište za vanjske misije. Glavu su pro- 
našli ribari i ona se čuva i časti u Vijetnamu. Sv. 
Pijo X. proglasio je Teofana Venarda skupa s 29 
kršćana mučenika Vijetnamaca blaženim. Veoma ga 
je poštivala sv. Mala Terezija. O njegovim je pos- 
ljednjim pismima roditeljima izjavila ovako: »To su 
moje misli, moja je duša slična njegovoj.« I ovdje 
vrijedi ona poslovica: »Sličan se sličnu raduje!« Li- 
jepo je biti sličan dobru, plemenitu i karakternu 
čovjeku. . 

Tri sedmice pred smrt, u prvim rujanskim da- 
nima godine 1897. Mala Terezija rekla je svojim 
susestrama: »Teofan Venard je mali svetac. Njegov 
je život posve običan. Imao je veliku ljubav prema 
Bezgrešnoj Djevici i veliku ljubav prema svojoj rod- 
bini. I ja veoma volim svoju rodbinu. Kao oproštaj- 
ni pozdrav za vas imam nekoliko rečenica iz njego- 
vih oproštajnih pisama.« 

Teofan Venard bio je s Malom Terezijom suput- 
nik »maloga puta«. Ove njegove riječi iz zatočeni- 
štva mogla bi napisati i Mala Terezija: »Velika je 
istina da je Gospodin izabrao malene kako bi posti- 
dio velike ovoga svijeta. Ne oslanjam se na svoje 
vlastite sile, već se pouzdajem u snagu onoga koji je 
na križu pobijedio moć pakla. Ja sam proljetni cvi- 
jet, koji će gospodar vrta ubrati sebi na veselje. Svi 
smo mi cvjetovi zasađeni u ovu zemlju i Bog ubire 
svaki cvijet u svoje vrijeme, jedan malo ranije, dru- 
gi nešto kasnije. Ja jednodnevni cvijet pobjeći ću 
prvi. Jednoga dana naći ćemo se opet u raju i tada 
ćemo uživati pravu sreću.« 


AVELIN ĆEPULIĆ 


U rane sate na Svijećnicu 1936. godine umro je 
u Zagrebu liječnik Dr. Avelin Ćepulić. Možda je 
njegov život bio najstvarnije sažeto izrečen u osmr- 
tnici tadašnje »Hrvatske Smotre«. Ondje čitamo: 
»Dr. Čepulić je zaslužio da ga i kasnije potomstvo 
spominje kao čovjeka koji je otvoreno, nesebično 
i pošteno radio za dobro svojega naroda; koji je 
visokom inteligencijom, velikim znanjem, čvrstim 

karakterom s najdubljim duhovnim i moralnim 
vrednotama služio narodu, vjerujući u pobjedu 
pravde i istine; koji nije tražio nigdje sebe, kari- 
jeru, prolaznu slavu, nego je hrabro i odlučno stva- 
rao svojom ličnošću primjer razborite skromnosti 
i velike službe velikim idealima.« Upoznajmo ba- 
rem kratko toga velikog kršćanina, koji je naše 
gore list! 


Avelin Ćepulić se rodio 17. srpnja 1896. u luč- 
kom gradiću Bakru. Potjecao je iz veoma ugledne 
katoličke obitelji. Njegov djed Avelin Ćepulić bio 
je u prošlom stoljeću uz Antu Starčevića i Eugena 
Kvaternika najborbeniji zastupnik u Hrvatskom 
saboru. Nešto od te djedove borbenosti prešlo je 
i na unuka. Avelinov je otac bio sudac, pa je radi 
službe često mijenjao mjesto boravka. I tako je naš 
Avelin svoje đačke dane proveo što u rodnom Ba- 
kru, što u Kutini, što u Varaždinu, što u Zagrebu. 
Otac mu je u Zagrebu postao jedan od članova 
vrhovnog suda Stola sedmorice. U samo predve- 
čerje I. svjetskog rata godine 1914. Avelin je u Za- 
grebu na uglednoj Donjogradskoj klasičnoj gimna- 
ziji položio ispit zrelosti s odličnim uspjehom. Već 
tada je posjedovao veliku naobrazbu, na kojoj će 
sve do smrti neprestano rasti. 

Studij medicine Avelin je započeo u Innsbrucku, 
nastavio u Grazu, Beču i Pragu, gdje je 20. siječnja 
1922. promaknut na stupanj doktora medicinskih 
znanosti. Vratio se tada u svoj dragi Zagreb, gdje 
je kao vrstan, zauzet, požrtvovan i nesebičan liječ- 
nik djelovao u Bolnici milosrdnih sestara, a zatim 
kao zavodski liječnik u Dječačkom sjemeništu na 
Šalati i profesor higijene na Nadbiskupskoj klasič- 


21 


noj gimnaziji. Njegovi brojni đaci, danas svećenici, 
njegove kolege profesori sjećaju se Avelina još i 
danas kao jednog od najsvjetlijih likova koji su 
djelovali na Šalati. 

Uz svoj liječnički rad, u kojem ga je naročito 
zapamtila kao velikog prijatelja i dobrotvora za- 
grebačka sirotinja, Dr. Ćepulić vrlo aktivno sudje- 
luje u katoličkim organizacijama. On je uz Dr. Iva- 


na Merza jedan od najznačajnijih apostola svjetov- ' 


njaka u Hrvatskoj. U službi apostolata održao je 
mnogo predavanja, konferencija, napisao obilje čla- 
naka. Kraj svega toga silnoga posla on je uvijek 
našao vremena za svetu misu, pričest, molitvu. To 
nije nikad propuštao i duboko proživljavana duhov- 
nost bila je duša njegova apostolskog, društvenog i 
karitativnog rada. 

Silan rad brzo je istrošio njegove sile i on umire 
mlad ne navršivši ni 40 godina. Dokončala ga je 
leukemija. On je kao liječnik dobro znao o čemu 
se radi, ali je kao vjernik smireno i predano gledao 
u skori svršetak. Na upit jednog svog prijatelja, 
bio je to pokojni kanonik Dr. Milan Beluhan, da li 
ima još kakvu želju ili poruku, Avelin odgovara 
ovako: »Ja sam s ljudima uredio sve poslove, samo 
čekam da me Gospodin pozove.« 

Jednom kolegi profesoru rekao je ovo: »Selim 
se, selim« — a zatim je pričao o krunici Petra Bar- 
barića, koju su mu donijeli oci isusovci i o blago- 
slovljenoj ruži svete Male Terezije. U tome razgo- 
voru mnogo je spominjao Petra Barbarića te isti- 
cao kako bi Petar mogao njemu učiniti i čudo 
ozdravljenja, ali njemu ipak nije teško i umrijeti. 

Kad je za njegove smrtne agonije bolnički du- 
hovnik počeo moliti molitve za umiruće, Avelin je 
bio još pri svijesti. Čuvši molitvu pobožno je sklo- 
pio ruke i pratio ono što se moli sve dok ga nije 
svladala agonija, koja je trajala kratko. ' 


Sestra bolničarka upitala ga je uoči Svijećnice 
da li jako štuje Majku Božju? Očekivala je, naime, 
njegovu smri baš na Svijećnicu, koja se tada sma- 
trala Gospinim blagdanom. Avelin je samo kratko 
odgovorio: »Majko!« 'To je bila njegova zadnja riječ 
na zemlji, a koja je zapravo bila molitveni vapaj 
Onoj koju smijemo zvati svojom Majkom. 

Što je značio Avelin Ćepulić u životu hrvatskog 
katolicizma najbolje je posvjedočio njegov sprovod. 
Iako je u Zagrebu bilo strašno nevrijeme, orkanski 
vjetar, Mirogoj je bio pun svijeta. Ljudi su se ti- 
skali da zadnji put poškrope mrtvog Avelina, to 
naporima i teškom bolešću izmučeno tijelo čovjeka 
koji je imao veliko ljudsko srce, Mrtvo tijelo bla- 
goslovio je i tadašnji mladi nadbiskup-koadjutor 
Alojzije Stepinac. Zagrebačko groblje Mirogoj, koje 
spada među najljepša groblja na svijetu, postalo je 
bogatije za jedno kršćansko tijelo koje čeka uskr- 
snuće. 

Što je značio Avelin Ćepulić u životu Crkve iz- 
rekli su i naši biskupi i drugi odličnici u svojim 
sažalnicama. 

Šibenski biskup Dr. Jerolim Mileta rekao je: 
»Bog nas voli, jer nas pohađa. Poslije Merza, eto 
gubimo i dragog Cepulića. Ali gore srca! Jer naši 
mili pokojnici Merz i Ćepulić pred Bogom su od- 
vjetnici. Zato žalost nad njihovim ranim gubitkom 
uzvišena je pred Bogom u neograničeno pouzdanje 

u Njegovu dobrotu, kojom štiti i unapređuje naš 
pokret na slavu Njegovu, na spas pojedinaca i na 
apostolat za širenje kraljevstva Kristova.« 

Splitski biskup Dr. Kvirin Bonefačić ovako iz- 
riče svoje osjećaje o Čepuliću. »Suučestvujem sa 
svim katoličkim radenicima u žalosti nad gubitkom 
čestitog dra Avelina. Za ispokoj njegove blage duše 
jutros sam prikazao sv. Misu i vjerujem da je Bogu 


bila više nego nama ljudima te već uživa rajsku . 


slavu i mir s tolikim našim mladim katoličkim po- 
bornicima, koje Gospod rano pozove k sebi — ali 
neka se vrši njegova sveta volja!« 


Krčki biskup Srebrenić priznaje: »Nada sve bol- 
no potresla me vijest o smrti nezaboravnog dr. A. 
Čepulića. Koliko sam puta imao prigodu da osobno 
s njim razgovoram na otoku Krku, pa i u mome 
dvoru u Krku! Divio sam se njegovoj odanosti Cr- 
ikvi Katoličkoj, njegovom katoličkom uvjerenju, va- 
trenoj ljubavi prema Hrvatskom narodu, napose 
mjegovoj nesebičnoj dobrotvornosti prema bijedni- 
cima. Neizbrisive su uspomene što ih on ostavlja. 
Dao mu dragi Bog za nagradu sama sebe, jer njemu 
je služio.« 

O kako je ipak bila plodna ta naša hrvatska 
njiva, koja je Crkvi i narodu dala takvoga velika- 
na! On je u jednom relativno kratkom vremenu u 
našem katolicizmu zaorao duboke brazde i ostavio 
neizbrisive tragove. Zbog toga je zaslužio trajnu, 
živu uspomenu. Ona neka bude u tome da se u 
duhu našega vremena, ali s istim onim elanom kao 
i on, zalažemo danas u crkvenom i narodnom ži- 
votu, a sve za izgradnju jedne bolje budućnosti, u 
kojoj će biti više pravde, ljudskosti, milosrđa, lju- 

bavi, svih onih divnih vrlina koje tako sjajno blije- 
šte na liku Avelina Ćepulića. On je jednom zapi- 
sao: »Moć snažne ličnosti je nevjerojatno velika, 
još veća negoli pisani dokazi o važnosti vjere i o 
istinitosti njezinoj.« Te riječi vrijede i za njega 
samoga, jer on sam je bio jedna snažna ličnost 
s nevjerojatno velikim utjecajem na sve one s ko- 
jima je i za koje je radio. 

3. veljače 
SVETI BLAŽ, BISKUP I MUČENIK 


Na današnji dan svake godine po svim crkvama 
dijeli se blagoslov grla, a po zagovoru sv. Blaža, 
biskupa i mučenika. Svećenik s dvjema svijećama 
pristupi vjerniku i moli: »Po zagovoru sv. Blaža, 
biskupa i mučenika, oslobodio te Bog od bolesti grla 
i od svakoga drugoga zla!« Taj je blagoslov takozva- 
na blagoslovina naše Crkve. On se temelji na pra- 
staroj predaji, po kojoj je sv. Blaž svojim blagoslo- 
vom spasio dječaka kome je u grlu zapela riblja 
kost. Kod blagoslovina Crkva moli Božju pomoć u 
raznim potrebama, a po zaslugama Isusa Krista i 
zagovoru svetaca. 


Sveti Blaž bio je također jedan od onih nebroje- 
nih junaka prvih stoljeća crkvene prošlosti, koji su 
svoje uvjerenje zapečatili krvlju i životom. Potjecao 
je iz grada Sebaste u Armeniji. Već kao dječak i 
mladić više je mislio na posvećenje svoje duše, na 
stjecanje vrlina nego na radosti i užitke ovoga svi- 
jeta. Veoma rano učinio je ono što mi danas naziva- 
mo »fundamentalna opcija«, posvemašnje opredje- 
ljenje za Krista, njegovu nauku i za potpun kršćan- 
ski život. Bio je za ono doba izobražen čovjek i vr- 
šio je službu liječnika. U njoj je bio veliki prijatelj 
siromaha i bolesnika, Pomagao im je ne samo kao 
liječnik, već još više kao kršćanin, koji je u njima 
gledao i susretao samoga Krista. Svojim držanjem i 
dobročinstvima postao je u gradu veoma popularna 
i obljubljena osoba. A kako je tada Božji narod bi- 
rao biskupa, to su po biskupovoj smrti na njegovo 

mjesto izabrali Blaža. I tako on od liječnika postade 
apostolski nasljednik i pastir Kristova stada. Novu, 
još odgovorniju službu vršio je svim žarom. 


Za vrijeme cara Licinija buknuo je na istoku 


opet strašan progon kršćana. Prvi su na udaru bili 


pastiri. Progonitelji znaju da najprije treba udariti 
po pastiru, pa će se onda i stado lako raspršiti i uni- 
štiti. Blaž je svoje vjernike bodrio da ustraju u 
vjeri. Njega su svećenici molili da se skloni pred 
neprijateljima, što je on i učinio. Ali su ga ipak 
otkrili, zatvorili i mučili ne bi li ga prisilili na ot- 
pad. Sveti biskup je hrabro podnio sve okrutne mu- 
ke i nije se dao ničim zastrašiti. Krvnik mu je go- 
dine 317. odrubio glavu. 

Ta je glava kao dragocjena relikvija godine 972. 
došla u naš hrvatski Dubrovnik. Grad ga je izabrao 
za svoga zaštitnika i već 1.000 godina stoji pod nje- 
govom moćnom zaštitom. Na njegovim zidinama na- 
laze se svečevi kipovi, a podignuta mu je i veoma 
lijepa crkva. Dubrovčani svake godine najsvečanije 
slave svoga zaštitnika, a u procesiji biskup nosi sve- 
čevu glavu, koju pobožni vjernici sa strahopočita- 
njem ljube. Dubrovnik i sveti Vlaho, kako Dubrov- 
čani nazivaju sv. Blaža, nerazdruživi su. 

I u hrvatskoj metropoli Zagrebu diže se lijepa 
crkva sv. Blaža, pravo remek-djelo arhitekture na- 
šega stoljeća. Uz crkvu prostire se i jedna od najve- 
ćih župa našega Zagreba. Mučenik i svjedok vjere 
sv. Blaž može svakome vjerniku služiti kao uzor 
vjernosti Kristu i kao primjer kršćanske dobrotvor- 
nosti prema bližnjemu. Crkva na njegov spomendan 
moli: 

MOLITVA 


Gospodine, ujedinjeni sa svetim Blažom, muče- 
nikom, mi Te usrdno molimo: Daj nam na zemlji 
miran život i ukrijepi nas nadom u život vječni! Po 
Kristu Gospodinu našem! Amen! 


SVETI OSKAR, BISKUP 


Među svece koji su ušli u opći kalendar, a prije 
nisu bili, valja ubrojiti i apostola sjevernih kraje- 
va Evrope svetoga Oskara ili Ansgara. On se ro- 
dio godine 801. za vladavine cara Karla Velikoga u 
franačkoj pokrajini Pikardiji. Odgojili su ga mona- 
si u Gorbieu. Na ozbiljniji život potakla ga je smrt 
Karla Velikoga, »najslavnijega od svih vladara, ko- 
ga je vidio u slavi njegove moći.« A ipak i taj i ta- 
kav vladar, koji je velikom mudrošću upravljao ve- 
likim carstvom, morao je jednom umrijeti. Rimbert, 
Oskarov životopisac, piše da ga je ta smrt potresla, 
da je odbacio svaku lakoumnost i da je počeo sve 
više težiti za onim što je Božje, što je neprolazno. 
Ta težnja navela ga je i na izbor zvanja. On je po- 
stao monah. Vježbanjem monastičkih vrlina postao 
je pravi Božji borac, koji se dao voditii jedino Bož- 
jim svjetlom. Jedne noći, a bilo je to uoči svetkovi- 
ne Duhova, ugledao je neki lik i čuo čudesno sono- 
ran glas koji mu je govorio: »Pođi, a vratit ćeš mi se 
s mučeničkom krunom!« Taj Božji glas Oskar nije 
nikad više zaboravio i odmah se počeo polako spre- 
mati za sve ono veliko, ali i tegotno, što ga je čeka- 
lo. 

Prva njegova djelatnost bilo je poučavanje u sa- 
mostanskoj školi. A kad mu je bilo 25 godina pratio 
je danskoga kralja Haralda na putu iz Mainza u 
njegovu daleku domovinu. Za pratioca preporučio 
ga je opat Wala iz Korweya. Franački car Ljudevit 
Pobožni tražio je, naime, pratioca danskom kralju, 
koji će biti »bogobojazan te spreman za Kristovo 
ime na tako opasno putovanje.« Opat Wala odgo- 
vorio je caru »da u svome samostanu poznaje jed- 
nog redovnika koji izgara za Božju stvar i koji za 
Božje ime želi podnositi patnje.« Oskar je na taj 
prijedlog »čitavim srcem izrekao pristanak.« Rekao 
je: »Nikada se ne bih usudio usprotiviti takvom 
zahtjevu. Ja ga štoviše želim i nitko me ne bi mo- 
gao pokolebati.« Osim monaha Autberta nitko mu 
se drugi nije usudio pridružiti. 


Povorka putnika krenula je niz Rajnu i preko 
Frizijske obale uputila se tamo daleko. Oskar je 
usput posvuda navještao Radosnu vijest. I u Dan- 
skoj je razvio veliku misionarsku aktivnost, ali je 
godine 827. s Autbertom morao napustiti tu zemlju. 
Novu misijsku aktivnost započeo je godine 829., kad 
ga je kralj Bj&rn pozvao u Švedsku. Onamo je sti- 
gao u proljeće godine 830. te se iskrcao kod Birka 
na jezeru Malar, zapadno od Stockholma. I tu se 
rodila prva crkva te zemlje. 


Osamnaest mjeseci kasnije Ansgar se opet poja- 
vio na franačkom carskom dvoru. Caru Ljudevitu 
učinilo se najprikladnijim da za potrebe sjevernih 
misija na granicama svoga prostranog carstva na- 
čini jednu čvrstu odskočnu dasku. Ta točka bijaše 
Hamburg, u kojem je osnovana biskupija. Njezin 
prvi biskup postade Oskar, a biskupsko posvećenje 

podijelio mu je godine 832. Drogo, biskup Metza. Na 
to Oskar otputuje u Rim papi Grguru IV., koji pri- 
zna njegov izbor, podijeli mu i palij, znak časti nad- 
biskupa i odredi ga za svoga legata za Dansku, 
Švedsku i sve krajeve na sjeveru u kojima su tada 
obitavali Slaveni. Oskar je posvetio za biskupa svo- 
ga novog suradnika Gautberta i poslao ga kao misi- 
onara u Švedsku, dok se on sam posvetio misioni- 
ranju Danske, vodstvu svoje biskupije u Hambur- 
gu s pokrajinama Schleswig i Holstein. U svim tim 
krajevima njegovo je ime sve do danas ostalo u ve- 
likoj časti. 

Nakon mnogih paroda i neuspjeha, nakon razo- 
čaranja u vlastitim redovima, Oskar je morao doži- 
vjeti i katastrofu godine 845. Te godine Normani su 
razorili i opustošili Hamburg, Danci mu zadali mno- 
go jada, a Šveđani potjerali Gautberta. Sve nesre- 
ća za nesrećom. Ansgar se želio skloniti u Bremenu. 
Nakon smrti tamošnjeg biskupa Leudđericha, 24. ko- 
lovoza 845. Ansgar je biskupiju Bremen sjedinio s 
Hamburgom. No tek je godine 858. bio službeno po- 
tvrđen za biskupa Bremena. Godine 864. papa Ni- 
kola I. potvrdio je ujedinjenje biskupija Hamburg— 
—Bremen te to područje uzdigao na nadbiskupiju. 
Oskar je u međuvremenu u nešto povoljnijim prili- 
kama nastavio misioniranjem Danske i Švedske. 
Iako je vidio da njegova prijašnja nastojanja nisu 
urodila nikakvim plodom, nastavio je ipak apostol- 
skim radom. Tjerala ga je na nj ona nutarnja sila 
koju sv. Pavao naziva »Kristova ljubav«. 

Oskar je pošao godine 852. u Sigtunu, gdje mu 
je švedski kralj Olaf dopustio da propovijeda po 
svem njegovu kraljevstvu. Prije nego što se vratio 
u domovinu, predao je Rimbertu brigu za misije u 

Švedskoj, koji će ga naslijediti i na biskupskoj sto- 
lici Hamburg—Bremen. 

Kad je Oskar 3. veljače 865. zaklopio umorne oči, 
kršćanstvo je na sjeveru Evrope bilo čvrsto ukori- 
jenjeno u tri velika grada: u Birki, Schleswigu i Ri- 
bču. Nije postao krvni, ali svakako nekrvni muče- 
nik, jer je pretrpio mnogo. suprotivština od kralja, 
od biskupa, a i od svoje redovničke subraće. Sve to 
mu je pomoglo da se dovine do herojske kreposti. 

Rimbert, Oskarov učenik i nasljednik, napisao je 
životopis svoga učitelja i predšasnika. Bez njega bi- 
smo malo znali o ovome velikom apostolu sjevera. 
Oskarova pismena ostavština siromašna je i prema 
tome beznačajna. Sačuvano je samo jedno njegovo 
pismo, nekoliko molitava uz tekst psalama te opis 
jednog čuda sv. Willehada, bremenskog biskupa. 

Rimbert je pun poštovanja prema Oskaru opisao 
njegovu životnu trku, njegovu borbu. U njemu je 
gledao odlična sljedbenika Raspetoga, »koji je sav 
gorio od revnosti za Božju stvar.« Pisac Hamburške 
kronike kaže za njega da je bio »Foris apostolus, 
intus monachus — izvana apostol, iznutra monah«. 
Ta kratka lapidarna rečenica govori da je bio više 
sklon nutarnjem životu i tim više je udivljenja vri- 
jedna njegova teška misionarska aktivnost. »Navije- 
štanjem Božje riječi pun revnosti nastojao je po- 
moći ljudima. Povremeno je, ipak, volio samoću, 
da se pozabavi Božjom mudrošću, ali nikada u nje- 
mu nije prevladala vlastita udobnost i ljubav prema 
samoći nad dobrom povjerenih mu duša. On je htio 
slijepome biti oko, hromome noga, siromašnome 
pravi otac.« Sav njegov život bio je jedno mučeni- 
štvo, ali bez nasilnog krvavog završetka. Sve je to 
izdržao, jer je bio duboko nutarnji čovjek »prosvi- 

jetljen nebeskim objavama«. Za sve svoje pothvate 
tražio je Božje svjetlo, a kad ga je dobio, onda više 
nije nimalo oklijevao, već se dao na posao da izvrši 
ono što mu je bila dužnost. Slikaju ga gotovo uvijek 
na nogama s metropolitskim križem u ruci. Te sli- 
ke označuju Božjeg apostola, koji poput sv. Pavla 
hoda, putuje, s križem u ruci, znakom našega spa- 
senja. 


MOLITVA 


Bože, ti si poslao svog svetog biskupa Oskara da 
mnogim narodima donese svjetlost vjere. Daj nam 
njegovim zagovorom trajno hodati u svjetlu tvoje 
istine! Po Kristu Gospodinu našem! Amen! 


SVETI NITHARD, MONAH I MUČENIK 


Sveti Nithard bio je monah u samostanu Corbie, 
a zatim mučenik u Švedskoj. Mnogi pisci, koji opi- 
suju misijsko djelovanje sv. Oskara u Švedskoj, po- 
čevši od Adama iz Bremena, spominju i mučeništvo 
sv. Nitharda. Svi oni crpe iz jednoga zajedničkoga 
izvora, a to je Život sv. Oskara, što ga je napisao 
Rimbert. U XIII. poglavlju toga životopisa piše da je 
sv. Oskar poslao u Švedsku biskupa Gautberta da 
ondje nastavi njegov misionarski rad. On je djelo- 
vao u pokrajini Bjork6. Jednoga dana napali su ga 
pogani, začepili mu usta te ga sa svim njegovim su- 
radnicima istjerali iz zemlje. Nithard, njegov ne- 
ćak, ipak je bio ubijen, i to iz mržnje prema kršćan- 
skom imenu koje je naviještao. Kronika kaže: »Pars 

gquaedam populi Nithardum odio christiani nominis 
percussum, Dei, ut credimus martyrem fecit. — Je- 
dan dio naroda iz mržnje prema kršćanskom imenu 
udario je Nitharda i učinio ga, kako vjerujemo, 
Božjim mučenikom.« 

Iz povijesnih izvora znamo da je sveti mučenik 
bio monah, ali ne znamo da li je bio i svećenik. Nje- 
govo se mučeništvo zbilo negdje oko godine 845. 
Učeni Bollandisti stavljaju spomendan sv. Nitharda 
danas, kada se slavi i sveti Oskar. Sveti Nithard je 
malo poznat svetac, no njegovo misioniranje i slav- 
na mučenička smrt zaslužuju da bude otet zabo- 
ravu. 


SVETA BERLINDA, DJEVICA 


Sveta Berlinda, djevica, u nas malo poznata, u 
Belgiji je silno čašćena i popularna svetica. Zazivaju 
je u pomoć protiv raznih bolesti bilo kod ljudi bilo 
kod domaćih životinja. Zbog toga je veoma popu- 
larna u poljoprivrednim krajevima. U duhovsko 
doba seljaci iz Flandrije, Brabanta i Hainauta ho- 
dočaste u Meerbeke na njezin grob. 

Uz mnoge legendarne elemente njezin život sa- 
činjava i povijesno prihvatljive podatke. Obradio ga 
je kritički R. Podevyn. Prema tim podacima svetica 
se rodila negdje u posljednjim desetljećima IX. sto- 
ljeća. Otac joj je bio Odelard, gospodar Meerbekea 
u istočnoj Flandriji, a majka joj se zvala Nona. Oko 
godine 880., za vrijeme provale Normana u Flan- 
driju, Odelard je bio zadužen da brani područje iz- 
među Antwerpena i Condća. U tom je ratu izgubio 

sina Eligarda, a poslije poraza Normana godine 891., 
vrativši se u Meerbeke, bio je udaren gubom. Budu- 
ći da se nalazio u takvoj nevolji, brižno ga je dvori- 
la i njegovala njegova kćerka Berlinda, koja je os- 
tala siroče bez majke. Jednoga dana, a ne zna se 
zbog čega, no sigurno posve krivo, Odelard je pri- 
mijetio kao da je njegova bolest njegovoj kćerci od- 
vratna. Zbog te posve subjektivne predrasude raz- 
baštinio ju je te svoja dobra ostavio samostanu sv. 
Gertrude, zaštitnice Nivellesa. 

Pogođena svim tim nedaćama, Berlinda se povu- 
kla u samostan Moorsel kod Alosta, u kojem je go- 
dinama živjela u krajnjem siromaštvu. Saznavši u 
viđenju za očevu smrt, vratila se u Meerbeke da se 
pobrine za njegov pogreb. Ondje se i zadržala pro- 
vodeći opet život u strogosti, molitvi i ljubavi pre- 
ma siromasima skupa s nekim ženama koje su se 
okupile oko nje. Poslije očeve smrti živjela je još 
27 godina, a umrla je negdje između godine 930. i 
935., te je pokopana u crkvi sv. Petra u Meerbeku. 
Tada je opatija Nivelles preuzela dobra iz Meerbe- 
ka te stala promicati njezino štovanje. Biskup iz 
Cambraia Autberi II. (960—965) 30 godina kasnije 
prenio je njezine relikvije u novosagrađenu crkvu 
svete Marije u Meerbeku. Briga oko te crkve i sve- 
tičina groba povjerena je skrbi zajednice od 6 re- 
dovnica i 6 crkvenjaka, kojima stoji na čelu pre- 
pošt, imenovan od opatice iz Nivellesa. Svetici se 
pripisuju brojna čudesa. Njezin je život sama jed- 
nostavnost, prožet ipak kušnjama koje je hrabro 
podnijela. Duboko katolički Flamanci štuju je još 
i danas. 

SVETI TRIPUN, MUČENIK 


Niz svetaca današnjega dana završit ćemo sve- 
cem koji se mnogo slavi u našoj najmanjoj bisku- 
piji. To je sveti Tripun, zaštitnik Kotora i kotorske 
biskupije. U Rimskom martirologiju na dan 10. stu- 
denoga spominju se sveti mučenici Tripun i Respi- 
cije s Ninfom bez ikakve naznake mjesta, a čini se 
da i među sobom nisu imali nikakve veze. Sveti 
Tripun bio je u kršćanskoj starini štovan mučenik, 
iako je o njemu sve tamo do srednjega vijeka bilo 
slabo vijesti. 


Središte štovanja sv. Tripuna bilo je u Sampsa- 
dosu, seocu nedaleko od Apameje, u pokrajini Fri- 
giji. Odatle se štovanje proširilo u Niceju u Bitiniji, 
u Carigrad, gdje mu je car Justinijan sagradio cr- 
kvu. Posvetilo te crkve slavilo se 19. listopada. Po- 
četkom IX. stoljeća domogao se grad Kotor svečevih 
relikvija, proglasio ga svojim zaštitnikom i podigao 
mu katedralu. Štovanje sv. Tripuna proširilo se i u 
susjednu južnu Italiju i Siciliju, a čak mu je i u 
Rimu sagrađena i posvećena crkva na Campo Mar- 
zio. Od IX. stoljeća ta je crkva određena za koriz- 
meni zbor i to u subotu po Pepelnici. Crkvu je ob- 
novio i posvetio 28. studenoga 1006. papa Ivana 
XVIII. Sredinom XVIII. stoljeća ta je crkva srušena 
da bi ustupila mjesto gradnji samostana i crkve sv. 
Augustina. 


Unatoč tako rasprostranjenu štovanju u povijes- 
nim izvorima vlada nesigurnost s obzirom na sve- 
čev smrtni dan. Najvjerojatnije je to bilo 2. veljače, 
kako nam svjedoči tzv. »Passio graeca«. No zbog 
Svijećnice blagdan mu je u Kotoru prenesen na da- 

našnji dan, dok se u općoj Crkvi slavio 10. studeno- 
ga. Zlobni jezici su govorili da su Kotorani slavili 
sv. Tripuna na današnji dan, da ne bi išli na slavlje 
u Dubrovnik, s kime su znali biti u rivalstvu. 
Budući da su povijesni izvori o vremenu i mjestu 

mučeništva veoma nesigurni, a život mu iskićen le- 
gendama, to ozbiljni povjesničar Agostino Amore 
piše: »Kao zaključak sa sigurnošću možemo jedino 
držati da je Tripun vjerodostojan mučenik Frigije, 
ali o njemu ne znamo zapravo ništa.« To nas nipošto 
ne treba zbuniti, jer su za vrijeme progonstva, oso- 
bito Dioklecijanova, bile spaljene i uništene mnoge 
kršćanske knjige i spisi. Mnogo je toga propalo za 
seobe naroda, a uslijed nestašice izvora nekritični 
srednji vijek stvarao je legende. Nama je, ipak, dra- 
go da je zaštitnik jedne naše biskupije povijesna 
ličnost i da je bio pravi mučenik. To nam je i dosta, 
jer riječ mučenik i činjenica mučeništva govore ve- 
oma mnogo. Zato je posve opravdano štovanje i čast 
kojom su Kotorani od IX. stoljeća okruživali svoga 
svetog pokrovitelja. I mi skupa s njima: 

»Slavimo pojkom uzor mučenika, 

Kristove vjere hrabrog pobornika. 

Umom i srcem pjevajmo mu hvale, 

Djela preslavna!« 

4. veljače 
SVETI IVAN DE BRITTO, MUČENIK 


Dvije riječi polariziraju i sažimaju život isuso- 
vačkog. misionara Ivana de Britto: misionar i muče- 
nik. On je bio misionar tako velikog formata da su 
ga Portugalci i Indijci XVII. stoljeća nazivali »no- 
vim Ksaverom«. Rodio se 1. ožujka 1647. u portugal- 
skom glavnom gradu Lisabonu. Kad su mu bile tek 
4 godine, izgubio je oca, koji je bio guverner i gene- 
ralni namjesnik Brazila. U devetoj godini postao je 
počasni paž na dvoru kralja Ivana IV. Kralj je htio 
prestolonasljednika Petra okružiti četom paževa. To 
je tada bio običaj vremena do koga se mnogo dr- 
žalo. 


Kad je Ivanu bilo 9 godina, razbolio se od sušice 
tako jako, da su liječnici njegov slučaj proglasili 
beznadnim. Njegova pobožna majka obratila se tada 
moćnom zagovoru sv. Franje Ksaverskoga te učinila 
zavjet da će Ivan, ako ozdravi, kroz godinu dana 
nositi isusovačko odijelo. Mali je nakon nekoliko 
dana mogao napustiti krevet, a majka je odmah iz- 
vršila zavjet. I tako se Ivan pojavio među paževima 
na kraljevskom dvoru u isusovačkom talaru s kru- 
nicom oko pojasa. Nosio ga je godinu dana, jer je 
tako bilo uvjetovano majčinim zavjetom, a onda ga 
je svukao. No, u njemu je ostala simpatija prema 
tom odijelu, a još više prema isusovačkom zvanju. 
Kad mu je bilo tek 15 godina, dečko je odlučno mo- 
lio da bude primljen u Družbu Isusovu. Toj molbi 
oprla se majka, opro se kralj i prestolonasljednik. 
Ivan nije popuštao pa je 17. prosinca 1662. stupio u 


37 


novicijat. Radilo se o pravom redovničkom zvanju, 
što je pokazala sva Ivanova budućnost. 

On se nije nikad demantirao. Iz novicijata poslan 
je na nauke najprije u Evoru, a zatim u Coimbru. 
Svojom oštroumnošću uvrstio se među najodličnije 
studente. 

Uz napredak u naukama Ivan je napredovao i u 
želji da pođe stopama sv. Franje Ksavera, da posta- 
ne misionar u Indiji. U tu svrhu sam je pisao dva 
put generalu reda, ocu Olivi, da ga pošalje u misije. 
Odobrenje je došlo tek kasnije, pa je Ivan 2 godine 
poučavao u kolegiju, završio nešto od teologije i 
primio svete redove. Bilo je to godine 1673. 

Prije polaska u misije Ivan je morao svladati još 
jednu veliku poteškoću. Bila je to njegova vlastita 
majka, koja shrvana bolju zbog smrti u ratu svoga 
prvorođenca Kristofora, nije se mogla pomiriti s 
mišlju da je Ivan ostavi, ode u daleke krajeve i iz- 
loži se opasnostima. Nastojala je preko apostolskog 
nuncija u Portugalu i preko kralja onemogućiti nje- 
gov polazak. Sve je bilo uzalud, jer je Ivan imao 
pravo misijsko zvanje i želio ga ostvariti po svaku 
cijenu. Nije se pravo oprostio od majke. Učinio je 
to pismeno s broda, samo da ne bi omela njegov put. 

Nakon duga i avanturama ispunjena putovanja 
Ivan se iskrcao u Indiji, u Goi. Najprije posjeti grob 
svoga zaštitnika sv. Franje Ksaverskoga te ponovi 
zavjet da će raditi u misijama. Kako još nije posve 
završio teološke nauke, učinio je to u Goi u tamoš- 
njem isusovačkom kolegiju. Poglavari uočivši nje- 
govu veliku oštroumnost htjeli su ga zadržati za 
profesora filozofije, ali je Ivan odlučno odgovorio: 
»Nisam došao u Indiju da skupljam lovorike znano- 
sti već palmu mučeništva.« 

Da bi mogao što uspješnije djelovati kao misi- 
onar, dao se svim žarom na studij urođeničkih je- 
zika. Učinio je to na misijskom terenu u kraljev- 
stvu DĐindža. Prije nego je onamo prispio, morao je 
prevaliti naporan 'put kroz gorje Gati. Iscrpljen od 
napora opet se teško razbolio. Preporučio se zago- 
voru svoga uzora i zaštitnika sv. Franje Ksaver- 
skoga, bio uslišan i ozdravio. Malo prije njegova do- 
laska u gradić Colei, ondje se pojavila zarazna bo- 
lest koja se brzo proširila po čitavom kraljevstvu. 
Ivan sada nije imao mira ni danju ni noću, jer se 
sav dao na posjećivanje i dvorenje bolesnika. Nije 
se ustručavao ni pred kakvim poslom, vršio je i one 
usluge koje osjetljivima znaju biti ne samo teške 
već i odvratne. Jednako se brinuo za kršćane i ne- 
kršćane, jer ljubav poznaje samo potrebe brata čo- 
vjeka i ne pravi nikakve razlike. Svojim riječima, 
a još više požrtvovnošću taknuo je mnogo srce i os- 
vojio ga za Krista. 

Želeći postati svima sve, služio se metodom pri- 
lagođivanja kao Robert de Nobili i Baltazar da Co- 
sta. Postao je »pandaramsuami«, indijski pokornik, 
koji se slobodno mogao približiti svima kastama. Od 
godine 1674. do 1679. radio je neumorno u Colei, u 
Tattuvancheri, a 1685—1686. bio je i poglavarom 
tamošnje misije. 

Provodio je veoma naporan život. Putovao je 
pješke, hranio se više nego oskudno, spavao je ma- 
lo ito na golom tlu i pod otvorenim nebom. Bio je 
izložen mnogim opasnostima od nevremena, od zmi- 
ja, od divljih životinja a i od idolopoklonskih sve- 
ćenika, koji su vrebali na ovoga velikog osvajača 
duša. Bog je svoga slugu pratio i čudesnim znakovi- 
ma. 

Saznavši da u kraljevstvo Marava, na istoku od 
Madure, kroz 18 godina nije prodro nijedan misio- 
nar, odlučio je poći onamo. Pred sobom je poslao 
najprije nekoliko vrijednih i hrabrih katehista. Ivan 
je 5. svibnja 1686. prešao granicu kraljevstva, po- 
čeo raditi i do 17. srpnja iste godine obavio 2.000 
krštenja. Provodio je noći poučavajući, krsteći i is- 
povijedajući. Pravi »novi Ksaver«. Prvi ministar 
kraljevstva zapovjedio je da se zatvori revni misi- 
onar i njegovi najbliži suradnici. Povod je bila ne- 
razboritost misionara jednog drugog reda. Ivan je 
kroz mjesec dana pretrpio u zatvoru pravo muče- 
ništvo, samo što ga još nije zapečatio krvlju. Bio 
je bičevan korbačima, ćuškan, okovan u lance, zatim 
skinut do gola i bačen na oštro kamenje, na kojem 
su po njemu skakali i gazili ga. 

Godine 1686. Ivan je, ipak, bio oslobođen i pro- 
tjeran iz kraljevstva Marava. Kad se vratio u glav- 
nu misiju, provincijal mu je saopćio da je imenovan 
prokuratorom misije. U svojstvu novog prokurato- 
ra morao je odmah otputovati u Portugal i u Rim 
ocu generalu. Nije mu baš bilo drago, jer se bojao 
da ga ne bi zadržali u Evropi, a on je tako živo že- 
lio ovdje u Indiji još raditi, trpjeti i umrijeti kao 
mučenik. Poslušao je, ipak, i pošao na put. Nakon 
izvanredno sretnog putovanja 8. rujna 1687. iskr- 
cao se u Lisabonu. Poslije posjeta redovničkoj su- 
braći pošao je na dvor kralja Pedra II, kome je kao 
dječak bio paž. Susreo se i s majkom, koja je još 
bila živa. Zamolio je dispenzu od puta u Rim i do- 
bio je. Kralj je svoga nekadašnjeg paža htio učiniti 
odgojiteljem svoga sina prestolonasljednika. To bi 
značilo zamijeniti tvrdi život misionara s ugodnim 

životom na kraljevskom dvoru. Ivan takvo nešto ni- 
je mogao ni zamisliti i stoga je otklonio tu ponudu. 

Godine 1690. u travnju otputovao je posljednji 
put u Indiju te stigao u Gou 2. studenoga. Opet je 
pošao u kraljevstvo Marava. Znao je iz iskustva ka- 
kvim se sve opasnostima izlaže. Ali nije mogao odo- 
ljeti nekoj nutarnjoj sili koja ga je onamo vukla. 
Radio je grozničavom brzinom, jer je predosjećao da 
se neće moći dugo skrivati, da će mu jednog dana 
ipak ući u trag. Jedan svjedok u procesu za njegovu 
beatifikaciju svjedoči »da je svaki dan pokrstio po 
nekoliko stotina katekumena, koji put čak i tisuću.« 
Po svemu izgleda da je »novi Ksaver« obratio neko- 
liko desetaka tisuća pogana. I njegove su ruke bile 
ponekad umorne od dijeljenja sakramenta preporo- 
da vodom i Duhom Svetim. 

Na Bogojavljenje 1693. godine Ivan je podijelio 
krštenje čak i jednom princu, po imenu Teriadeve- 
nu, koji je bio na smrt bolestan. Ivan je nad njim 
izgovorio Vjerovanje te pročitao početak Evanđelja 
po Ivanu i čudesno ga ozdravio. Po naredbi misiona- 
ra princ se morao ostaviti mnogoženstva te zadržati 
samo jednu od pet žena, a ostale četiri otpustiti, Je- 
dna je od njih bila kraljeva nećakinja, pa je bilo 
jasno da će je njezini roditelji osvetiti. Kralj, do- 
čuvši za to, dao je naredbu da se spale sve kršćan- 
ske crkve, opljačkaju kuće vjernika, a misionar Ivan 
de Britto da se ponovno uhapsi. Ivan je svojim vjer- 
nicima rekao: »Pustite me da idem sam, a vi se 
skrijte na sigurna mjesta i molite za me!« Htio je 
pošto-poto spriječiti paljenje kršćanskih kuća pa je 
s još tri katehista pošao ususret svojim glavnim pro- 
goniteljima. U očekivanju kralja sa zatvorenicima 
se lijepo postupalo. Misionar je svojim držanjem i 

primjerom ulijevao hrabrost i pouzdanje. Kralj je 
stigao 20. siječnja, a već 28. izrekao je ovu smrtnu 
presudu: 

»Ovoga stranca koji se usudio prekršiti moje na- 
redbe i propovijedati svoju nauku u mome kraljev- 
stvu osuđujem na izgon.« U stvari kralj je htio mi- 
sionara odstraniti da ga lakše i mirnije pogubi. Za- 
povjedio je stoga da ga odvedu u grad Oriur. Svo- 
me bratu, upravitelju one pokrajine, dao je nalog 
neka misionara odmah pogubi. 

Put od prijestolnice do Oriura bio je dug i napo- 
ran. Misionar ga je uz mnoga zlostavljanja hrabro 
prevalio, uzdižući srce neprestano Gospodinu i spre- 
majući se za mučeništvo. Njegovo bijedno stanje, 
njegove krvave noge pobudile su samilost čak i kod 
nekih pogana, pa mu je neki brahmanac, koji ga je 
susreo, ponudio svoga konja samo da bi lakše do- 
šao do cilja. O svemu tome jedan je kršćanin na 
procesu izjavio ovo: »Ono što je i nama davalo sve 
više snage i poleta bila je neka čudesna i nebeska 
radost, koja je odsijevala na mučenikovom licu.« On 
je od mladih nogu željeo biti ne samo misionar već 
i mučenik. Sada je bio na cilju svojih želja. Zato 
je u svojim patnjama obilovao radošću u Gospodinu. 

Iz zatvora u Oriuru Ivan je 3. veljače 1693. pisao 
svome poglavaru: »Kada je krepost krivnja, onda je 
trpjeti slava. Vojnici me gledaju ravno u lice i zbog 
toga ne mogu pisati sve što želim. Zbogom, dragi 
ocil« Bile su to posljednje riječi. Lijep oproštaj sa 
subraćom. Sutradan 'bio je već smaknut. Papa Pijo 
IX. 21. kolovoza 1853. proglasio je ovog divnog mu- 
čenika blaženim, a Pijo XII. 22. lipnja 1947. svetim 
na radost Družbe Isusove, katoličkog Portugala i 
svih misionara u Indiji. 

MOLITVA 


Bože, koji si ojačao svetoga mučenika Ivana de 
Britto nepobjedivom ustrajnošću da naviješta među 
Indijcima katoličku vjeru, podijeli nama koji slavi- 
mo uspomenu njegova trijumfa po njegovim zaslu- 
gama i zagovoru da znamo nasljedovati primjere 
njegove vjere! Po Kristu Gospodinu našem našem! 
Amen! 


BLAŽENI RUDOLF ACQUAVIVA 
I ČETIRI MUČENIKA 


Kad je godine 1542. sv. Franjo Ksaverski, apo- 
stol Indije i Japana, pristao u Goi, imao je dojam 
kao da je stigao u katolički grad. To je Goa sa svo- 
jim brojnim crkvama i katoličkim ustanovama go- 
tovo i bila. Ali odmah izvan grada, u najbližoj oko- 
lici bilo je sve daleko od kršćanstva. Trebalo je još 
15 godina napornog misionarskog rada da se pokr- 
šćane bar obližnja sela oko Goe. U tom je mnogo 
pomogao revni potkralj Indije Konstantin Braganca, 
Na jug produžen poluotok Salsette sa svojih 250 000 
stanovnika godine 1564. brojio je samo 1.500 kato- 
lika. To područje bilo je povjereno misioniranju 
isusovaca. U njemu je djelovao mučenik bl. Rudolf 
Acquaviva. 

On se rodio 2. listopada 1550. u odličnoj plemić- 
koj obitelji. Njegov otac Giangirolamo bio je voj- 
voda od Atria. Dva njegova brata Giulio i Ottavio 
kasnije postadoše kardinali. Njegov stric Klaudije 
postao je slavni general Družbe Isusove, jedan od 

najvećih u njezinoj povijesti. Obitelj Acquaviva bila 
je u srodstvu s mnogim plemićkim obiteljima u Ita- 
liji pa tako i s Gonzagama. Poput sv. Alojzija i mla- 
di je Rudolf morao svladati protivljenje oca, koji 
se opirao da njegov sin postane jednostavan isuso- 
vac. On mu je spremao drugu sjajnu karijeru. No, 
Božje misli i poticaji u Rudolfu pobijedili su ljud- 
ske misli u njegovu ocu i on je 2. travnja 1568. stu- 
pio u rimski novicijat Družbe Isusove. Ondje mu je 
bio sunovak sv. Stanislav Kostka. 

Opredijeljen za misije u Indiji te primivši u Li- 
sabonu 24. ožujka 1578. svećeničko ređenje, otputo- 
vao je prema zemlji svojih čežnji i mladenačkih 
snova. Kako je zbog svoje neobične zrelosti i sveto- 
sti uživao velik ugled kod poglavara, bio je određen 
za vođu poslanstva na dvor velikog mogula Akbara, 
koji je neprestano tražio misionare. Rudolf je bora- 
* vio na njegovu dvoru, ali nije imao nekog naroči- 
tog uspjeha. Zbog toga je bio pozvan natrag u Gou 
i određen za poglavara misije u Salsette. Već kod 
prvog posjeta te misije zadobio je g. 1583. milost 
mučeništva. On je za njim čeznuo, jer je u jednom 
pismu napisao: »Još se nismo opirali do krvi.« Ru- 
dolfova smrt potresla je i samoga Akbara, jer ga je 
zbog njegove karakternosti veoma cijenio. 

Blaženi ALFONZ PACHECO rodio se g. 1551. u 
nimljiva je činjenica da su te plemićke obitelji XVI. 
stoljeća davale tolika svećenička, redovnička, misi- 
onarska i mučenička zvanja. Alfonz je 8. rujna 1567. 
stupio u Družbu Isusovu, a g. 1574. poslan je kao mi- 
sionar u Indiju. Kroz nekoliko godina neobičnom je 
energijom upravljao kolegijem i misijom u Goi. Na- 

kon kratkog putovanja u Evropu godine 1581. odre- 
đen je za misiju Salsette, gdje s Rudolfom Acquavi- 
vom pogibe mučeničkom smrću. 

Treći mučenik ove skupine bio je blaženi AN- 
TUN FRANCISCO, Portugalac iz Coimbre. On je 
godine 1571. stupio u Družbu privučen viješću o po- 
gibiji 40 brazilskih mučenika s bl. Ignacijem de 
Azevedo na čelu. Pošao je u Indiju, gdje je godine 
1583. zaređen za svećenika. Bio je samo kratko vri- 
jeme svećenik, ali je zato kod svake svete mise pri- 
godom pretvorbe molio za mučeničku smrt. Gospo- 
din ga je uslišao. 

Četvrti mučenik Salsette zvao se PETAR BER- 
NO. On je bio rodom iz švicarskog sela Ascone. Bio 
je najprije student u kolegiju Germanicumu u Ri- 
mu, a onda je malo prije svećeničkog ređenja 2. 
srpnja 1577. stupio u isusovački novicijat sv. Andri- 
jena Kvirinalu. Novicijat je završio u Portugalu te 
otputovao u Indiju, kamo je stigao 8. rujna 1579. 
Ondje je godinu dana kasnije zaređen za svećenika. 
Bio je izraziti isusovački operarius, svećenik koji se 
isključivo bavi neposrednim pastoralnim radom. I 
on je djelovao na poluotoku Salsette, a svoj je rad 
zalio vlastitom krvlju. 

Peti mučenik blaženi FRANJO ARANHA bio je 
također Portugalac iz Brage. Kao sedamnaestogo- 
dišnjak s velikom je čežnjom na svetkovinu Sviju 
Svetih stupio na indijsko tlo u Goi. Ondje je naj- 
prije tri godine živio u tamošnjem sjemeništu, a za- 
tim kao brat pomoćnik stupio u Družbu Isusovu. 
Bio je i u rodu s prvim goanskim nadbiskupom. Kao 
brat vjerno je vršio službu »Marte« služeći subraći. 
Razumio se i u gradnju crkava pa je time navukao 
na se mržnju Hindusa. Godine 1583. nalazio se na 

Salsetti baš kad se ondje na isusovce razmahao sav 
bijes pogana. Poginuo je skupa s četvoricom otaca, 
ništa manje redovnik, misionar i mučenik nego i 
oni. Silili su ga na otpad, što je on najenergičnije 
odbio. 

Nakon tragičnog ali i slavnog svršetka ovih mu- 
čenika Portugalcima je uspjelo doći do njihovih tje- 
lesa, koja su svečano prenesena u Gou. Već godine 


1598. pokrenut je proces za proglašenje blaženima * 


ovih slavnih mučenika. Uslijed mnogih vanjskih po- 
teškoća postupak je okrunjen uspjehom tek 295 go- 
dina kasnije. Svečano su proglašeni blaženima 30. 
travnja 1893., za pontifikata Leona XIII. 


BL. FRANJO PACHECO I DRUGOVI, 
MUCĆENICI U JAPANU 


U Nagasakiu 20. lipnja 1626. su spaljeni živi: 
Franjo Pacheco, Portugalac, tipičan primjer misio- 
narske karizme, Baltazar De Torres, Španjolac, 
Giambattista Zola, Talijan, Petar Rinsćei, Japanac, 
Vinko Caun, Korejanac, Ivan Kinsaco, Pavao Xin- 
suki, Mihael Tozo, sva trojica Japanci, Gašpar Sa- 
damatzu, brat, a svi ostali svećenici Družbe Isusove. 
Blaženim ih je proglasio godine 1867. papa Pijo IX. 


BLAŽENI KARLO SPINOLA 
I DRUGOVI, MUČENICI 

Japanska je misija odvajkada bila naročito dra- 
ga Družbi Isusovoj. Tome su dva razloga. Prvi je 
što je ondje misionario najveći Družbin misionar 

sv. Franjo Ksaverski, drugi što je ondje mučenič- 
kom smrću poginulo mnogo isusovaca. Jedan tipi- 
čan njihov predstavnik bio je bl. Karlo Spinola, od- 
gojen u viteškom duhu svoga vremena, a to je vite- 
štvo u potpunom predanju i žrtvi upravio. prema 
Kristu Kralju. Karlo Spinola kao isusovac često je 
razmatrao iz knjižice Duhovnih vježbi o pozivu ze- 
maljskoga kralja da bi bolje promotrio život i poziv 
vječnoga Kralja. Razmatranje je završavao ovom 
ignacijanskom molitvom: 

»Vječni Gospodaru svih stvari! Uz Tvoju milost 
i pomoć prinosim Ti, evo, svoju žrtvu pred neiz- 
mjernom Tvojom dobrotom i pred licem Tvoje pre- 
slavne Majke i svih svetaca i svetica nebeskoga 
dvora te izjavljujem da želim i hoću i da je to pro- 
mišljena moja odluka, samo ako je na veću službu 
Tebi i na Tvoju proslavu, da slijedim Tebe podno- 
seći svaku nepravdu i svaku porugu i sve siroma- 
štvo u zbilji kao i srcem, samo ako me Tvoje pre- 
sveto Veličanstvo bude htjelo odabrati i primiti u 
takav život i stalež.« 

Ta je molitva za njega stvarno značila za Krista 
Kralja proliti vlastitu krv. Tu je želju nosio već od 
rane mladosti. I prema tome on se u pravom smislu 
uzdigao tako visoko da može poslužiti kao simbol 
potpunog predanja, koje se u isusovačkim Duhov- 
nim vježbama i Konstitucijama označuje kao ideal 
jednog isusovca. 

Karlo Spinola rodio se godine 1564. u Italiji, ali 
je najveći dio djetinjstva proveo u Španjolskoj. Po- 
slije povratka u domovinu povjeren je na odgoj svo- 
me stricu, kardinalu Filipu Spinoli, biskupu Nole, 
koji ga je poslao u tamošnji isusovački kolegij, da 
ga odgoje vrsni odgojitelji. U kolegiju je jednog 

dana slušao o slavnom mučeništvu bl. Rudolfa Ac- 
quavive i tada je čvrsto odlučio poći u Indiju, kako 
su tada nazivali čitavu istočnu Aziju, te ondje ra- 
diti za nebeskoga kralja Isusa Krista, sa željom da 
taj rad zapečati mučeničkom smrću, Smatrao je da 
će to najbolje ostvariti ako i sam stupi u Družbu 
Isusovu. Njegova se obitelj tome oštro usprotivila. 
Karlo se stoga obratio za pomoć svome stricu kardi- 
nalu ovim pismom: . 

»Ako Vaša uzoritost misli da moram čekati pri- 
stanak svoga oca, tada mogu jedino reći da njegovo 
dopuštenje ne smatram potrebnim. On neće pokole- 
bati moju odluku pristao ili ne pristao uz nju. Iako 
sam u toj stvari pitao Vašu eminenciju, to nije zato 
što bih držao da mi je potrebno Vaše dopuštenje, 
već zato što sam smatrao da sam Vas ipak dužan 
pitati iz poštovanja prema Vama. Stoga ako mojoj 
molbi ne bude udovoljeno, ja ću se ipak poslužiti 
svojim pravom ... Nadam se da jedan kardinal sve- 
te majke Crkve neće upotrijebiti svoj visoki položaj 
da svoga sinovca liši tako velike sreće. I s kojim 
pravom Vaša uzoritost može odbiti svoju pomoć za 
ostvarenje moga zvanja, kad je već tolikim drugi- 
ma pomogla u njihovu zvanju.. .« 

Napokon je i Karlov otac dao željeno dopuštenje 
i on je godine 1584. stupio u novicijat u Noli. Još 
kao novak javio se za misije u Indiji i bio pridružen 
mnoštvu »Indipeta«, onih koji su molili da smiju 
poći u Indiju. Baš u to doba svoje predanje Gospo- 
dinu ovako je formulirao: »Ispuni moje srce duhov- 
nom utjehom da te uvijek pronalazim u svim stva- 
rima, u svako doba, na svakom mjestu, da napokon 
u mučeništvu budem sjedinjen s tobom.« 

Godine 1594. Karlo je zaređen za svećenika, a 
godinu dana kasnije određen za japanske misije. 
Njegova obitelj opet se podigla da osujeti to putova- 
nje. I kad se brod, kojim je putovao, nasukao na sti- 
jenu i morao vratiti u Genovu, rođaci su držali da 
je to očit znak Božje Providnosti, koja ga želi imati 
u Italiji. Karlo je, naprotiv, vrijeme čekanja upo- 
trijebio da sastavi litanije isusovaca mučenika, Pi- 
sao je 6. prosinca jednom isusovcu u Milano: »Ovih 
dana zaposlio sam se sastavljanjem neke vrste lita- 
nija svih onih članova Družbe koji su za Krista dali 
svoj život. U životu bl. Franje Borgije naišao sam 
na imena četrdesetorice mučenika, koje su krivo- 
vjerci bili bacili u more; osim toga našao sam imena 
9 drugih, koji su u Floridi postigli palmu mučeni- 
štva. Šaljem ih vama da te svete mučenike zamolite 
da bi mi svojim zagovorom izmolili milost nasljedo- 
vanja njihovih kreposti... O moj dragi oče, kad će 
doći vrijeme da i ja budem dionikom sličnog udesa!« 

Sv. Ignacije mnogo je držao do žarkih želja svo- 
jih sinova. Karlo Spinola gorio je njima i ne uza- 
lud. Godine 1602. nakon mnogih zapletaja došao je 
napokon u Japan, zemlju svojih čežnja. Pošto je na- 
učio japanski jezik, radio je najprije u Arimi, a za- 
tim u tadašnjem glavnom gradu, današnjem Kyočto. 
Godine 1612. pozvan je Nagasaki i imenovan pro- 
kuratorom provincije. 

Godine 1614., u Japanu je buknulo sveopće pro- 
gonstvo protiv kršćana, pa tako se i za bl. Karla 
bližio čas željenog mučeništva. U noći 14. rujna 
1618. Karlo je sa svojim pratiocem bratom Ambro- 
zijem Fernandosom uhvaćen te nakon prvog preslu- 
šavanja u Nagasakiu skupa s dva dominikanca i 3 
japanska kršćanina odveden u zatvor Suzuta kod 

Omure. Otuda je 20. veljače 1619 pisao: »Ovdje sa- 
da živim radostan i zadovoljan i pun zahvalnosti 
prema Gospodinu, koji mi je udijelio tako veliku 
milost.« 

Do mučeničke smrti morat će čekati još duge 4 
godine u kojima je trpio svaku vrstu oskudice i ne- 
volje, koje prema svjedočanstvu oca Porro bijahu 
pravo živo mučeništvo. U uskom prostoru bilo je 
najprije 17, zatim 24 i napokon 33 zatvorenika. Uv- 
jeti života bili su dakako nesnosni. U pismu pro- 
vincijalu Karlo je pisao: »Svako osjetilo ima svoju 
naročitu muku.« 

Unatoč straži kršćanima je uspjelo zatvorenicima 
u zatvor prokrijumčariti sve što je bilo potrebno za 
slavljenje Euharistije, tako da su je mogli svaki dan 
slaviti. Ostali dio dana bio je proveden na. poticaj 
oca Spinole po strogo određenom dnevnom redu u 
razmatranju, recitiranju malog časoslova, moljenju 
krunice, duhovnom čitanju, siromašnom obroku, 
»rekreaciji«, pjevanju večernje i ispitivanju savje- 
sti. Na taj su način ne samo izbjegli dosadnu dan- 
gubljenju, već su se i duhovno neprestano produb- 
ljivali i jačali za konačan završetak zemaljske trke. 

O. Spinola pisao je oproštajno pismo svome pro- 
vincijalu 28. kolovoza 1622.: »Jučer su stražari po- 
sve neočekivano i veoma bijesni prodrli u naš za- 
tvor. Uslijed buke mislili smo da ćemo odmah biti 
pobijeni. Ali radilo se samo o tome da nas prebroje 
i zapišu...« Pismo je potpisano ovako: »Karlo zbog 
imena Isusova osuđen na smrt.« 

Dvadeset pet zatvorenika 9. rujna odvedeno je u 
Nagasaki. Sutradan su ondje povedeni na tzv. »sve- 
to brdo«, isto ono na kojem je godine 1597. pogi- 
nulo 26 mučenika. Danas se to mjesto zove Nishiza- 


50 


ka i u njemu se nalazi isusovačka rezidencija. Uz 
ovih 25 mučenika dovedeno je onamo još 30, tako 
da se njihov broj popeo na 55. Od tih je trideseto- 
rici bila odrubljena glava, a 25 ih je spaljeno na 1o- 
mači. Prvi je među njima bio o. Spinola, tako da je 
njegov život u pravom smislu postao žrtva paljenica. 

Od ostalih isusovaca, koji su poginuli u tom »ve- 
likom mučeništvu«, bilo je 7 Japanaca, koje je o. 
Spinola u zatvoru primio u Družbu. Svi su oni godi- 
ne 1867. proglašeni blaženima. Njihov junački prim- 
jer služio je mnogim misionarima kao nadahnuće za 
potpuno žrtvovanje bez pridržaja. 


BLAŽENI JAKOV BERTHIEU, 
MUČENIK 


Kad se slavila 75. obljetnica mučeničke smrti Ja- 
kova Berthieua na Madagascaru, taj je inače malo 
poznat mučenik za vrijeme posljednjega zasjedanja 
II. vatikanskog sabora proglašen blaženim. Njego- 
va beatifikacija htjela je pridonijeti novom zahvatu 
u misijskome radu Crkve, o kojem govori i saborski 
dekret »Ad gentes«. 

Jakov Berthieu rodio se u Cantalu nedaleko 
d'Aurillaca u Francuskoj. Kršten je na sam dan ro- 
čenja. Seljačka obitelj iz koje je potekao bila je 
duboko prožeta kršćanskim načelima. Prvi je odgoj 
Primio u kući, a zatim je pošao u seosku osnovnu 
školu. Svršivši je njegov su odgoj preuzela školska 
braća u d'Aurillacu. U dobi od 15 godina s očevim 
dopuštenjem stupio je u malo sjemenište u Plćaux. 
Nije bio nikakav briljantan đak, ali je ipak sretno 

suu. 


svršio gimnaziju te stupio u veliko sjemenište u 
Saint-Flouru, gdje je 23. svibnja 1863. zaređen za 
svećenika. Njegov ga je biskup imenovao kapela- 
nom u obližnjoj župi Roannes-Saint-Mary. Tu je 
mladi kapelan kroz 9 godina ustrajao u revnom i 
uspješnom apostolskom radu. Stekao je simpatije 
svih župljana, a kroz to je vrijeme u njemu pomalo 
dozrijevalo misijsko, odnosno redovničko zvanje. 
Ostavivši svoju biskupiju, roditelje i prijatelje, 
stupio je u novicijat DI. u gradu Pau. Bilo: mu je 
tada 35 godina, dok njegovi sunovaci nisu imali ni 
dvadeset. Već slijedeće godine bio je premješten u 
teologiju u Vals, kod le Puya, da bi ondje obnovio, 
osvježio i produbio teološke nauke. Tu je s odušev- 
ljenjem slušao predavanja velikog apostola Srca 
Isusova oca Ramićra te se i sam zanio kako za po- 
božnost Srcu Isusovu tako za Apostolat molitve. 
Ožaren vatrom Srca Isusova on je odlučio poći u 
misije. O. Berthieu ukrcao se 26. rujna 1875. u Mar- 
seilleu put dalekog Madagascara. Teško mu se bilo 
oprostiti od domovine, a još više od majke, ali on 
je tu žrtvu prihvatio, jer je želio biti misionar. 
Najprije je poslan na otok sv. Marije. Tu se spo- 
taknuo o poteškoće učenja domaćeg jezika, jer mu 
pamćenje nije bilo baš osobito. Odatle je pošao na 
sam veliki otok u Tamatave, a zatim u Tananarive. 
Kao polje rada dodijeljena mu je pokrajina Betsilćo. 
Rat godine 1883. donio je njemu i ostalim misiona- 
rima mnogo nevolja. U nešto smirenijim prilikama 
o. Berthieu djelovao je kao župnik u distriktu 
d'Ambositra. Njegova posljednja postaja bio je di- 
strikt d'Anjozorofad&. Nastojao se približiti svim 
ljudima, bavio se i socijalnim radom i poučavanjem. 
Prema svemu što je smatrao za pastvu važnim, nije 

nikad ostajao ravnodušan. Naročitu brigu vodio je 
za bolesnike i gubavce. Doista je svima postao sve. 
Svi su mu govorili da je »dobar«. Njegovo je misij- 
sko područje smatrano najperspektivnijim. 

Opet je došlo do rata i o. Berthieu je pomagao 
svima. Pripadnici plemena Menalambe uhvatili su 
ga, zlostavljali, ranili u glavu te odveli u šumu. Ne 
znajući sada kako bi se riješili toga zatočenika, neki 
su mu predložili da si spasi život ali uz uvjet da 
više neće naviještati Evanđelje. Njegov je odgovor 
bio dostojan odgovora prvih mučenika kršćanstva: 
»Radije izabirem smrt.« Bio je dokrajčen toljagama. 
Kao Krist Gospodin, kao sv. Stjepan prvomučenik i 
o. Berthieu je na glas i raširenih ruku molio za svo- 
je ubojice. Bio je ubijen 8. lipnja 1896. 

Župljani župe Polminhac na 75. obljetnicu nje- 
gove smrti donijeli su auvergnanske zemlje, uzete 
iz blizine kuće porodice Berthieu, da bi je izmiješali 
s crvenom zemljom Madagascara. Bio je to gest pun 
znakovitosti, a želio je označiti mučenikovu poveza- 
nost s rodnom grudom i zemljom njegova rada i mu- 
čeničke smrti. O. Berthieu vezao je svoju sudbinu s 
udesom vjernika Madagascara. On i danas s neba 
bdije nad crvenim otokom, te nad katoličkim misi- 
jama i ustanovama na njemu. Njegov je životopis 
napisao V. Sartre, DI., nekadašnji nadbiskup Tana- 
narive. Prigodom beatifikacije bl. Jakova Berihieua 
preveden je životopis i na hrvatski. 

BL. LEON MANGIN I 3 SVEĆENIKA, 
MUČENICI 


Brojnoj četi isusovačkih misionara i mučenika, 
koji se slave na današnji dan, valja pridružiti još 
četvoricu: Leona-Ignacija Mangin-a, Modesta And- 
lauera, Remy Isore-a i Pavla Denna. Oni su pogi- 


nuli godine 1900. za vrijeme tzv. bokserskog ustan- . 


ka u Kini. Blaženima ih je proglasio 17. travnja 
1955. papa Pijo XII. O. Mangin skupa s tisućom 
kršćana bio je masakriran u jednoj crkvi. Njegov 
se apostolat odvijao u Kini u veoma burnom razdo- 
blju njezine povijesti. Postao je žrtvom straha pred 
strancima, a ništa drugo nije želio ni radio nego sa- 
mo posve apostolske poslove, jer je želio pripomoći 
lakšem vječnom spasenju njemu dragih Kineza. 


SVETI ANDRIJA CORSINI, BISKUP 


s... s: 


pisao je 77 godina nakon njegove smrti Pietro An- 
drea di Castagno, subrat po redu, koji naročito na- 
vodi njegova čudesa, ali više u panegiričkom nego 
povijesnom stilu. Drugi životopis na latinskom jezi- 
ku sastavio je još kasnije neki nepoznati autor, a ve- 
likim se dijelom oslanja na onaj prvi. Glavni povije- 
sni izvori o svečevu životu i djelatnosti nalaze se u 
karmelićanskom arhivu u Firenzi te u biskupskoj 
kuriji u Fiesole. 

Andrija se rodio 30. studenoga 1302. u odličnoj 
obitelji Corsini u Firenzi. Kako se toga dana slavi 

sv. Andrija, apostol, i on je na krštenju dobio ime 
Andrija. Nakon prilično lakoumne, pustopašne i ra- 
stresene mladosti, pogođen otkrićem neobičnog sna 
svoje majke, koji je usnila prije nego ga je rodila, 
stupio je g. 1317. u karmelićanski samostan u Firen- 
zi. Izgleda da je služio prvu misu na brežuljku Selve 
kod Segna u jednoj kapelici negdje između godine 
1324. i 1328. Ondje se kasnije uzdigao glasoviti kar- 
melićanski samostan. Godine 1344. bio je u samo- 
stanu sv. Marije od Karmela u Pisi, koji je u to 
doba bio u cvatu. U lipnju 1344. vratio se ponovno u 
Firenzu i to ovaj put kao savjetnik, o čemu govore 
i kasniji dokumenti. Sudjelovao je na generalnom 
kapitulu reda u Metzu, na kojem je izabran za pro- 
vincijala Toskane. Vrativši se u domovinu započeo 
je djelovati u veoma teškom razdoblju. Godine 1348. 
buknula je Evropom strašna kuga, pohodila je i Fi- 
Tenzu pa je karmelićanski samostan gotovo lišen 
svih svojih redovnika. Svetac se dao na oživljava- 
nje svoje provincije tražeći nova zvanja, a u samo- 
stanima je naročito nastojao oko stege, ljubavi pre- 
ma siromaštvu i obdržavanja redovničkih pravila. 
Godine 1349. katedralni kaptol u Fiesole izabrao 
ga je za svoga biskupa, a izbor je potvrdio papa 
Klement VI. Prvih mjeseci jubilarne godine 1350. 
započeo je upravom povjerene mu biskupije. Marno 
je obilazio župe te osnovao bratovštinu svećenika u 
čast Presv. Trojstvu. Raspolažući priličnom svotom 
novca obnovio je katedralu i neke druge crkve. U 
to doba, poznato po razmiricama između plemićkih 
obitelji, mnogo je učinio oko pomirenja. Urban V. 
poslao ga je kao svoga legata u Bolognu da ondje 
smiri uznemirene duhove. U prvo vrijeme nije us- 
pio pa je čak dospio i u zatvor. No kasnije izvrši na 

opće zadovoljstvo povjerenu mu misiju. Umro je u 
Fiesole 6. siječnja 1373. te pokopan po volji kanoni- 


ka u katedrali. No nakon kratkog vremena tijelo. 


mu je prevezeno u karmel u Firenzu, gdje se i danas 
nalazi. Odmah je štovan javnim štovanjem. U album 
svetih službeno ga je uvrstio tek Urban VIII. 22. 
travnja 1629., a bulu kanonizacije proglasio je Be- 
nedikt XIII. 4. lipnja 1724. Aleksandar VII. proširio 
je njegov blagdan na cijelu Crkvu i to za dan 4. ve- 
ljače. Po obnovljenom kalendaru više se ne nalazi 
na popisu svetaca cijele Crkve, već se slavi samo u 
karmelićanskom redu te u rodnoj Italiji. Središte je 
njegova štovanja Firenza. Klement XII., koji je pri- 
padao njegovoj obitelji, podigao je u njegovu čast 
u Lateranskoj bazilici jednu od najljepših kapela u 
Rimu. Arhitekt je bio Alessandro Galilei, majstor 
monumentalnog lateranskog pročelja. O svetom An- 
driji Corsini postoji i prilično bogata ikonografija, 
koja potječe iz razdoblja poslije njegove kanoniza- 
cije. 

5. veljače 
SVETA AGATA, DJEVICA I MUČENICA 


Kult je svete Agate, djevice i mučenice već za- 
rana bio veoma raširen, ali su stvarni podaci o nje- 
zinu životu prilično škrti. Sporno je i njezino rodno 
mjesto. U raznim kalendarima i martirologijima 
spominje se gotovo uvijek Catania, na Siciliji. Sve- 
tica je živjela u prvoj polovini III. stoljeća, a pre- 
trpjela mučeništvo za vrijeme cara Decija 5. veljače 
251. 

Prema legendarnim podacima potjecala bi iz bo- 
gate i plemenite obitelji. Već kao djevojčica učinila 
je zavjet djevičanstva. Da ga obrani, morala se mno- 
go boriti, ali iz svih je borba izišla kao pobjednica. 
Kad je objavljen Decijev ukaz protiv kršćana, neki 
Kvintijan, znajući da je Agata kršćanka, dao je na- 
log da je uhvate te povjere nekoj pokvarenoj ženi. 
Ta je imala zadatak da je pokvari. Pri tom se služila 
i obećanjima i prijetnjama. Na sve to Agata je, kri- 
jepeći se neprestanom molitvom, ostala postojana u 
dobru. 

Kvintijan videći izjalovljen svoj pokušaj, dao ju 
je predvesti pred sud. U preslušavanjima je poka- 
zala također i čvrstoću i neustrašivost u vjeri. Tada 
su je stavili na muke. No i muke je ne mogoše slo- 
miti. Ona je ostala postojana u vjeri te je za njui 
poginula. Narod joj je u čast dizao crkve, osobito u 
Cataniji, Rimu i Raveni. Grad Catania naročito časti 
svoju zaštitnicu sv. Agatu i zaziva je u pomoć pro- 
tiv erupcija vulkana Etne. Njezino je ime ušlo u 
rimski kanon mise. Proslaviše je svojim spisima 

mnogi sveti oci i kršćanski pisci. I u obnovljenom 
kalendaru slavi se u cijeloj Crkvi s obaveznim spo- 
mendanom. 

»... Preko tako slavnih djela svetih mučenika, 
kojima Crkva posvuda cvate, vlastitim očima potvr- 
đujemo koliko je istinito ono što pjevasmo: "Drago- 
cjena je pred licem Gospodnjim smrt njegovih sve- 
taca. Dragocjena je i pred našim licem i pred licem 


onoga zbog čijeg je imena podnesena. No cijena tih. 


smrti jest smrt jednoga. Koliko je smrti kupio je- 
dan umirući, onaj jedan koji da nije umro, ne bi se 
pšenično zrno bilo umnožilo?« 

(Sveti Augustin) 


MOLITVA 


Gospodine, sveta Agata djevica i mučenica pro- 
slavila je Tebe mučeničkom hrabrošću i djevičan- 
skim životom. Nek i nama od Tebe isprosi oprošte- 
nje! Po Kristu Gospodinu našem! Amen! 


SVETI MODEST, 
APOSTOL KARANTANIJE 


Kad su se Slovenci doselili u krajeve, koje da- 
nas nastavaju, susreli su se s kršćanstvom preko 
preživjelih starosjedilaca. Područje tadašnje Karan- 
tanije, današnje Koruške, papa Zaharija pridružio 
je misijskoj brizi salzburške biskupije. Slavni salz- 
burški biskup sv. Virgilije oko g. 757. poslao je u 
Karantaniju biskupa Modesta s više vjerovjesnika. 
On je sa svojim suradnicima, bila su to 4 svećenika, 

u alpskim dolinama naviještao Evanđelje tamošnjim 
Slovencima. On nije imao stalnog sjedišta, već je 
bio biskup-misionar, koji je neprestano bio na putu. 
On je sagradio i glasovitu crkvu Gospe svete na 
Gosposvetskom polju, nedaleko Krnskoga grada, 
gdj su se ustoličavali karantanski knezovi. Ta je cr- 
kva postala duhovno središte, odakle se svjetlo 
Evanđelja širilo u sve obližnje krajeve. Slovenci je 
još i danas štuju kao jednu od svojih narodnih sve- 
tinja. U toj crkvi nalazi se grob sv. Modesta, sagra- 
đen u obliku preromaničkog oltara. U njemu se u 
drvenom lijesu nalaze svečeve kosti. I taj je grob 
još i danas u velikoj časti, jer sadrži posmrtne os- 
tatke onoga koji je bio neumoran apostol tih kraje- 
va. On počiva u sjeni prekrasnog Gospina svetišta i 
čeka uskrsnuće tijela. Samo je svetište jedan od 
najznačajnijih kulturno-umjetničkih spomenika Ko- 
ruške. Nalazeći se u tom svetištu osjetio sam dah 
stoljeća, koja su njime prohujala, ali i pomlađenu 
svježinu sadašnjeg trenutka, jer crkva djeluje kao 
mjesto o kojem se vodi ozbiljna briga i danas, što, 
na žalost, nije baš uvijek tako posvuda. 

Neka sveti Modest, koji je za pokrštenje Karan- 
tanije bio presudna ličnost i danas bude zagovorni- 
kom svih hodočasnika Gospi svetoj i njegovu grobu! 
Neka po njegovu zagovoru kršćanstvo i danas bude 
živo i duboko usađeno kako u slovenskom narodu, 
tako i kod svih stanovnika današnje Koruške! 

SVETA ADELHAJDA, REDOVNICA 


U blizini Bonna, današnje njemačke prijestolni- 
ce, nalazi se Vilich, drevna opatija benediktinki. 
Proslavila ju je svojim životom opatica sv. Adelhaj- 
da, koja je, doduše, na današnji dan godine 1015. 
umrla u Kčlnu, ali ipak po vlastitoj želji pokopana 


u klaustru samostana Vilich. No, to je bilo samo _ 


privremeno. Kako je na njezin grob dolazilo sve više 
hodočasnika, pa je narušavalo samostanski: mir, sve- 
tičino je tijelo preneseno u crkvu. Počeli su je što- 
vati odmah nakon smrti, a blagdan joj se slavi čak 
dva put u godini: danas i u osmini Male Gospe. 

Adelhajda je bila kćerka Megengoza i Gerburge, 
a rodila se negdje oko godine 960., vjerojatno u 
zamku Gelderu. Još kao djevojčica dana je redov- 
nicama sv. Jeronima u samostan svete Uršule u 
Kčlnu, gdje se odlikovala u pobožnosti i u učenju. 
Kad joj je godine 977. brat Goffred poginuo u ratu 
protiv Čeha, roditelji su njegov dio baštine odredili 
za gradnju ženskog samostana u Vilichu kod Bonna, 
a Adelhajdu postavili za prvu poglavaricu. Iako je 
za tu odgovornu i tešku službu bila još premlada i 
neiskusna, brzo se pokazala posve na visini svoga 
zadatka. Svojski je nastojala oko pobožnosti i stu- 
dija u samostanu. 


Poslije smrti svoje majke, koja je umrla negdje 
oko godine 994., potaknuta milošću, Adelhajda je 
odlučila u svoju zajednicu uvesti redovničko pravilo 
sv. Benedikta. Štoviše, nakon godine dana te nakon 
mnogih molitava i pokora, Adelhajda je svoj samo- 
stan stavila pod vodstvo benediktinki u K&lnu. Ka- 
snije postade poglavarica i toga samostana, i to po 

želji cara Otona III. U upravi obaju samostana 
Adelhajda se odlikovala velikom razboritošću, ener- 
gijom, ljubavlju prema sirotinji, u korist koje od- 
redi stalne dohotke. Bog ju je obasuo raznim daro- 
vima, pa i darom čudesa. Lijepa redovnička duša, 
koja je duhovno obogatila dva samostana i stoga 
nije čudo da ju je pobožni narod odmah nakon smrti 
počeo štovati i u pomoć zazivati. Njezinim su se li- 
kom pozabavili i razni životopisci, tako da o njoj 
postoji i prilično bogata literatura. 

6. veljače 


SVETI PAVAO MIKI I DRUGOVI, 
MUCENICI 


Sveti Pavao Miki, po narodnosti Japanac, a po 
zvanju isusovac, živio je u prelomno doba povijesti 
svoga naroda. Uslijed pada središnje vlasti dinastije 
Ashikaga-Shogunates Japan je gotovo kroz 100 go- 
dina postao poprištem beskonačnih borba između 
brojnih daimya, tj. feudalnih knezova. Nešto slično 
kao prije ujedinjenja i u Italiji. Sredinom XVI. sto- 
ljeća militaristički vođe Oda Nobunaga i Toyotomi 
Hideioski postavljali su pomalo temelje narodnog 
jedinstva i postepenog smirivanja situacije, ali to je 
potpuno bilo ostvareno tek u narednom stoljeću. 

U to nemirno doba nesigurnost je prijetila kako 
životu pojedinaca tako isto i svem društvenom po- 
retku. Ono što je bilo odlučujuće bila je vojnička 
korektnost i viteško držanje. Jaki vođe nastojali su 
učvrstiti vlast u svojim rukama, a njome utjecati 
na sudbinu što većeg broja ljudi. 

U isto vrijeme promicala se domaća nacionalna 
kultura, osobito u originalnom graditeljstvu, slikar- 
stvu i drugim granama umjetnosti, pa i u književno- 
sti. Dodir sa Zapadom, osobito s Portugalcima, u 
mnogočemu je obogatio život Japanaca. Želja za ne- 
kom sabranošću i produbljenjem našla je svoj tipi- 
čan izražaj u čajnim obredima, koji su se tada na- 
ročito gajili u širokim narodnim slojevima. Sve je 
to budilo nacionalnu svijest o vlastitoj vrijednosti i 
ponos na domaću kulturu. 

Sv. Franjo Ksaverski počeo je godine 1549. u Ja- 
panu prilično uspješno misionirati. Taj rad naišao 
je kasnije na mnoge poteškoće. Domaće japanske 
religije duboko povezane s narodnom kulturom po- 
čele su pružati kršćanstvu žilav otpor. U Yamagu- 
chiu je bila veoma živa kršćanska zajednica, koja je 
mnogima bila trn u oku. Unatoč svemu tomu krš- 
ćanstvo se i dalje širilo. Godine 1582. Crkva u Japa- 
nu brojila je već 150.000 pokrštenih duša. 

Kako se preko 40 godina Družba Isusova jedina 
bavila misijskim radom u Japanu, to je japanska 
pobožnost stajala pod velikim utjecajem isusovačke 
duhovnosti, osobito duhovnih vježbi sv. Ignacija. 
Vizitatora misija isusovca 0. Alessandra Valignano, 
koji je prvi put godine 1579—82. obišao Japan, silno 
se dojmio vjerski žar japanskih kršćana, pa je u 
svojim izvještajima dao oduška velikoj nadi za bu- 
dućnost Crkve u Japanu. Kako je bio vrstan orga- 
nizator i dobar planer, stvorio je odličan program za 
budući misijski rad. Vrijednost je toga programa u 
tome što se nastojao prilagoditi mentalitetu Japana- 
ca. 

Militaristički vlastodršci pokazivali su se ispo- 
četka veoma skloni kršćanstvu. Ipak je godine 1587. 
jedan veoma utjecajan između njih, Toyotomi Hide- 
yoshi, nenadano promijenio svoje držanje. Zabranio 
je daljnje širenje kršćanske vjere i zapovjedio da 
se iz Japana istjeraju svi misionari. Uzrok tim oš- 
trim mjerama mogla je biti sumnja u veze misiona- 
ra sa strancima a i strah za vlastiti utjecaj. I od to- 
ga je trenutka Crkva u Japanu bila izložena svako- 
jakim iskušenjima, opasnostima i pritiscima svake 
vrste. Nastupiše teški dani, jer se nebo nad Crkvom 
silno naoblačilo. Bilo se bojati i najgorega. 

Godine 1593. došla je s Filipina u Japan grupa 
franjevaca. Oni su smjeli ostati u Japanu, pa su 


svojim karitativnim djelima osobito po bolnicama . 


te brinući se za siromahe i gubavce pružili pred jav- 
nošću divno svjedočanstvo za nauku Evanđelja. Ipak 
je položaj Crkve u Japanu bio i dalje ugrožen. Ze- 
mlju su još opteretile različite elementarne nepogo- 
de te nesretni rat s Korejom. Nova je kriza nastu- 


pila kad je španjolski brod San Felipe na putu iz. 


Manile u Mexico pristao uz japansku obalu. To je 
bilo shvaćeno, a posve krivo, kao da se radi o posve 
ratnim namjerama prema Japanu. 

U vezi s tom nategnutom aferom Hideyoshi je 6 
franjevaca, među njima 3 svećenika, i 15 njihovih 
japanskih pomoćnika osudio na smrt na križu. Tom 
popisu osuđenih pribrojena su i 3 člana Družbe Isu- 
sove, svi Japanci: Pavao Miki, skolastik, dakle, bez 
posljednjih zavjeta, i 2 brata Ivan Soan Goto i Ja- 
kov Kisai. Oni su pripadali isusovačkoj rezidenciji 
u Osaki. Uz njih su još bila pridružena 2 japanska 
kršćanina, tako da je 5. veljače 1597. u svemu po- 
gubljeno 26 mučenika. Navedena trojica bili su pr- 
vi mučenici isusovci u Japanu. Slijedit će ih na to- 
me slavnome putu još mnogi. 

Pavao Miki u dobi od 5 godina primio je kršte- 
nje skupa sa svojim roditeljima, koji ga kasnije po- 
vjeriše isusovcima na odgoj. Godine 1586., kad su 
mu bile 22 godine, stupio je u novicijat Družbe Isu- 
sove. Prve zavjete položio je godine 1588. Zatim je 
3 godine studirao u mjestu Arie. Latinski mu je bio 
veoma težak jezik. Ubrzo je počeo djelovati kao 
katehist i propovjednik, a to mu je kao domaćem 
sinu išlo dobro od ruke. Bio je sposoban za dijalog 
s nekršćanima. Nakon uspješnog djelovanja u Ky- 

ushu pozvan je u središnji Japan, gdje je također 
lijepo djelovao među samuraima, tzv. višim slojevi- 
ma japanskog društva. Tamo je u prosincu godine 
1596. bio i zatvoren. Njegov je život neprestani rast 
u nasljedovanju Krista raspetoga i sav u službi na- 
viještanja Evanđelja. O tome svjedoče njegova broj- 
na pisma, osobito ona iz zatočeništva. A njegovo po- 
sljednje pismo krasna je ispovijest vjere u Krista od 
mučenika koji za svoju vjeru ide hrabro u smrt. 

Ostala 2 Mikijeva subrata: Ivan Soan, po svom 
rodnom otoku nazvan Goto i Jakob Kisai, iako su od 
njega bili različite dobi, bili su s njime združeni 
jednakom vjernošću Kristu i željom za mučeniš- 
tvom. 

Ivan Soan, 19 godišnjak, kao sin kršćanskih rodi- 
telja bio je već od mladosti veoma povezan s Druž- 
bom Isusovom. Jakovu Kisaiu bile su 64 godine. On 
se sav posvetio razmatranju tajna Isusove muke i 
vjernom služenju Crkvi u raznim poslovima. Obo- 
jica su žarko željela mučenički poginuti skupa sa 
slavnim propovjednikom Pavlom Miki. Malo pred 
smrt smjeli su položiti isusovačke zavjete. 

Sva trojica tih isusovačkih prvomučenika u Ja- 
panu ispunila su na uvjerljiv i potresan način onu 
Gospodinovu zapovijed: »Ako, dakle, tko hoće ići 
za mnom, neka se odreče samog sebe, neka uzme 
svoj križ i neka me slijedi!« (Mt 16, 24). Sva trojica 
su ispunila životni ideal svoga isusovačkog zvanja 
iz knjižice Duhovnih vježbi »prinoseći veće cijene i 
veće vrijednosti.« 

Nalazeći se pribijen na križ kao i njegov božan- 
ski Učitelj. Pavao Miki je s križa prisutnima ovako 
progovorio: »Kad sam već došao do ovog trenutka, 
držim da među vama nema toga koji bi vjerovao da 


65 


ću sad prešutjeti istinu. Pa vam izjavljujem da ne- 
ma nijednog puta k spasenju do onoga što ga imaju 
kršćani. Taj me put uči da oprostim neprijateljima 
i svima koji me uvrijediše, pa rado opraštam kralju 


i svim začetnicima moje smrti, i molim ih da se da- 


du uvesti u kršćanski krst.« 


MOLITVA 


Bože, jakosti svojih svetih, Ti si svetog mučenika 
Pavla, i njegove drugove po smrti na križu pozvao 
u život. Njihovim zagovorom daj da svoju vjeru 
čvrsto držimo sve do smrti! Po Kristu Gospodinu 
našem! Amen. 


SVETI AMANDO, BISKUP 


Sveti Amando, apostol Belgije i Nizozemske, ko- 
me je u tim zemljama posvećeno ništa manje nego 
111 crkava, rodio se početkom VII. stoljeća u pokra- 
jini Gascogne, na jugu Francuske. On je bio prete- 
ča velikih vjerovjesnika na pograničnom području 
između Frizije i Franačke sv. Willibrorda i sv. Boni- 
facija. Tu u ono doba još nije bilo završeno naselja- 
vanje franačkih plemena, pa je onda i evangeliza- 
cija bila još na početku. Razvili su je revni monasi. 

Amando je već u svojoj mladosti posve ozbiljno 
shvatio evanđeosku poruku koja traži nasljedovanje 
siromašnoga Krista. Kasnije na jednom hodočašću 
u Rim bolje je upoznao svoj životni poziv. To je po- 
ziv misionara. Oko godine 638. posvećen je u Galiji 
za misijskog biskupa i krenuo je na sjever, tamo u 
današnju Flandriju. 

U prvim godinama misioniranja doživio je veliko 
razočaranje. Ostavili su ga njegovi najbliži suradnici. 
Samo čovjek velikog pouzdanja u Boga i izvanredne 
hrabrosti mogao je izdržati takovu kušnju. Jedno 
je vrijeme čak napustio Flandriju te pošao na jug, 
da bi jugoistočno od Alpa slavenskim plemenima 
naviještao Evanđelje. Osjetio je, ipak, da je njegovo 
misijsko polje na sjeveru pa se natrag onamo vratio. 
I tada je osnivanjem samostana želio položiti čvrste 
temelje za ono što se stručnim jezikom misiologije 
naziva »zasađivanje Crkve«. Najglasovitija opatija, 
što ju je osnovao, bila je Elnon, kasnije po njemu 
nazvana Saint-Amand. Ona je postala žarište krš- 
ćanskoga života i duhovne izgradnje. Oko godine 
647. postao je biskupom u Maastrichtu. Već dvije 
godine kasnije odrekao se biskupske službe. 

Njegov veliki ugled kod pape Martina I. i austra- 
zijskog kralja Sigiberta II. pomogao je da su fra- 
nački biskupi potpisali odluke Lateranske sinode. 

Umro je u miru 6. veljače 679. u samostanu El- 
nonu. Prije toga je zapisao u svojoj oporuci: »Mi 
smo na daleko i naširoko iz ljubavi prema Kristu 
svim pokrajinama i plemenima naviještali Božju 
riječ i dijelili krštenje. Bog nas je spasio iz mnogih 
opasnosti. Sada je tijelo izmoreno i iserpljeno mno- 
gim radom. Nadamo se da će se naš oproštaj od svi- 
jeta zbiti veoma brzo.« U oporuci se u velikoj poniz- 
nosti naziva »najbjedniji grešnik«. 

7. veljače 


BLAŽENI NIVARD, REDOVNIK 


Blaženi Nivard bio je najmlađi od petero braće 
slavnoga srednjovjekovnog sveca sv. Bernarda. Kad 
su sva njegova 'braća godine 1112. odlučila stupiti u 
cistercitski samostan Citeaux, Nivard je bio dječa- 
čić od 10 godina. Tada se razvio onaj zanimljivi raz- 
govor između najstarijega i najmlađega od braće, 
između Guida i Nivarda, a koji se neprestano pona- 
vlja u hagiografskoj književnosti, što se odnosi na 
svetog Bernarda. Kad su braća napuštala roditeljsku 
kuću, Guido je promatrao Nivarda kako se igra s 
drugim dječacima, pozdravio ga i rekao: »Vidiš, Ni- 
varde, sav će naš posjed tebi ostati.« A dječak je 
odgovorio: »Lijepo, vama nebo a meni zemlja, je li? 
To nije pravedna podjela.« I htio je i on odmah po- 
ći s njima u samostan. To je tada bilo nemoguće, ali 
će postati moguće kasnije. 

Braća su ga predala nekome svećeniku, da ga 
nauči čitati i pisati. I tek što je nešto porastao, već 
je bio primljen kao novak u Citeaux. To je najvje- 
rojatnije bilo godine 1115. Kasnije pođe za svojim 
slavnim bratom Bernardom u samostan Clairvaux. O 
redovničkom životu bl. Nivarda iz povijesnih izvora 
malo znamo. Jedan izvor posve kratko kaže: »Šesti, 
biva brat, Nivard prezrevši zemaljsko izabra nebe- 
sko.« Nivard je kao redovnik uživao veliko povjere- 
nje svoga brata Bernarda, koji mu je bio i poglava- 
rem te ga slao u razne misije. Jedno je vrijeme bio 
čak i učitelj novaka u samostanu Vaucelles, kod 
Caimbrai-a. Vjerojatno je bio i na čelu cistercitskog 

poslanstva oko godine 1147. u Staru Kastiliju, gdje 
ge radilo o osnivanju samostana S. Pietro di Spina. 
U sličnim poslanstvima nalazimo ga i u drugim sa- 
mostanima, ali se nigdje nije dugo zadržavao, već se 
redovito vraćao u svoj dragi Clairvaux, k svome 
bratu Bernardu. 

Posljednju vijest o Nivardu imamo iz godine 
1150., kad je pratio svoga svetoga brata na putu u 
Normandiju. Krizostom Henriquez misli da je Ni- 
vard umro na današnji dan, pa se tako danas i slavi. 
Neki pisci spominju da je bio velik štovatelj sv. Jo- 
sipa, pa ga čak i nazivaju blaženi Nivard od sv. Jo- 
sipa. 


PAPA PIJO IX., SLUGA BOŽJI 


Mnogi znaju da je pontifikat Pija IX. od 32 go- 
dine u povijesti papinstva bio najduži. Malo ih je 
koji znaju da je Pijo XX. 11. veljače 1907. pokrenuo 
postupak za njegovu beatifikaciju i kanonizaciju, i 
da je u istom smislu nakon sretno završenog dijece- 
zanskog postupka 28. lipnja 1955. otvoren i takozva- 
ni apostolski proces. Štoviše, papa Ivan XXIII. pri- 
željkivao je da papa I. vatikanskog sabora bude pro- 
glašen blaženim na II. vatikanskom saboru. Do to- 
ga ipak nije došlo, a mislimo da postupak Pija IX. 
nije skinut s dnevnog reda, pa se je nadati da će taj 
papa, koga staro proročanstvo naziva »križ s križa«, 
u doglednoj budućnosti ipak zasjati i na oltarima. 
Već odmah nakon njegove smrti s mnogih su strana 
Svijeta dolazile molbe da se za njega povede postu- 
pak beatifikacije. Tako je 740 katoličkih organiza- 

cija uputilo molbu Leonu *III., neposrednom nas- 
ljedniku Pija IX., da pokrene proces za njega. Slič- 


nu su molbu poslale talijanske pokrajinske biskup- . 


ske konferencije te pojedini biskupi i laici iz osta- 
loga svijeta. Upoznajmo malo pobliže život toga pa- 
pe, kome mi Hrvati dugujemo da je zagrebačku bi- 
skupsku stolicu podigao na nadbiskupsku i metro- 
politansku, a dva zagrebačka nadbiskupa za redom 


imenovao kardinalima. Bili su to Juraj Haulik i Jo- 


sip Mihalović. Time je ugled Zagreba porastao i u 
Crkvi i u svijetu. 

Giovanni Maria Mastai Ferretti, kako se zvao 
Pijo IX., rodio se u Senigalli 13. svibnja 1792. Prvi 
je odgoj primio u svom rodnom gradu, a zatim je u 
Volterri predan na daljnji odgoj pijaristima sv. Jo- 
sipa Calasanzija, da napokon upotpuni nauke u sla- 
vnom rimskom kolegiju. Svladavši mnoge poteško- 
će, od kojih najmanja nije bila slabo zdravlje, od- 
lučio se za svećeništvo, pa je tako 10. travnja 1819. 
primio svećenički red. Još prije ređenja započeo je 
apostolskim radom među mladima u gostinjcu » Tata 
Giovanni«. Dok je boravio u Rimu, papa Pijo VII. 
uočio je njegove bogate darove uma i srca, pa ga je 
godine 1823. poslao u pratnji apostolskog delegata 
Giovanni Muzzia u Čile i Peru. Vrativši se u Italiju, 
preuzeo je vodstvo gostinjca »Tata Giovanni«, a za- 
tim gostinjca sv. Mihajla na Ripa Grande u Rimu. 

Leon XII. ga je 24. svibnja imenovao nadbisku- 
pom u Spoletu. Mladoga prelata smatrao je čovje- 
kom koji je obdaren ozbiljnošću, razboritošću, na- 
ukom, čestitošću i životnim iskustvom. Novi se nad- 
biskup svim žarom dao na svoju pastirsku službu. 
Činio je to dobrotom srca, velikom ljubavlju i bla- 
gošću. Obnovio je razne odgojne ustanove a preko 

tečajeva duhovnih vježbi želio je duhovno obnoviti 
i svoj kler. Papa Grgur XVI. premjestio ga je godi- 
ne 1832. za nadbiskupa u Imolu i tu je Giovanni 
Mastai nastavio onakvim radom kakav je u Spoletu 
urodio tolikim plodovima. Isti papa 8 godina kasnije 
imenovao ga je kardinalom. Tog je istog dana njegov 
stari učitelj, glasoviti Graziosi, uskliknuo: »Danas 
smo dobili budućeg papu.« Nije se prevario. Samo 
6 godina kasnije 16. lipnja 1846. aklamacijom u taj- 
nom konzistoriju izabran je za papu i tako došao na 
prijestolje sv. Petra u jednom veoma teškom raz- 
doblju crkvene povijesti. 

Povjesničar Hertling, ne tajeći ni njegovih sjena, 
kaže ipak da je Pijo IX. bio čarobna ličnost, koju 
su mnogi na cijelom svjetu veoma voljeli i poštivali, 
pa čak i nekatolici. On je kao papa uveo crkvenu 
hijerarhiju u Englesku i Holandiju, podigao 29 no- 
vih nadbiskupija i 132 biskupije. Za vrijeme njego- 
va pontifikata zahvaljujući sve boljim prometnim 
vezama u više navrata mnoštvo hodočasnika pohr- 
lilo je u Rim. Bilo je to već godine 1854. prigodom 
proglašenja dogme o Bezgrešnom Začeću, godine 
1862. prigodom kanonizacije prvih japanskih muče- 
nika, godine 1867. kad se slavila 1800. obljetnica 
smrti apostolskih prvaka. Tada je papa bio okružen 
s 500 biskupa iz gotovo svega svijeta. Ti skupovi na- 
dahnuli su Pija IX. da je u njemu sazrela misao o 
sazivu općeg sabora. Bio je to Prvi vatikanski sabor, 
otvoren na Bezgrešno Začeće godine 1869. Defini- 
rao je kao istinu vjere papinu neprevarljivost kad 
službeno naučava vjeru i ćudoređe. Pijo LX. glaso- 
vitim Sillabom i enciklikom »Quanta cura« 8. pro- 
sinca 1864. osudio je 80 tvrdnja kao neispravne. Ob- 
java toga dokumenta izazvala je pravu buru; papu 

su nazivali mračnjakom i protivnikom svakog na- 
pretka. Za vrijeme pontifikata Pija IX. ulaskom 
Garibaldia u Rim propala je i tadašnja Papinska 
Država. Papa je protestirao i povukao se u Vatikan 
ne priznavši nametnuto stanje. 


Unatoč mnogim ograničenjima, papa je i dalje: 


nesmetano upravljao Crkvom. Enciklikom od 24. 
prosinca 1874. najavio je jubilej za Svetu godinu 


1875. Te godine 16. lipnja Crkvu je posvetio Srcu' 


Isusovu i mnoge Božje ugodnike uzdigao na čast ol- 
tara. Papa je u svome radu bio neumoran. Nije se 
dao slomiti ni vanjskim nedaćama, ni umorom, ni 
bolešću. I možda baš to pokazuje njegovu moralnu 
veličinu, čovjeka koji je znao vršiti kreposti u he- 
xojskom stupnju. Iscrpljen dugim  pontifikatom 
umro je na današnji dan godine 1878. Izrazio je že- 
lju da bude pokopan u bazilici sv. Lovre na Veranu, 
gdje se nalazi rimsko groblje. U noći 13. srpnja 
1881. kad su mu onamo prenosili tijelo, grupa fana- 
tika htjela ga je baciti u Tiber. Jedva su ga spasili. 

Nalazeći se godine 1969. u Rimu posjetio sam 
baziliku sv. Lovre najviše zbog groba Pija IX. Htio 
sam odati počast čovjeku, koji je u životu bio toliko 
kritiziran s jedne, a ljubljen i čašćen s druge strane. 
U posmrtnom govoru prelat Nocella, kasniji kardi- 
nal, izrekao je o Piju IX. ove riječi: »Možda će Gos- 
podin dati da taj papa bude čašćen častima sveta- 
ca.« Mi želimo da se te riječi i ispune. Pijo IX. je 
to zaslužio. Hrvatski Zagreb, koji je od toga pape 
bio počašćen, moći će se samo veseliti. 


8. veljače 


SVETI JERONIM EMILIJANI 


Na svijetu ima mnogo siročadi i zapuštene mla- 
deži, za koju se nitko ne brine. Nije to samo danas. 
Tako je uvijek bilo. Stoga je Božja Providnost u ra- 
zličita vremena u krilu Crkve podizala karizmatike, 
svece, koji otvoriše svoje srce zapuštenima, koji os- 
novaše ustanove za zbrinjavanje siročadi. Jedan je 
od njih bio i sv. Jeronim Emilijani, koga papa Pijo 
XI. 14. ožujka 1928. proglasi »zaštitnikom siročadi i 
zapuštene mladeži«. Jedan sonet, koji potječe iz pe- 
ra Parinia, napisan g. 1765., ovako ocrtava lik sv. 
Jeronima Emilijani: »Ta velika duša sve ljude zna 
prigrliti s jednakom nježnošću i svakoga smrtnika 
učiniti svojim sugrađaninom.« 

Sv. Jeronim Emilijani, osnivač reda somaska, ro- 
đio se godine 1486. u Veneciji od oca Anđela Miani 
ili Emiliani, presvijetlog senatora prejasne Mletačke 
Republike, i majke Dionore Morosini, koja je potje- 
cala od duždeva. O njegovu djetinjstvu i mladena- 
štvu ništa se ne zna sve dok nije stupio u vojsku. 
Sudjelovao je u ratu između Venecije i Lige Cam- 
brai-a te pao u zarobljeništvo. Iskušan patnjama, 
ponižen, doživio je duboku nutarnju preobrazbu te 
se zavjetovao Gospi da će, ako se opet domogne slo- 
bode, promijeniti svoj dosadašnji neuredni život. Na 
taj se način dokopao vjere, nutarnje ali i vanjske 
slobode. Prošao je, naime, neobjašnjivim načinom 
između redova neprijatelja te pohrlio odmah u Tre- 
viso, da bi se ondje u svetištu Majke Božje zahvalio 
za sve milosti i u znak zahvalnosti obećao da će 

svim raspoloživim silama i sredstvima raditi oko po- 
maganja siromasima, siročadi, bolesnicima i potreb- 
nicima svake vrste. Doista, divna.i blagoslovljena 
zahvalnost prema Bogomajci, Majci milosrđa! 

Kroz tri godine u molitvi, pokori i djelima ljuba- 
vi spremao se za svoje veliko životno poslanje. 
Smatrao je da će ga moći još bolje izvršiti ako po- 
stane svećenik, pa se marno spremao i na svećeni- 
štvo. Za svećenika je zaređen godine 1518. u 32. go- 
dini života. Sada su dovršeni svi preduvjeti za nje- 
gov karitativni rad. Njemu se posvetio nesebično i 
požrtvovno svim svojim bićem. 

Godine 1528. u njegovoj užoj domovini bjesnila 
je glad i harale zarazne bolesti. Svetac se dao od- 
mah na posao. Za potrebe siromaha prodao je sve 
svoje pokućstvo, po noći je, kao nekoć Tobija, po- 
kapao mrtvace koji su ležali po cestama, njegovao 
je bolesnike. U tome radu i sam se zarazio i teško 
razbolio. I kao što je nekoć njegovo zarobljeništvo 
bilo neke vrste redovnički postulat, prva stepenica 
prema redovništvu, tako je sada ova bolest bila no- 
vicijat, druga stepenica prema evanđeoskoj: savrše- 
nosti. Nakon što je ozdravio u veljači godine 1531., 
odrekao se svih dobara koja su mu još preostala. I 
sada se posvetio naročitoj brizi oko djece bez rodi- 
telja, koje tada bijaše veoma mnogo. U jednoj kući 
kod San Rocco skupljao bi ih, pribavljao im hranu, 
a starijima bi pronašao i kakav posao. Mletačka Re- 
publika godine 1531. stavila mu je na raspolaganje 
za njegovu siročad »Bolnicu neizlječivih«. 

Uspješan karitativni i socijalni rad u Veneciji 
potaknuo ga je da ga proširi i na ostale gradove, pa 
je tako provodio svoju blagoslovljenu djelatnost i u 
Bergamu, Veroni, Brescii, Milanu, Pavii i Comu. Po- 

svuda je osnivao sirotišta, skloništa za pale djevoj- 
ke, bolnice, a podizao je i učilišta u kojima je pou- 
čavao u vjeri seosko stanovništvo. 

Njegov divni primjer potaknuo je mnoge boga- 
taše i plemiće da mu svojim materijalnim sredstvi- 
ma priteknu u pomoć. Da bi svoj rad učinio što traj- 
nijim i uspješnijim, osnovao je novu redovničku 
družbu, koju je godine 1540. potvrdio papa Pavao 
IJI. Družba se zove po mjestu Somasca kod Berga- 
ma. Službeni joj je zapravo naziv »Družba slugu si- 
romaha«. Ona u Italiji djeluje još i danas. 

Svetac je doživio kao pedesetogodišnjak, još je- 
danput pošast kuge te hrabro pošao u prve redove 
na bojno polje da se posveti djelima ljubavi. Pri 
tom se i sam zarazio. Bolest je primio pun predanja 
u Boga. Njegov životni optimizam nije se dao ni- 
čim slomiti, njegova vedrina ničim potamniti. Nala- 
zeći se u posljednjim časovima života, poticao je su- 
braću na nasljedovanje raspetoga Krista, na duhov- 
no siromaštvo, na pomaganje siromaha i njegovanje 
bolesnika. Očima i rukama uzdignutim prema nebu, 
izgovarajući zazive: »Isuse i Marijo!« preminuo je u 
Somaski 8. veljače 1537. Bio je pokopan u mjesnoj 
crkvi sv. Bartolomeja. Grob mu je brzo postao ho- 
dočasničkim mjestom, na koje počeše dolaziti po- 
božni hodočasnici da se preporuče njegovu zagovo- 
ru. 

Papa Benedikt XIV., nekadašnji učenik somaska, 
nakon dugog niza kanonskih postupaka 22. rujna 
1747. proglasio je Jeronima Emilijani blaženim, a 
Klement XIII. 12. listopada 1767. svetim. 

MOLITVA 


Bože, oče milosrđa, Tvojom je dobrotom sveti 
Jeronim bio sirotama pomoćnik i otac. Daj da nje- 
govim zagovorom i mi vjerno čuvamo duh posin- 
stva te se Tvojom djecom zovemo i Tvoja djeca bu- 
demo! Po Kristu Gospodinu našem! Amen! 


SVETI PAVAO, BISKUP VERDUNA 


Trinaesti po redu biskup grada Verduna u da- 
našnjoj Francuskoj bio je sveti Pavao, nekadašnji 
pustinjak kod Triera. Njegov se život dade prilično 
rekonstruirati uz pomoć raznih dokumenata, pisa- 
ma, oporuka, a osobito Kronike Bertrarija, koja je 
nastala početkom X. stoljeća. 

Pavao se rodio u blizini grada Autuna u Bur- 
gundiji. Jedno je vrijeme živio na kraljevskom dvo- 
ru, a zatim se povukao u blizinu Triera na jedno 
brdo, koje se po njemu prozvalo Pavlovo brdo. Iako 
nije provodio samostanski život, ipak je bio u vezi 
sa samostanom Tholey. Od puka i klera izabran je 
za biskupa, a izbor je potvrdio kralj Dagobert II. 
Na svoju biskupsku stolicu Verdun stupio je godine 
626. našavši je u velikoj bijedi. Uz pomoć i veliko- 
dušnost svog velikog prijatelja Adalgiza započeo je 
obnovom svoje biskupije, obnovom bogoslužja, ob- 
novom kaptola i klera. U teškim vremenima VII. 
stoljeća bio je potpuno na visini svoga zadatka. 

Izvan gradskih zidina sagradio je crkvu u čast 
sv. Saturnina te je povjerio brizi nekolicine sveće- 
nika. Kasnije su ih nadomjestili redovnici opatije 

Tholey, koju je Pavao stavio također pod jurisdik- 
ciju biskupa u Verdunu. 

Spomen na svetoga biskupa Pavla ostao je tra- 
jan ne samo zato što je materijalno uzdigao svoju 
crkvu, već još više zato što su ga resile naročito 
tri vrline: postojana briga oko euharistijskog života 
njegovih vjernika, dobrota prema siromasima i po- 
božnost prema Gospi. Sve su to vrline koje su uvi- 
jek suvremene i vrijedne nasljedovanja. Zbog njih 
i želimo oteti zaboravu ovoga svetog biskupa. 


On je umro, po svoj prilici, na današnji dan 
godine 648., a pokopan je najprije u Sv. Saturninu, 
zatim u Sv. Pavlu. Za vrijeme francuske revolucije, 
kad su stradale mnoge svetačke relikvije, njegove 
su ipak pošteđene pa se još i danas čuvaju u kate- 
drali u Verdunu. Svecu su u toj biskupiji posvećene 
dvije župe, a kao svoga zaštitnika štuju ga pekari, 
slastičari i mlinari. Svi se oni na njegov blagdan 
skupljaju u katedrali na misu pod kojom se blago- 
sliva kruh namijenjen siromasima. Lijep je to obred 
koji još i danas slavi svečevu ljubav i dobrotvor- 
nost prema sirotinji. Obično ga slikaju u biskup- 
skom ornatu s kruhovima do nogu na uspomenu 
jednog čuda s kruhom koje mu se pripisuje, a još 
više na spomen njegove darežljivosti prema siroma- 
sima. Slikaju ga i s odmotanim komadom platna na 
kojem se nalazi natpis koji spominje njegovu mari- 
jansku pobožnost. Na njemu piše: »Tko ne ljubi Ma- 
riju, našu Gospu, Majku Božju, neka bude izopćen!« 
Čvrsta je to riječ, nastala u doba koje bijaše posve 
drugačije od našega. Mi je prihvatimo kao poticaj 
da ljubimo i štujemo Gospu kao Majku Božju i 
majku našu! To Crkva i danas od nas očekuje i na 

to nas neprestano potiče. Sveci, pobožni prema Ma- 
riji, daju nam u tome svojim životom divan pri- 
mjer. 


OTAC FILIP JENINGEN, SLUGA BOŽJI 


»Dobri otac Filipl« Tako su nazivali, a i danas 
još zovu velikog pučkog misionara Filipa Jeningena, 
čiji se grob nalazi u Ellwangenu u Njemačkoj. On 
se rodio u teško doba tridesetgodišnjeg rata, baš ne- 
koliko godina nakon što su Šveđani opustošili nje- 
gov rodni grad Eichstatt. U svom rodnom gradu po- 
lazio je isusovačku gimnaziju i bio revan član Mari- 
jine kongregacije. Primjer njegovih odgojitelja dje- 
lovao je tako snažno na: mladog Jeningena, da je 
poželio biti njihov suradnik, i to ga je dovelo u 
Družbu Isusovu. No, ipak to nije išlo tako jedno- 
stavno, jer mu se otac veoma usprotivio. Tek kad 
je Filip na visokoj školi u Ingolstadtu zadobio čast 
magistra i kad mu je oca pogodila teška bolest, dao 
je pristanak da mu se sin može pridružiti isusov- 
cima. ' 

Filip je od mladosti bio apostolska duša. Stoga 
je već u novicijatu po okolnim selima seljačkom 
stanovništvu držao kateheze, a znao je i prosjačiti 
da bi pomogao siromašnim obiteljima. 

No, njega je vukla želja u misije. Zanio se, na- 
ime, primjerom sv. Franje Ksaverskoga i htio ga 
nasljedovati. Zato je pisao generalu reda i molio da 
ga pošalje u misije. I malo prije svog svećeničkog 
ređenja, koje je bilo 11. lipnja 1672., dobio je od 
generala ovakav odgovor: »Postigli ste da ste uvr- 

šteni u popis onih koji će ići u misije među poga- 
nima. S osobitim pouzdanjem smijete očekivati da 
ćete, kad se pruži prilika, biti pozvani.« 

Možemo misliti s kakvom je radošću i oduševlje- 
njem revni mladomisnik čitao to pismo. No, njegova 
želja, iz nama nepoznatih razloga, nije nikada ispu- 
njena. On je, ipak, morao ostati u domovini. Godine 
1680. određen je za duhovnika u maloj isusovačkoj 
rezidenciji u Ellwangenu, i tu je započela njegova 
velika djelatnost, koja je ostala u uspomeni tamoš- 
njega puka sve do dana današnjega. Najveći spo- 
menik njegove djelatnosti jest velika proštenišna 
crkva na Schčnenbergu, koju je sagradio uz pomoć 
dobrotvora. 

Ta crkva postala je centar duhovne obnove za 
čitavu pokrajinu Švapsku pa i Bavarsku. U njoj je 
bilo izvanrednih obraćenja. Ljudi su hodočastili 
Majci Božjoj i iz daljine po više dana hoda. Dolazili 
su u procesijama i sa zastavama. 

U tome svetištu otac Filip pokazao je svu svoju 
dobrotu, tako da su ga počeli nazivati imenom »do- 
bri«. Sve nevolje kršćanskoga puka učinio je svojim 
vlastitim. Kad bi u svetištu pozdravljao hodočasnike 
i u ispovjedaonici tješio pokornike, ljudi su osjećali 
da iz toga svećenika proizlazi neka nadzemaljska 
sila. Po zagovoru Majke Božje ocu Filipu uspjelo je 
mnoge vratiti iz protestantizma k vjeri otaca. Za 
takve obraćenike, koji su pokazivali zanimanje za 
Katoličku Crkvu, priređivani su na Sch&nenbergu 
posebni tečajevi. U knjizi konvertita zabilježeno je 
602 obraćenja na katolicizam. 

Iz Ellwangena je otac Filip obilazio bližu i dalju 
okolicu misionareći. Na propovjedaonici je znao biti 
kao lav, dok bi u ispovjedaonici bio krotak kao ja- 

nje. Ovako bi tješio pokornika: »Ne može se za mje- 
sec dana iskorijeniti što se kroz čitavo prijašnje 
vrijeme zanemarilo. Kao što se u vrtu mora čupati 
korov jedan za drugim, tako se isto moraju čupati 
zle navike.« Nije stoga čudo da su ljudi sate i sate 
upravo opsjedali njegovu ispovjedaonicu. U misija- 
ma znao bi ispovijedati dnevno i po 12 sati. Zimi 
bi započinjao ispovijedanje u 4 sata ujutro, a ljeti 
već u 2 sata. Misionario je neumorno po dijecezama 
Augsburga, FEichstatta, Konstanza i Wirzburga. 
Kroz 23 godine obavio je 1.000 pučkih misija. 


Iscrpljen od misijskih i drugih svećeničkih po- 
slova umro je svetački i pun zasluga 8. veljače 1704. 
Njegov je grob i danas mjesto na koje dolaze mno- 
gi da se pomole i preporuče njegovu zagovoru. Taj 
grob posjetio je 3. rujna 1960. nakon velikog Euha- 
ristijskog kongresa u Minchenu i, sada već pokojni, 
kardinal Bea. Kardinal je tom zgodom rekao saku- 
pljenom narodu kako je osjećao potrebu da posjeti 
grob dobrog oca Filipa i da se na njemu pomoli. 
A zatim je nastavio: »Mi znamo koliko je otac Je- 
ningen učinio na području ove dijeceze (danas je to 
Rottenburg) i u okolici, da bi puk ne samo sačuvao 
u svetoj katoličkoj vjeri, nego da bi ga u toj vjeri 
učinio i živim.« 

Kardinal je izrazio potrebu da se za oca Jenin- 
gena povede proces beatifikacije, jer je rijedak slu- 
čaj da jedan siromašan, jednostavan svećenik, koji 
je umro prije dva i pol stoljeća, nepoznat velikom 
svijetu, ipak još uvijek živi u srcu tolikih u Nje- 
mačkoj. A i sam prefekt Kongregacije za kanoni- 
zacije upoznavši se sa životom oca Jeningena rekao 
je: »To je svetac upravo za naše vrijeme!« 

Posjetivši zavjetnu crkvu na Sch&nenbergu po- 
kraj Ellwangena kardinal Bea rekao je prisutnim 
vjernicima: »Ta je crkva svjedočanstvo ljubavi oca 
Filipa prema Majci Božjoj, iz koje je crpio sve što 
je u ono vrijeme bilo potrebno za Eliwangen i cijelo 
južnonjemačko područje: povratak istinski pravoj 
vjeri te ljubavi koja toj vjeri i odgovara. Djetetu 
valja što prije usaditi ljubav prema Mariji. Ako 
pred mladim ljudima stoji Gospina slika, bit će oču- 
vani od mnogih opasnosti. U javnom i u radnom 
životu Majka Božja može poslužiti kao uzor sa svo- 
jim: Evo, službenice Gospodnje!« 

II. vatikanski sabor i Papa govoreći danas o 
apostolatu nazivaju ga »kršćansko svjedočanstvo«. 
Dobri otac Filip Jeningen pružio je to divno kršćan- 
sko svjedočanstvo tako da je ono u kraju njegove 
djelatnosti još i danas živo. 

Na Dušni dan godine 1968. imao sam sreću da 
sam mogao posjetiti grob oca Filipa Jeningena i na 
njemu se pomoliti. Smatram to srećom, jer nam 
otac Jeningen svima pruža primjer izvanredne sve- 
ćeničke zauzetosti, revnosti od koje možemo mnogo 
naučiti. 

SVETA APOLONIJA, DJEVICA 
I MUČENICA 


Kad su me kao dijete boljeli zubi, tada su mi 
rekli: »Moli se svetoj Apoloniji i bol će proći!« Tako 
sam prvi put čuo za tu sveticu, koju bogata ikono- 
grafija uvijek prikazuje s kliještima i zubom u ruci. 

Euzebije, otac crkvene povijesti, donosi jedan dio 
pisma sv. Dionizija, aleksandrijskog biskupa, upra- 
vljena Fabiju u Antiohiju. U njemu navodi neke 
zgode iz doba teškog progonstva kršćana, kojem je 
sam bio svjedok. Za vrijeme posljednjih godina vla- 
davine cara Filipa (244—249) podigla se u narodu 
buna. Kao odgovor na nju buknuo je progon u ko- 
jem su pogubljeni mnogi kršćani. Njihova dobra 
bijahu pljačkana, paljena, uništavana. Dionizije spo- 
minje kako su pogani pograbili i divnu djevicu 
Apoloniju, koja je bila već u poodmakloj dobi. Tu- 
kli su je po obrazu i čupali joj zube. Tada izvan 
grada naložiše veliku vatru i zaprijetiše joj se da će 
je u nju baciti, ako skupa s njima ne bude izgova- 
rala njihove bezbožne riječi. Ona zamoli da je za 
čas oslobode. Kad su to učinili, sama skoči u vatru 
i bi sažežena. 

Taj bi se događaj imao zbiti godine 249. Biskup 
Dionizije, koji to spominje, piše za Apoloniju da je 
provodila neporočan život, vrijedan svakog pošto- 
vanja i udivljenja. Možda su je pogani mrzili baš 
zbog toga i zbog apostolskog rada, kojim se u Crkvi 
isticala, pa joj se htjedoše svirepo osvetiti na veoma 
vulgaran, neljudski i okrutan način. Dionizijev iz- 

vještaj o svršetku Apolonije, koja se sama bacila 
u vatru, ne sadržava nikakav prijekor. Nekima bi 
se to. moglo učiniti kao samoubojstvo. Taj slučaj 
svete Apolonije spominje i sv. Augustin u I. knjizi 
svoga djela »O Božjoj državi«, pa kaže da je slo- 
bodno sam poći u smrt, samo da bi se izbjegao gri- 
jeh. Knjige mučenika spominju da se Apolonija 
bacila u oganj »potaknuta jačim ognjem iznutra, a 
koji dolazi od Duha Svetoga«. 

Štovanje se svete Apolonije brzo raširilo najprije 
na Istoku, a onda i na Zapadu. Po Evropi stoje 
mnoge crkve i kapele sagrađene u čast ove aleksan- 
drijske mučenice. Možda je uzrok tolike rašireno- 
sti štovanja činjenica što je bila mučena na tako 
neobičan način. Nešto je pripomogla popularnosti 
svetice i legenda, koja se kasnije oko nje splela i 
prema kojoj bi bila kraljevska kći te poslana u smrt 
od samog svog oca zbog toga što je postala kršćan- 
ka. Širenjem kulta sveticu su sve više počeli zazivati 
i u bolesti zubi. 


ANNA KATARINA EMMERICK, 
STIGMATIČARKA 


Pripadala je redu sv. Augustina. Umrla je u 
Diilmenu na današnji dan godine 1824. 

Kraj njezine bolesničke postelje proboravio je 
pet godina obraćenik i pjesnik Clemens Brentano 
bilježeći njezina viđenja. Ona su prerađena izašla 
pod ovim naslovima: »Gorka muka našega Gospo- 
dina i Spasitelja Isusa Krista«, »Život svete Djevice 

Marije« i »Život našega Gospodina i Spasitelja Isusa 
Krista«. 

Ta su tri djela doživjela brojna izdanja, bila pre- 
vedena na mnoge jezike i hranila kršćansku pobož- 
nost sve do dana današnjega. Nitko manji nego 
veliki francuski pjesnik Paul Claudel nazvao ih je 
»jednim od najljepših djela svjetske književnosti«. 

10. veljače 


SVETA SKOLASTIKA, DJEVICA 


Moliti ili čak služiti svetu misu na grobu kojeg 
sveca uvijek je velik doživljaj svoje vrste. Posjetiti 
pak Monte Cassino, kolijevku benediktinskog reda 
i evropske kulture uopće, čežnja je mnogih. 5. svib- 
nja 1974. pala mi je u dio sreća doći u Monte Cas- 
sino, te misiti na grobu sv. Benedikta i njegove se- 
stre svete Skolastike. Na tome grobu pribilježio sam 
ovaj natpis: »Benedikt i Skolastika došli su na ze- 
mlju jednim porodom, bili su odani Bogu jednom 
pobožnošću i ovaj ih jedan grob čuva.« 

Po grobnom natpisu moglo bi se zaključiti da 
je sveta Skolastika bila sestra blizanka svome bratu 
Benediktu. Tako su neki i pisali, ali oni kritičniji 
kažu da to nije utemeljeno, a da se u stvari Skola- 
stika rodila u istom mjestu kao i njezin brat Bene- 
dikt, no ne znamo da li prije ili poslije njega. Nje- 
zino je ime, kako to kaže benediktinac kardinal 
Schuster, u VI. stoljeću bilo veoma često. 

Sve što znamo o životu svete Skolastike, crpimo 
iz druge knjige Dijaloga sv. Grgura Velikoga, koja 
je sva posvećena životu sv. Benedikta. Iz toga vrela 
doznajemo da je Skolastika već od djetinjstva bila 
posvećena Bogu kao djevica, zaogrnuta koprenom 
djevičanstva. I to je sve što iz tog razdoblja o njoj 
znamo. Njezin je život skriven pred svijetom, zavi- 
jen u tajnu poniznosti, skrovitosti, šutnje, molitve 
i povezanosti s Kristom. Možemo naslućivati, ali 
samo naslućivati, da je s Benediktom provodila pu- 
stinjački život dok je on bio još u Subiacu. Sa sigur- 

nošću znamo da je živjela bar nekoliko godina pred 
smrt u Monte Cassinu, u blizini slavnog samostana 
što ga je bio utemeljio njezin brat. Jedanput go- 
dišnje običavala bi posjetiti ga i s njime provoditi 
vrijeme u duhovnim razgovorima. Taj bi se susret 
zbio izvan samostana, u jednoj izbi na samostan- 
skom posjedu, u koju bi sv. Benedikt silazio s kojim 
svojim učenikom. 

Jedan je takav susret ovjekovječilo pero sv. Gr- 
gura Velikog. Bio je to posljednji susret Benedikta 
i Skolastike. Imamo ga kao II. čitanje u Časoslovu 
naroda Božjega. 

»Skolastika, sestra blaženog Benedikta, bila je 
od same djetinje dobi posvećena svemogućem Go- 
spodinu. Ona je obično dolazila k bratu jedanput 
na godinu a Božji je čovjek silazio k njoj ne daleko 
izvan vrata, na samostanskom imanju. 

Jednog je dana ona po običaju došla a časni njen 
brat siđe k njoj u pratnji učenika. Čitav su dan 
proveli u hvaljenju Boga i svetim razgovorima, a 
kad se spuštao noćni mrak, zajedno su blagovali 
hranu. Kako ih je, pak, u svetim razgovorima za- 
tekao kasni sat, sveta ga koludrica zamoli: "Molim 
te, ne ostavljaj me noćas, već razgovarajmo o rado- 
stima nebeskog života sve do jutra" On joj odvrati: 
'Što to govoriš, sestro? Van ćelije ne mogu nikako 
ostati 

Sveta koludrica čuvši bratovo odbijanje, sljubi 
ruke i položi ih na stol pa spusti k rukama glavu 
da se pomoli svemogućem Gospodinu. A kad sa stola 
podiže glavu, navali sijevanje i grmljavina i pljusak 
kiše takvom žestinom da nisu ni časni Benedikt a 
ni braća od pratnje mogli nogom krenuti izvan pra- 
ga mjesta gdje su sjedjeli. 

Tad se Božji čovjek rastužen stade jadati: 'Sve- 
mogući ti se Bog smilovao, sestro: što si to učinila? 
A ona će mu: "Eto, molila sam tebe, i nisi me htio 
čuti. Zamolila sam svoga Boga, i on me čuo. A sada, 
daj, iziđi, ako. možeš; ostavi me tu, pa se vrati u 
samostan! 

A on, koji nije bio voljan ostati, osta ondje preko 
volje, tako da su probdjeli svu noć i jedno drugo 
uzajamno hranili svetim razgovorima o duhovnom 
životu. 

I nikakvo čudo što je ženska bila valjanija od 
njega; jer, po onoj Ivanovoj: Bog je ljubav, sasma 
ispravno, više je mogla koja je više ljubila. 

I gle! Tri dana kasnije čovjek je Božji bio u će- 
liji. I podigavši oči uvis, vidje dušu svoje sestre 
kako izlazi iz tijela i u obliku golubice prilazi ne- 
beskim odajama. On se obradova tolikoj. njezinoj 
slavi i zahvali svemogućem Bogu pjesmama i po- 
hvalama; i posla braću da joj tijelo donesu u samo- 
stan i polože u grob što ga za se bijaše pripravio. 

I dogodi se da ni grob ne razdvoji tjelesa njih 
kojima je srce bilo uvijek u Gospodinu.« 

Kao zanimljivost navodimo da su liječnici-struč- 
njaci godine 1950. na temelju sačuvanih kostiju sv. 
Skolastike došli do zaključka da je bila stasa otpri- 
like 159 em, a glede dobi da je umrla negdje između 
60. i 70. godine. Kosti sv. Benedikta i sv. Skolastike 
bile su kroz 5 godina, od 1950. do 1955. izložene 
javno na štovanje vjernika, a zatim položene u stari 
grob pod glavnim oltarom. Poznato je da su crkva 
i samostan u Monte Cassinu za vrijeme II. svjetskog 
rata teško stradali, ali su nastojanjem talijanske 
vlade, Crkve i čitavoga katoličkog svijeta opet ob- 
novljeni i vraćeni svom prvotnom sjaju. 


87 


Uz sv. Benedikta štuje se i u benediktinskom / 
redu i izvan njega i sv. Skolastika. Božji narod je | 


zaziva protiv groma i kad je suša, da bi po njezinu 
zagovoru izmolio kišu. Sveticu slave mnogi govori 
i himni. Posvećeni su joj brojni samostani, crkve, 
oltari, a ovjekovječili su je i velemajstori umjet- 
nosti u mnogim lijepim slikama. 


MOLITVA 


Gospodine, danas na spomendan svete Skolasti- 
ke, djevice, daj da se u nju ugledamo, Tebi čistom 
ljubavlju služimo te i mi postignemo sreću Tvoje 
ljubavi! Po Kristu Gospodinu našem! Amen! 


BLAŽENA KLARA DA RIMINI 


Životni put pokornice bl. Klare da Rimini odvio 
se od godine 1280. do 10. veljače 1326. Otac Onosdeo 
odgojio ju je u tadašnjem viteškom duhu, pa je više 
sličila dječaku nego djevojčici. To se osobito očito- 
valo u nepodnašanju bilo kakvog autoriteta. Majka 
Gaudiana odgajala ju je doduše kršćanski, ali je 
djevojka stajala više pod utjecajem oca te je svoju 
mladost i vrijeme provodila u jahanju i viteškim 
igrama i natjecanjima. 

Kad je majka Gaudiana umrla, otac se po drugi 
put oženio, pa mu je kćerka postala sada još samo- 
stalnija i slobodnija. Udala se posve mlada za sina 
svoje maćehe, no već nakon tri godine braka ostala 
je udovica s veoma bogatom baštinom. Sada se dala 
na lagodan život u gozbama, igrama, zabavama, pa 

je brzo došla na zao glas. U jednom suparničkom 
ratu između plemića poginuo joj je i otac i brat pa 
je mlada udovica još većma povećala svoj imutak. 
Sve je to pogodovalo još lakoumnijem životu. I tko 
zna gdje i kako bi to sve završilo, da je Gospodin 
svojom milošću nije zahvatio. 

Jednoga dana iz neke znatiželje ušla je u crkvu 
Majke Božje. Tu ju je prvi puta u životu nešto za- 
hvatilo, neki neobičan osjećaj grižnje savjesti. Vra- 
tila se brzo kući, zatvorila u sobu, bacila na zemlju, 
udarila u plač i odlučila promijeniti život. Već su- 
tradan pošla je u istu crkvu te obavila generalnu 
ispovijed. Bio je to potpun preokret njezina života. 
Posvetila se odsada molitvi, pokori i dobrim djeli- 
ma. Uspjela je na takav život obratiti i svog drugog 
muža, koji je umro veoma pobudnom smrću. Klara 
je sada postala još slobodnija da se preda svojoj 
pobožnosti i djelima pokore, kojima je željela pru- 
žiti Bogu zadovoljštinu za svoj prijašnji život. 

Dala se i na izvanredan karitativni i socijalni 
rad. Svoje veliko bogatstvo ulagala je u dobrotvor- 
ne svrhe, osobito da pomogne siromašnim djevoj- 
kama kako bi i one mogle sklopiti pristojan brak. 
Uz Klaru se brzo okupiše i neke druge žene koje 
su željele provoditi savršeniji život. Za njih je uz 
biskupovo odobrenje osnovala samostan u kojem su 
živjele po pravilu svete Klare iz Asiza. Klara je 
provodila život u razmatranju Isusove muke i u 
odgoju svojih sestara. Križeva joj nije nedostajalo. 
Često je nailazila na nerazumijevanje nekih sestara, 
od čega je mnogo trpjela. U trpljenju ju je Gospo- 
din tješio utjehom obdarivajući je raznim mističnim 
milostima. Umrla je u dobi od' 46 godina, iserpljena 
pokorom i molitvom. Štuje se kao blaženica. 

PAPA PIJO XI. 


Na današnji dan ugasio se život pape Pija XI., 
koji je upravljao kormilom Crkve od 1922. do 1939. 
godine. Oko njegova mrtvog tijela izložena u ba- 
zilici sv. Petra prodefilirala je u riajdubljem pošto- 
vanju masa od milijun ljudi, dok je na trgu pred 
bazilikom i na prilazima bilo potrebno 5.000 kara- 
binjera da drže red. Katolički je svijet bio duboko 
svjestan da je s energičnim Pijom XI. završio jedan 
"veliki pontifikat. 

Ambrosio Damiano Achille Ratti, kako se po ro- 
du i krštenju zvao taj veliki papa, rodio se 31. svib- 
nja 1857. u Desiu kod Monze. Mjesto je nakon uspo- 
na svog velikog sina na papinsko prijestolje dobilo 
naslov grada. Malog je Ahila odmah sutradan po 
rođenju krstio prepošt de Rogeno. Ahil je bio četvrti 
sin Francesca Ratti, direktora velike predionice bra- 
će Conti, i Terezije, rođene Galli. Francesco je bio 
čovjek čvrste tjelesne građe, zdrav, poučljiv i uvijek 
dobro raspoložen. Nakon Ahila imao je još jednu 
kćerku. 

Sjećajući se svoga djetinjstva Pijo XI. je govorio 
o svojoj majci kao »jakoj ženi od koje je primio 
život i odgoj«. Prema njoj je osjećao duboku za- 
hvalnost te isticao da je bila »jedna od onih žena 
koje inteligencija i znanje prelazi okvire domaćeg 
ognjišta te koja svoju kuću zna upravljati čvrstoćom 
i blagošću, osjećajem praktičnosti, sposobna da pri- 
spije na sve, čak i na one stvari koje izgledaju ne- 
moguće«. 

Mali je Ahil bio dobro kršćanski odgojen, pošao 
u sjemenište te u njemu ostvario svećeničko zvanje. 

Za svećenika je bio zaređen 20. prosinca 1879. u 
Rimu, u bazilici sv. Ivana Lateranskoga. Vrativši 
se u Milano postao je profesor teologije i prefekt 
glasovite Ambrozijanske biblioteke. Od 1911. do 
1918. bio je vice-prefekt i prefekt Vatikanske biblio- 
teke. Tada je postao najprije apostolski vizitator, a 
zatim nuncij u Poljskoj. No već godine 1921. ime- 
novan je kardinalom i nadbiskupom u Milanu. Nije 
dugo bio nadbiskupom, samo nekoliko mjeseci. Papa 
Benedikt XV. umro je 22. siječnja 1922. Na blagdan 
Svijećnice, 2. veljače, zatvoriše se vrata Konklava, 
a kardinali počeše birati novog papu. Tko će to 
biti? 

»Papabili«, oni koji su po nagađanjima i pred- 
viđanjima imali najviše šanse da budu izabrani, bili 
su: na prvom mjestu kardinal Gasparri, na drugom 
Španjolac Merry del Val, na trećem Maffi, na če- 
tvrtom Laurenti, a tek na petom mjestu spominjalo 
se i ime milanskog nadbiskupa. Konklave je bio 
dug. Tri dana rezultati posve negativni. Tek kod 
14. biranja dobio je potrebnu većinu glasova kar- 
dinal Ratti. Madžarski primas zgodno je rekao da 
su ga vodili kroz 14 postaja križnoga puta. Pijo XI. 
upravljao je Crkvom 17 godina, učinio tako mnogo 
da bi svako njegovo pojedino djelo zaslužilo po- 
sebnu studiju. ; 

Mi ćemo se zadovoljiti da s Vladimirom d'Or- 
messon-om, članom Francuske akademije i dobrim 
poznavaocem Pija XI., uočimo samo neke vidike 
njegova pontifikata. 

Pijo XI. bio je veliki humanist, čuvar dviju ve- 
likih biblioteka još prije nego je postao papa. Koje 
onda čudo da je kao papa veliku pažnju posvetio 

Vatikanskoj biblioteci i postao jednim od njezinih 
većih dobrotvora. Vatikanska biblioteka po depozitu 
knjiga i arhiva druga je na svijetu, odmah iza Pa- 
riza. Pijo XI. našao joj: je vrsna bibliotekara u osobi 
Eugena Tisseranta, kasnijeg kardinala. 

Pijo XI. bio je i veliki graditelj. Organizirao je 
Vatikanski grad, dao mu vlastiti život i statut. 
Osnovao je novu pinakoteku, sagradio kolodvor, 
simbol suverenosti majušne papinske države. 

Pijo XI. bio je i veliki pravnik. Sklopio je kon- 
kordate s brojnim državama. U svim je stvarima 
volio poredak, jasnoću i čvrstoću. Imao je veliko 
poštovanje prema pravu. Za vrijeme njegova pon- 
tifikata sklopljeni su konkordati s Letonijom, Ba- 
varskom, Poljskom, Litvom, Čehoslovačkom, Ru- 
munjskom, Jugoslavijom, (samo što taj: konkordat 
nije ratificirao tadašnji beogradski parlament, pa je 
propao), s Pruskom, Badenom, Austrijom i Njemač- 
kim Reichom. Ovaj je posljednji sklopio kako bi se 
u diplomatskim odnosima s Hitlerom i u kasnijoj 
borbi s njime imao bar na nešto pravno pozivati. 

Pijo XI. nije bio samo pravnik već i mirotvorac. 
Lozinka mu je bila: »Mir Kristov u kraljevstvu Kri- 
stovu.« On je želio ukloniti i nenormalno stanje s 
talijanskom državom pa je napokon riješio rimsko 
pitanje sklopivši Lateranski ugovor, po kojem je 
Vatikan postao suverenom državom, a s Italijom 
sklopljen konkordat i normalni odnosi. Bio je to za 
Crkvu uslijed geografskog položaja Vatikana doga- 
daj velike važnosti. 

Pijo XI. bio je papa Katoličke akcije i katoličkih 
misija. Za proširenje Kristova kraljevstva na zemlji 
htio je sve sile staviti u pokret, ne samo kler već 

i svjetovnjake. Svojim magistralnim enciklikama 
postao. je velik učitelj svoga i kasnijih vremena. 
Najpoznatije su: »Ubi arcano Dei« — nastupna i 
programatska enciklika o Katoličkoj akciji, »Divini 
illius magistri« — o kršćanskom odgoju mladeži, 
»Casti connubii« — o kršćanskom braku, »Quadra- 
gesimo anno« — o socijalnom pitanju, »Mit bren- 
nender Sorge« — osuda nacizma te »Divini Re- 
demptoris« — osuda bezbožnog materijalizma. 


Naša mjesna Crkva Piju XI. duguje jedinu svoju 
blaženicu — Hozanu Kotorku. Papa je 21. prosinca 
1927. potvrdio njezino štovanje gledajući »na naše 
vrijeme, u kojem se toliko želi jedinstvo. istočnih 
kršćana s rimskom Crkvom«. 

Sa svim tim nabrajanjem nismo još ni izdaleka 
iserpli svu djelatnost Pija XI. Zaustavili smo se 
samo letimično na onom najznačajnijem. Na da- 
našnji dan godine 1939. u 5 sati i 31 minutu prestalo 
je kucati srce Pija XI. Bilo je to na blagdan svete 
Skolastike, djevice, a uoči Gospe Lurdske, koju je 
Papa toliko štovao. Život je završio čovjek koji je 
svojom snažnom ličnošću udario pečat svome vre- 
menu. Njegov pontifikat označuje jednu epohu, a 
Pijo XI. podsjeća na velike pape reformatore XVI. 
stoljeća. Dvije godine pred smrt Papa je svojim su- 
vremenicima izrekao ove snažne i ujedno progra- 
matske riječi, koje čine neke vrste njegov duhovni 
testament: 

»Dnevno zahvaljujem Bogu što mi dopušta ži- 
vjeti u današnjim prilikama. Ova tako duboka i 
sveopća kriza jedinstvena je u svjetskoj povijesti. 
Moramo se ponositi da smijemo biti svjedoci i u sta- 
novitom smislu sudionici u ovoj veličanstvenoj dra- 

mi. Dobro i zlo vodi divovsku borbu. Nitko nema 
pravo ostati polovičan u ovom ozbiljnom času. No, 
ja sam siguran da će naša Crkva izići iz ovog stra- 
hovitog previranja još ljepša i suvremenija.« 


KARDINAL ALOJZIJE STEPINAC 


Na današnji dan godine 1960. umro je u svom 
rodnom Krašiću zagrebački nadbiskup i kardinal 
Alojzije Stepinac, koji je po svome značaju imao 
nekih zajedničkih crta s Pijom XI. Za njegova pon- 
tifikata bogoslov Stepinac kao pitomac zavoda Ger- 
manikuma na papinskom sveučilištu Gregoriani stu- 
dirao je filozofiju i teologiju. Samo 4 godine nakon 
svećeničkog ređenja, a bilo je to g. 1934., papa Pijo 
XI. imenovao je mladog svećenika Stepinca zagre- 
bačkim nadbiskupom-koadjutorom s pravom na- 
sljedstva, kao najmlađeg nadbiskupa na svijetu. 
Potpunu upravu prostrane Zagrebačke nadbiskupije 
preuzeo je g. 1937. po smrti nadbiskupa Bauera. 
Proživio je teško ratno i poratno stanje, mnogo uči- 
nio, a još više pretrpio. Pijo XII. imenovao ga je 
g. 1952. kardinalom. Pokopan je u zagrebačkoj ka- 
tedrali. 

Budući da je u ovoj knjizi govor o svecima, da- 
našnji niz završimo s propovijedi nadbiskupa Ste- 
pinca, koju je izrekao u zagrebačkoj katedrali go- 
dine 1941., a koja je tiskana u Katoličkom listu od 
6. studenoga iste godine. 

»Blagdan je danas Sviju Svetih! Proslava je da- 
naš milijuna znanih i neznanih junaka svete vjere, 
mučenika i ispovjednika ,djevica i udovica, koji su 

svi izišli kao pobjednici u borbi za vječni život. Po- 
bjednici nad samim sobom, nad svojim strastima 
i slabostima. Među njima je golem broj i onih za 
koje je rekao Krist: "Blaženi krotki, jer će baštiniti 
zemlju! I da danas jednoga između njih upitamo 
što nam je činiti, sigurno je da bi nam odgovorio 
sa sv. Pavlom: 'Budite sljedbenici moji kao što sam 
i ja Kristov!' (I Tim 4, 16). 

Da, nasljedujmo ih u kreposti, ako hoćemo, da 
budemo s njima dionici blaženstva. "Nitko neće biti 
okrunjen, ako se ne bude zakonito borio? (II Tim 2, 
5), tako nas opominje sveti Pavao. Na tu nas krepost 
krotkosti i blagosti potiče ponajprije sam primjer 
Boga Stvoritelja, za kojeg veli psalmista: 'Jer ti si 
Gospodine, dobar i blag i mnogog milosrđa za sve 
koji te zazivaju" (Ps 85,5). Ta sjetite se samo koliko 
se puta prokune sveto ime Njegovo samo u našoj 
domovini! Kad bi On Svemogući ,za uvrede svoga 
beskrajnoga Veličanstva primijenio iste mjere kao 
zemaljski vladari za uvredu svoga ograničenog ve- 
ličanstva, onda bi već davno morao zatrti čitav ovaj 
svijet. A ipak ga još uvijek trpi i obasiplje nebroje- 
im dobrima svaki dan, pa i onda kad ga kažnjava. 

Na tu nas krepost krotkosti i blagosti potiče 
Spasitelj Isus Krist i riječju i primjerom: "Učite se 
od mene, jer sam blaga i ponizna srca i naći ćete 
mir dušama vašim? (Mt 11, 29). Na tu nas krepost 
krotkosti i blagosti potiče misao na vlastitu korist. 
Malo što je David tako vruće molio Boga kao ovo: 
Pokaži mi, Gospode, putove svoje, nauči me hodati 
stazama tvojim! (Ps 24, 4). Znao je, naime, da ga 
samo putovi Gospodnji mogu dovesti pravoj sreći 
i miru. A komu Gospod najradije pokazuje svoje 
putove? "Uči krotke putovima svojim.! O kako bi 

lijep bio život već na ovoj zemlji kad bi ljudi shva- 
tili riječi Kristove: "Blaženi krotki, jer će baštiniti 
zemlju! 

Kažu da su u staro doba mornari lijevali ulje u 
uzburkano more da spase lađu od propasti. Kudgod 
se ogledamo danas, čovječanstvo nam se čini nalik 
ne na uzburkano more nego na razbješnjeli ocean, 
kojim se bacaju valovi ljudskih strasti, mržnje i 
bijesa. Učinimo i mi slično! Lijevajmo samo koliko 
možemo u taj razbješnjeli elemenat ulje božanske 
dobrote, samilosti i blagosti, da se stišaju valovi 
strasti i čovjek dočeka onaj blaženi čas mira, za 
kojim toliko uzdiše. Konačno ćemo nagradu primiti 
u nebu. Blaženi krotki, jer će baštiniti zemlju, tj. 
kraljevstvo Božje i život vječni!« ' 

11. veljače 


BLAŽENA DJEVICA MARIJA LURDSKA 


Gospino ukazanje u Lurdu u jednom pismu opi- 
sala je sama vidjelica sv. Bernardica Soubirous, naj- 
starija kćerka siromašnog mlinara, ovako: 

»Jednog dana pođoh k obali rijeke Gave pobirati 
drva s dvije djevojčice, kadli začuh nekakav šum. 
Okrenuh se k livadi, ali ne vidjeh da bi se stabla 
iole micala. Nato podigoh glavu i ugledah pećinu. 
I opazih Gospođu odjevenu u bijele haljine: bila je 
obučena u bijelo i opasana plavim pojasom, na oba- 
dvjema nogama imala je žutu ružu, iste boje kao 
i njezina krunica. 

Kad to ugledah, protrljah oči, misleći da se va- 
ram. Turnuh ruku u krilo svoje haljine, itu nađoh 
svoju krunicu. Htjedoh se na čelu prekrižiti ali ne 
mogoh dići ruke k čelu, i ona spadne. A pošto se 
ona Gospođa prekrižila, pokušah to i ja, premda 
drhtave ruke; napokon sam uspjela. Odmah počeh 
moliti krunicu: Gospođa je prebirala zrnca krunice 
ali nije micala ustima. Kad završih krunicu, viđenja 
odmah nestade. 

Pitala sam stoga one dvije djevojčice jesu li što- 
god primijetile. Rekoše da nisu, nego me samo za- 
Pitaše što im to imam otkriti. Dadoh im do znanja 


kako sam vidjela Gospođu odjevenu u bijele halji- 


ne, ali ne znam tko je; upozorih ih da o tome šute. 
One me zatim potakoše da se onamo ne vratim, ali 
sam to odbila. Navratih se zato u nedjelju, jer sam 
osjećala kako me iznutra nešto poziva... 


Ona mi je Gospođa progovorila tek treći put 
i zapitala hoću li k njoj dolaziti kroz petnaest dana. 
Odgovorih da hoću. Ona doda kako treba da upo- 
zorim svećenike da ondje sagrade crkvicu; nato na- 
redi da se napijem iz izvora. Kako nisam vidjela 
nikakva izvora, uputih se k rijeci Gavi, ali mi ona 
dade znak da ne govori o rijeci, i prstom mi pokaza 
izvor. Pošto mu pristupih, ne nađoh tu nego usta- 
jale vode. Primakoh ruku, ali nisam mogla zagra- 
biti; nešto uzeh dupsti i, kad mi pođe za rukom 
malo zahvatiti, tri sam je puta bacila tako da sam 
četvrti put mogla piti. Viđenje se nato povuče i ja 
odstupih. 

Vraćala sam se onamo kroz petnaest dana. Ona 
mi se Gospođa ukazivala svaki dan, osim jednog 
ponedjeljka i petka, naređivala mi je da upozorim 
svećenike da ondje sagrade crkvicu, da pođem k 
izvoru umiti se i da molim za obraćenje grešnika. 
Više sam je puta pitala tko je, a ona se blago smi- 
ješila; napokon podigavši ruke i uprijevši oči u nebo 
reče mi: 'Ja sam Bezgrešno Začeće. 

'Tih mi je petnaest dana otkrila i one tri tajne, 
i zabranila mi da to nikome ne kazujem, što sam 
dosad vjerno poslušala.« 

Bernardica je 10 godina nakon ukazanja, tj. go- 
dine 1868., stupila u Družbu karitativnih i školskih 
sestara iz Neversa. Učiteljica novakinja i poglava- 
rica postupale su s njom strogo bojeći se da se zbog 
ukazanja Majke Božje ne bi uzoholila. No, ona je 
dobro naučila lekciju poniznosti pa te opasnosti nije 
bilo. Ona je znala da će je poniznost još više pri- 
bližiti Bogu, pa je rado primala i poniženja kojima 
su je podlagali. 

Bernardica već od djetinjstva boležljiva mnogo 
je bolovala i u samostanu. Na taj: je način stalno 
vršila onu pokoru na koju ju je Gospa pozivala. 
Njezina joj je astma davala obilno prilike da trpi 
i ispašta za grešnike. Kućni liječnik dao je o Ber- 
nardici kao smirenoj i strpljivoj Gospinoj patnici 
najdivnije svjedočanstvo. Posljednje riječi što ih je 
na ovoj zemlji izgovorila bile su ove: »Sveta Marijo, 
Majko Božja, moli za mene siromašnu grešnicu!« 


Kk Lurd je prodor neba na zemlju, poziv na mo- 
litvu, pokoru i obraćenje. Gospa se za izvršenje svo- 
je poruke poslužila siromašnom i neukom mlinare- 
vom kćerkom. Da smo mi birali, možda bismo za to 
izabrali koga drugoga. Ali, Gospodinovi su putovi 
i misli drugačiji od naših. On, a tako i Majka Božja 
izabiru malene i ponizne. U njihovim očima povla- 
šteno mjesto mogu imati samo ponizne duše. I to 
je jedna velika poruka i pouka Lurda. Neraspad- 
nuto Bernardičino tijelo u Neversu svjedoči i danas 
kako su Gospodinu mile djevičanske, ponizne i pat- 
ničke duše. Lurdska ukazanja Crkvu potiču na či- 
stoću, skromnost, spremnost na žrtvu te na molitvu 
i ljubav prema bolesnicima i siromasima. Svi smo 
mi kršćani ta Crkva, pa smo stoga mi pozvani da 
se odazovemo i tome velikom poticaju, koji nam je 
došao Gospinim ukazanjima u Lurdu. 


MOLITVA 


: Budi, milosrdni Bože, našoj nemoći zaštita! Oba- 
vljamo, evo, spomen bezgrešne Bogorodice: daj da 
se Njezinim zagovorom i pomoću vinemo iz svojih 
poroka! Po Kristu Gospodinu našem! Amen! 


Presjajna zoro spasenja! Iz Tebe je, Djevo Ma- 
rijo, izašlo Sunce pravde, Mlado Sunce što nas po- 
hodi s visine! 


SVETI GRGUR II., PAPA 


U povijesti Crkve bilo je do sada 264 pape. 
Mnogi se od njih časte kao sveci, pa tako i Grgur 
II., koji je upravljao Crkvom od 715. do 731. godine. 
Rodio se u Rimu. Već od mladosti vršio je u papin- 
skoj lateranskoj palači razne službe, a ondje je pri- 
mio i temeljitu izobrazbu. Papa Sergije I. zaredio 
ga je za subđakona i povjerio mu važne službe sa- 
kristana i bibliotekara rimske Crkve. Kasnije primi 
đakonski red, pa je kao đakon pratio papu Konstan- 
tina na njegovu putovanju u Carigrad. U razgovo- 
rima s carem Justinijanom II. Grgur je pokazao iz- 
vanredne sposobnosti, a osobito jakost duha pove- 
zanu s velikom mudrošću. Kad je godine 715. umro 
papa Konstantin, oči svih bile su uprte u Grgura 
kao najprikladnijeg za njegova nasljednika i tako 
se on uspe na Petrovo prijestolje. 

Novi je papa bio posvećen i ustoličen 19. svibnja 
715. Kroz 16 godina svoga pontifikata posvetio se 
naročito trima tadašnjim velikim problemima: šire- 
nju Evanđelja među germanskim plemenima, borbi 
protiv kipoboraca i zaštiti crkvene imovine. 

Veliki prostori sjeverno od Dunava te istočno od 
Rajne nastanjeni poganskim plemenima početkom 
VIII. stoljeća postadoše misijsko polje revnih misio- 
nara monaha, koji su dolazili sa sjevera iz Irske i 
Škotske. Najslavniji od njih bio je anglosaski mo- 

nah Vinfrid, koji je godine 719, došao u Rim, da bi 
od Kristova namjesnika zamolio blagoslov i kanon- 
sku misiju za svoj rad. Papa Grgur II. promijenio 
mu je ime u Bonifacije te ga poslao evangelizirati 
Frižane. Godine 722. posvetio ga je za biskupa i po- 
vjerio mu prostrano područje Hessena i Turingije. 
Revni je biskup i misionar bio uvijek usko povezan 
s papom, a taj mu je davao odlične upute i o kr- 
šćanskoj nauci i ćudoređu i bogoslužju. 


Pet posljednjih godina Grgurova pontifikata bilo 
je pomućeno nevoljama koje su dolazile od kipobo- 
raca. Bizantski car Leon III. Izaurijski godine 726. 
izdao je dekret kojim se zabranjuje štovanje slika. 
Za svoju je odluku htio pridobiti i papu, ali se on 
nije dao upreći u njegova kola. O tome svjedoče dva 
njegova pisma. U prvome Grgur II. među inim caru 
piše: »Ti bi me htio zaplašiti prijeteći da ćeš doći 
u Rim ne samo da ukloniš sliku sv. Petra, već i da 
strpaš u okove Grgura...« i poručuje mu neka se 
ne miješa u crkvena pitanja. Leon mu odgovori da 
on ima pravo na to jer je ne samo imperator nego 
i prezbiter. Grgur kraj svih prijetnja nije ustuknuo, 
jer je znao da iza sebe ima sav Zapad. Ponovno je 
odgovorio caru neka ne prelazi granice svoje vlasti. 
U pismu papa izlaže opravdanost štovanja svetih 
slika i neovisnost duhovne o svjetovnoj vlasti. »Cr- 
kvene dogme spadaju pod nadležnost biskup4 a ne 
careva i bit će uvijek definirane sa sigurnošću.« Car 
je nekoliko puta poslao svoje čete u Rim da zarobe 
Papu, ali su ga uvijek branili Rimljani, pa čak i 
Langobardi, koji su već bili pokršteni i odani papi. 
Skora smrt poštedila je papu Grgura II. od daljnjih 
nevolja. 


Za rimski puk papa Grgur II. bio je pravi dobro- 
činitelj i otac. Zapovjedio je da se obnove gradske 
zidine, a to je za ono nemirno doba po sigurnost 
građana bilo od životne važnosti. Papa je obnovio 
i mnoge samostane i crkve. Umro je 11. veljače 731., 
a pokopan je u bazilici sv. Petra. 


SVETI BENEDIKT OD ANIANE | 


Rodio se oko g. 750. u jednoj aristokratskoj vizi- 
gotskoj obitelji. Bio je u službi franačkih vladara 
najprije Pipina Maloga, a zatim Karla Velikoga. 
Kad mu je bilo 27 godina, na savjet nekog pusti- 
njaka, odluči stupiti u samostan Saint-Seine kod 
Dijona. Ta odluka bila je posljedica obećanja uči- 
njena kad se nalazio u nekoj opasnosti. U samostanu 
je proveo 5 i pol godina, a kad su ga po opatovoj 
smrti htjeli izabrati za njegova nasljednika, on se 
povukao u samotnički život kod rječice Aniane u 
Langeđocu. 


'Tu je počeo živjeti prema pravilu sv. Benedikta, 
ali je kasnije prihvatio pravila istočnih otaca re- 
dovništva Pahomija i Bazilija, jer su više odgova- 
rala njegovu temperamentu. Oko njega su se okupili 
i prvi učenici, ali su ga brzo ostavili, jer su se pre- 
strašili njegova prestrogog načina života. Benedikt 
je sada uvidio da valja ublažiti pravilo života, pa 
se opet oko njega okupiše učenici i on im sagradi 
samostan. Sada je uvidio i drugu činjenicu, da za- 
padnjacima više odgovara pravilo sv. Benedikta, pa 
ga je uveo u svoj. samostan. 

Benedikt se nije zadovoljio samo radom u svom 
samostanu, već je obilazio i obližnje, da bi ondje 
poučavao monahe, a dijelio bi im i obilne milostinje. 
Oko njega se počeo okupljati velik broj učenika. 
Bilo ih je do 300. Sada je valjalo misliti na osniva- 
nje novih samostana. Benedikt ih je osnivao i to 
male zajednice sa po 20 monaha, koje su bile pod 
jurisdikcijom samostana od Aniane. To je bio prvi 
pokušaj da se stvori jedna kongregacija od više be- 
nediktinskih samostana. 


Ljudevit Pobožni povjerio je Benediktu zadatak 
da obnovi sve samostane u Akvitaniji, što je on s 
najvećom revnošću i učinio i tako postao velik pro- 
micatelj. redovničkoga života. Postavši carem, Lju- 
devit je nadležnost Benedikta proširio na sve samo- 
stane u Franačkoj. Želeći ga imati što bliže svoje 
prijestolnice u Aachenu, sagradio mu je 6 milja da- 
leko od Aachena samostan Inden, nazvan tako po 
istoimenom potočiću, a danas se zove Cornelimiin- 
ster. Samostan je sagrađen godine 815—816. Bene- 
dikt ga je nastanio s 30 najprobranijih monaha iz 
raznih samostana. Godine 817. u Aachenu je bila 
značajna skupština benediktinskog reda, a duša joj 
je bio sv. Benedikt. Svrha je toga skupa bila da se 
svi samostani udruže pod jednim redovničkim pra- 
vilom. To je bio prvi pokušaj da se prerađe pravila 
sv. Benedikta, osnivača benediktinskog reda. 


Sv. Benedikt od Aniane htio je od samostana u 
Indenu učiniti uzor za sve ostale. U nj su po carevoj 
želji dolazili redovnici iz ostalih opatija, da se nauče 
što savršenijem redovničkom životu i da taj. duh 
prenesu u svoje zajednice. No, revnost se našega 
sveca nije sva iscrpla u promicanju redovničkog ži- 

vota. On je polazio i na raskršća putova te ondje 
prolaznicima naviještao Radosnu vijest. Na pokra- 
jinskom Saboru u Aachenu godine 813. založio se 
za što bolje propovijedanje Božje riječi. Tamo je 
prisutnim ocima u tu svrhu kroz nekoliko dana iz- 
lagao smisao kanona ii homilija sv. Grgura. Plod je 
toga bio da je Sabor izdao stroge zakone koji su se 
odnosili na naviještanje Božje poruke. Sv. Benedikt 
se zalagao i za pravovjernu nauku protiv krivovje- 
raca adopcionista, a koji su naučavali da je Božji 
Sin samo posinjen od Oca, dok je u stvari od Oca 
rođen i s njime iste biti. Glava krive nauke adopcio- 
nista bio je Feliks d'Urgel. Protiv te nauke Benedikt 
je napisao i nekoliko rasprava. 

Iscrpljen, doista, svestranim radom i naporima, 
"Benedikt je svetački umro 11. veljače 821. Bio je 
obdaren bogatom teološkom i patrističkom kultu- 
rom, pa je napisao i brojna djela. Od mnoštva nje- 
govih pisama sačuvala su se samo 3. Na vrhuncu 
Karolinškoga Carstva sv. Benedikt od Aniane od- 
igrao je značajnu ulogu kako u crkvenom tako i u 
političkom životu. Njegov je utjecaj u benediktin- 
skom redu ostao trajan kroz stoljeća. 

12. veljače 


SVETI LUDANO, HODOČASNIK 


Vrt svetaca doista je raznolik. U njemu ima naj- 
se. Zastupane su sve dobi, svi staleži, svi narodi, svi 
temperamenti, sva stoljeća. Svaki je život original- 
na pjesma, roman, drama. I samo kad bi pero živo- 
topisca bilo sposobno da piše bez kliše4, ulazeći u 
ono za svakoga sveca tipično njegovo, neponovljivo! 

Današnji svetac sveti Ludano bio je sin visokog 
škotskoga gospodina, baštinik bogate baštine. U nje- 
mu se krilo plemenito srce koje je osjećalo za dru- 
goga, pa je odmah sredstvima svoje baštine sagradio 
bolnicu, da ublaži bol onima koji pate i koji se često 
osjećaju ostavljenima, zanemarenima, nezbrinutima 
i zapuštenima. 

Ludano je živio u visokom srednjem vijeku, kad 
je kršćanstvo dolazilo do izražaja i u velikim i du- 
gim hodočašćima. Ne čudimo se tome! Svako vrije- 
me na svoj način izražava pobožnost. Ludano je 
želio pohoditi Sveti Grob u Jeruzalemu, metu i čež- 
nju mnogih hodočasnika, te grobove apostolskih pr- 
vaka Petra i Pavla. Nalazeći se na putovanju i pri- 
mivši otajstva vjere on je 12. veljače 1202. umro 
u Northeimu u Alsace-u. Dugo se raspravljalo gdje 
da pokopaju toga neobičnog i svetoga hodočasnika, 
dok ga prosvijetljeni odozgora ne pokopaše u Hips- 
heimu. 

Oko toga groba, koji se nalazi u biskupiji Stras- 
bourg, razvilo se veliko štovanje, a pomalo i legende 
koje iskitiše njegov život. Nadnaravni se element 
u svemu tome vidi u tome što je život toga malo 

poznatog hodočasnika postao pobuda za mnoge da 
bolje kršćanski žive. Možemo reći da se Bog sam 
poslužio njime, kako bi svoje vjernike priveo savr- 
šenijem životu. I u tome je životno poslanje sv. 
Ludana. To je zapravo poslanje svakog sveca, ali 
ovaj ga je izvršio u jednom kraju na svoj. način 
i to trajno kroz stoljeća. 


BLAŽENI REGINALD DRLEANBEI, 
DOMINIKANAC 


O blaženome Reginaldu, makar da nam je vre- 
menski dalek, imamo ipak pouzdane povijesne iz- 
vore, a to su spisi njegovih suvremenika Jordana 
Saksonca i Gerarda di Frachet te akta procesa ka- 
nonizacije samoga osnivača dominikanskog reda sv. 
Dominika. Prema tome ne nalazimo se u mutnom. 
To, ipak, ne znači da nam je o njemu sve do u po- 
jedinosti poznato. Ne znamo sa sigurnošću mjesto 
njegova rođenja, no ono je najvjerojatnije bilo u 
biskupiji orleanskoj, pa ni točan datum rođenja. 
Vjerojatno se rodio godine 1180. Znamo sigurno da 
je bio profesor prava na pariskom Sveučilištu te 
dekan kolegijatne crkve St-Aignan. Godine 1218. u 
pratnji svoga biskupa Manassea II. od Seignelay 
pošao je u Rim. Konačni cilj putovanja bila je Sveta 
Zemlja. U Rimu se upoznao s kardinalom Hugoli- 
nom, kasnijim papom Grgurom IX., a preko njega 
i sa svetim Dominikom. 

Evanđeosko siromaštvo snažno naglašeno u no- 
voosnovanom dominikanskom redu, koji je uz fra- 
njevački glavni prosjački red, silno je djelovalo na 
pariskog profesora prava. On je vidio raskorak iz- 

među svoga prilično bogata života i preporuka si- 
romaštva IV. lateranskoga sabora, koji je bio održan 
samo 3 godine prije. Za vrijeme svog boravka u 
Rimu Reginald se teško razbolio i bio na rubu gro- 
ba. U tom stanju posjetio ga je sv. Dominik te ga 
pozvao da nasljeđuje Kristovo siromaštvo i postane 
redovnik. Posredovanjem i zagovorom Presvete Dje- 
vice zadobio je zdravlje te odlučio da će po povrat- 
ku iz Svete Zemlje vojevati za Krista u dominikan- 
skom redu. 

U prosincu 1218. sv. Dominik je poslao Reginalda 
kao svoga vikara u Bolognu. U tom je gradu svojom 
rječitošću mnoge studente pa i neke profesore pri- 
vukao u dominikanski red. Sveti Dominik je imao 
veliko povjerenje u Reginalda pa ga je godine 1219. 
poslao u samostan sv. Jakova u Pariz, da pridigne 
tamošnju zajednicu. U Parizu se ponovilo ono što 
se zbilo u Bologni. Reginald je opet za svoj red 
osvojio mnoge mlade. Bilo je to u veoma kratku 
roku, jer je 1. veljače 1220. već bio mrtav. Vijest 
o njegovoj smrti silno je pogodila sv. Dominika, a 
utješio se saznanjem da je Reginald umro sa smije- 
škom na usnama, sretan što je prihvatio evanđeosko 
siromaštvo. O njegovoj govorničkoj vještini piše 
Jordan Saksonac ovo: »Njegova je rječitost i govor 
bio pun vatre, kao kakva buktinja, pa je znao za- 
paliti srca slušalaca. Malo ih je bilo tako tvrda srca 
koji su se mogli oduprijeti tome ognju. Izgledao je 
kao drugi Ilija.« 

Blaženi Reginald je pokopan na benediktinskom 
groblju u Parizu, zvanom Notre-Dames des Champs. 
Štovanje od pamtivijeka priznao mu je u prošlom 
stoljeću i službeno godine 1875. papa Pijo IX. Blag- 
dan mu se slavi danas. 

13. veljače 
SVETI AGAB, PROROK 


U Djelima apostolskim na dva mjesta u vezi sa 
svetim Pavlom, njegovom službom i budućnošću, 
spominje se prorok Agab i njegovo proroštvo. Evo 
tih mjesta: 

»Barnaba zatim krene u Tarz da potraži Savla. 
Kad ga nađe, dovede ga u Antiohiju, gdje su godinu 
dana bili gosti tamošnje crkve i poučavali mnogi 
narod. U Antiohiji učenike, i to prvi put, nazvaše 
kršćanima. 

U to isto vrijeme siđoše iz Jeruzalema u Antio- 
hiju neki proroci. Jedan od njih, imenom Agab, 
ustade i proreče, nadahnut od Duha Svetoga, da će 
biti velika glad po svemu svijetu. I zaista je bila 
za Klaudija. Tada učenici odlučiše — svaki prema 
svojim mogućnostima — poslati pomoć braći u Ju- 
deji. To i izvršiše šaljući doprinos (tamošnjim) sta- 
rješinama po Barnabi i Savlu« (11, 25—38). 

»Za našega višednevnog boravka ondje (u Ceza- 
reji) dođe iz Judeje neki prorok imenom Agab. 
Kad nas pohodi, uze Pavlov p4s, sveza sebi ruke 
i noge te reče: “Ovo veli Duh Sveti: Ovako će čovjeka 
čiji je ovo ps u Jeruzalemu svezati Židovi i predati 
ga u ruke poganima.' Kada to čusmo, počesmo mi 
i mještani moliti Pavla da ne ulazi u Jeruzalem« 
(21, 10—12). 

U prvome mjestu Agab se pojavljuje među sku- 
pinom proroka koji su iz Jeruzalema došli u Antio- 
hiju da pohode svete apostole Pavla i Barnabu. Pro- 
svijetljen Duhom Svetim Agab je prorekao glad i 

nestašicu, koja je za četvrte godine vladavine cara 
Klaudija od svih rimskih provincija najviše pogo- 
dila Palestinu. Povjesničar Josip Flavije u svom 
djelu »Židovske starine« spominje kako je za vri- 
jeme prokuratora Kuspija Fada i Tiberija Aleksan- 
dra Helena, kraljica Adiabene, kroz 4 godine, od 44. 
do 48., slala u Jeruzalem egipatsko i ciparsko žito. 

Na drugom mjestu opisuje se susret sv. Pavla 
s prorokom Agabom u Cezareji. Bilo je to godine 
58., a poslije Pavlova trećeg putovanja. Prorok mu 
je navijestio što ga čeka. Događaji, koji su brzo 
uslijedili, potvrdili su instinitost Agabova proročan- 
stva. Neki povjesničari uvrstili su Agaba među 72 
Gospodinova učenika. Rmski martirologij slavi nje- 
govu uspomenu na današnji dan. Osim ona dva mje- 
sta u Djelima apostolskim o proroku Agabu ništa 
drugo ne znamo. 

Kasnija karmelićanska legenda pripisuje Agabu 
osnivanje jedne crkve u čast Majke Božje. Zbog 
toga neki ga prikazuju u karmelićanskom odijelu 
s crkvicom u ruci, na kojoj piše: »Virgini Matri« — 
Djevici Majci. 


BLAŽENI PAVAO LOC, MUČENIK 


U prošlom stoljeću počelo se intenzivno s misio- 
narenjem Indokine, pa ti poslovi iako su bili teški 
i naporni, nisu ostali bez plodova. Bilo je, doduše, 
i krvi, ali mučenička je krv sjeme novih kršćana, 
kako je to davno rekao Tertulijan. Jedan od muče- 
nika u Indokini, zvan »mučenik u Annamu«, bio je 
i Pavao Loc. 

On se rodio u An-Nhonu. Privuklo ga je sveće- 
ničko zvanje, pa je studirao najprije u sjemeništu 
Cai-Nhum, a zatim u Penangu. Vrativši se nakon 
7 godina u rodni kraj, djelovao je najprije kao ka- 
tehista. Bio je izvanredno revan, požrtvovan, pa mu 
je u roku od godine dana uspjelo pridobiti za kr- 
šćanstvo više od 200 osoba. Crkveni poglavari, vi- 
djevši njegovu revnost i sposobnost, povukoše ga 
u novoosnovani kolegij Thu-Duc, a zatim brzo u 
Thi-Nghe. U tim je zavodima Pavao stekao velik 
ugled kao vrstan odgojitelj mladih i učitelj, pa ga 
je tamošnji biskup godine 1857. zaredio za svećenika 
i povjerio mu upravu zavoda. Bilo je to i odlikova- 
nje i povjerenje. Krasno bi bilo dalje nesmetano 
raditi, ali se, na žalost, spremala oluja. 

U međuvremenu u Touranu se iskrcala francu- 
ska flota, koja je željela zaštititi rad misionara. To 
je silno razdražilo mandarine i oni odlučiše učiniti 
prepad najprije na domaće sinove, koji su prešli na 
kršćanstvo, smatrali su ih izdajicama, jer su prešli 
na vjeru osvajača. Brkala se politika i vjera, rad 
misionara i kolonijalista. Kad strasti uzavru, onda 
često ponestane svake prisebnosti, koja je potrebna 
za hladnokrvno i mirno razlučivanje duhova. 

Kolegij u Thi-Nge morao je biti raspušten, a 
misionari se skloniše drugamo. Pavao je htio i dalje 
brinuti se za svoje gojence, makar da su bili ras- 
pršeni. No, brzo je na svom poslu zatečen i zatvoren. 
Na preslušavanju je govorio tako mirno, dostojan- 
stveno, ali i učeno, da su ga mandarini u prvi čas 
htjeli čak pustiti na slobodu. Ako se odrekne kr- 
šćanske vjere, ponudili su mu mjesto prvog tajnika 
u mjesnoj upravi. Ponuda bi za lakoumnu dušu 
mogla biti zanimljiva, ali Pavao je bio kršćanin, 

svećenik i misionar svom dušom te se za svoje 
uvjerenje i zvanje nije htio ni s kim cjenkati ili 
pogađati. Za njega je bilo jedino rješenje vjernost 
do konca, pa ako ustreba i žitvovati život. 

U međuvremenu su Francuzi sve više napredo- 
vali i već su topovima bombardirali Saigon. Man- 
darini ih nisu htjeli dočekati neobavljena posla, pa 
su Pavla osudili na smrt. Smrtna kazna je izvršena 
na brutalan način. Izvan grada 13. veljače 1859. od- 
rubili su mu glavu. : 

Ovoga mučenika iz dalekoga Vijetnama progla- 
sio je blaženim 2. svibnja 1909. papa Pijo X. Njego- 
va je domovina i zadnjih desetljeća bila poprištem 
krvavih obračuna, no Crkva ondje i danas živi, dje- 
luje, trpi i nađa se boljoj budućnosti. 

14. veljače 


SVETI VALENTIN 


Teško je protumačiti činjenicu da se u narodu 
naročito štuju baš oni sveci o kojima nemamo ni- 
kakvih sigurnih povijesnih podataka. Kod nas je 
veoma razvijeno štovanje sv. Valentina baš na da- 
našnji dan. Njemu su posvećeni mnogi oltari, oso- 
bito na teritoriju Zagrebačke nadbiskupije, a u Ba- 
tini u Baranji podignuta mu je župska crkva. Mnogi 
bi vjernici, a još više svećenici, koji danas moraju 
propovijedati, htjeli što više saznati o današnjem 
svecu. Moramo ih, na žalost, razočarati, jer ne zna- 
mo gotovo ništa. Ono što znamo samo je legenda. 
Da ih, ipak, posve ne razočaramo i ne ostavimo na 
cjedilu, evo bar nešto. 

Rimski martirologij spominje sv. Valentina s iz- 
vještajem koji potječe od sv. Bede Časnoga iz VIII. 
stoljeća. On ga je uzeo iz legendarne muke Marisa 
i Marte. 

Tu se o sv. Valentinu kaže da je bio svećenik u 
Rimu i da se odlikovao mudrošću i kreposnim živo- 
tom. Zbog toga je uživao velik ugled i kod pogana 
i kod kršćana. Car Klaudije II. Gotski (268—270) 
htio ga je osobno upoznati. Valentin je slutio što bi 
mu se nakon susreta s carem moglo dogoditi, pa se 
zato molitvom spremio za skori svršetak, za muče- 
ničku smrt. Okrijepljen snagom svetih sakramenata 
hrabro je stupio pred cara. Taj mu je rekao: 

» Valentine, rado bih čuo tvoju mudrost i želio bih 
biti tvoj prijatelj. Za uzvrat samo jedno od tebe 
tražim: povratak k staroj: vjeri u rimske bogove.« 

Valentin je odvratio: »Svijetli care, kad bi bar 
nešto slutio od Božje slave, to nikad ne bi od mene 
tražio. Krist je za mene pravi Sin Božji.« 

Na upit jednoga od sudaca što misli o bogovima, 


odgovorio je: »To su demoni!« Sudska skupština se 


podigla na noge te zatražila Valentinovu smrt. Va- 
Jentin je zamolio od cara samo koji trenutak te mu 
na brzinu istumačio osnovne kršćanske istine. Car 
je bio duboko potresen. Ali je gradski prefekt uz- 
viknuo: »Valentin je čarobnjak!« Na to je nastala 
velika gužva. Car se prestrašio bune u narodu pa 
je Valentina predao gradskom prefektu, a ovaj opet 


sucu Asteriju. Molitvom i polaganjem ruku Valen- 


tin mu je ozdravio slijepu kćerku, Asterije se odmah 
dao krstiti te uskoro skupa sa svojom obitelju umre 
mučeničkom smrću. Gradski je prefekt starca sve- 
ćenika Valentina dao izbiti, a zatim naredi da mu 
odrube glavu. Bilo je to godine 269. na Flaminijskoj 
cesti. Mučenika je pokopala neka žena Sabinilla. 
Jedan drugi izvještaj mlađega datuma spominje 


' da je na mučenikovu grobu papa Julije I. dao sa- 


graditi baziliku. Nju je kasnije pregradio i obnovio 
papa Teodor. Pisani spomenici VII. stoljeća spomi- 
nju da je bila prekrasno urešena. Svečev se blagdan 
slavio već za vrijeme pape Grgura Velikog. Narod 
ga zaziva u pomoć kod očnih bolesti, padavice i u 
drugim potrebama sve tamo od ranog srednjeg vi- 
jeka. ž 

Kad čitamo kritički pisane studije o sv. Valen- 
tinu, ostajemo zbunjeni. Naša se zbunjenost temelji 
na činjenici da je baš taj za povjesničare tako ne- 
siguran i sporan svetac i mučenik toliko štovan. 
U tome se štovanju očito krije nadnaravni elemenat. 
Pa da li je moguće da sve to skupa visi u zraku? 

Nije li, ipak, rješenje u tome da su se povijesni 
podaci o svecu izgubili? Znamo da je Dioklecijan 
dao spaliti sve kršćanske spise, do kojih su njegovi 
krvnici mogli doći. Mnogo je toga propalo i kasnije 
za seobe naroda i drugih nedaća. Povjesničari su 
neumoljivi. Oni priznaju samo ono za što imaju pi- 
sane izvore. Kao učenjacima ne smijemo im zamje- 
riti. Ali, osim strogo znanstvenih postoje li i drugi 
vjerodostojni kriteriji? Možda postoje. Jedan bi od 
njih mogao biti »sensus fidelium« — kršćanski osje- 
ćaj Božjega puka. Taj nam kod sv. Valentina može 
biti mjerodavan, jer drugi: povijesni sve stavlja pod 
upitnik. 

Za vjernike, koji se danas skupljaju oko oltara, 
slika i kipova sv. Valentina, neka to bude dan ob- 
nove u ispovijedanju vjere, u prihvaćanju svaki- 
dašnjeg križa, u kršćanskom životu, bez žalosnih 
ustupaka bilo kome ili bilo čemu. To je ono naj- 
važnije, a objektivnu stvarnost ćemo saznati tek u 
vječnosti. 


SVETI ADOLF, BISKUP 


Adolf je bio sin grofa od Tecklenburga u Vest- 
faliji. Rodio se negdje oko godine 1185. Veoma mlad 
stupio je u kler kčlnske nadbiskupije te doskora 
postao kanonik, Jednog je dana posjetio samostan 
cistercita u Altenkampu. Tu ga je čekala naročita 
milost. Potresen primjerom redovnika, koji su u 
molitvi i pokori težili za kršćanskom savršenošću, 
i sam zamoli da bude primljen u red. No nije dugo 
uživao samostanski mir. Već godine 1217. izabran 
je za biskupa u Osnabricku. 

Kroz 7 godina biskupskog života sačuvao je onu 
jednostavnost koju je naučio u samostanu, a koja je 
tako izrazita evanđeoska krepost. Veliku je brigu 
posvećivao siromasima i gubavcima, kojima je dije- 
lio obilatu pomoć i milostinju. Brinuo se zauzeto 
i za duhovni život svojih vjernika, za samostane 
u svojoj biskupiji. Umro je 30. lipnja 1224. Brzo su 
ga počeli štovati kao sveca, ali službeno nije nikad 
kanoniziran. Prvi oltar podignut mu je u katedrali 
u Osnabriicku tek godine 1632. U prisutnosti bisku- 
pa i kaptola te mnoštva vjernika godine 1651. otvo- 
ren mu je grob i relikvije pohranjene na časnijem 
mjestu. Blagdan mu se slavi još i danas u biskupiji 
Osnabriick i u cistercitskom redu i to 14. veljače. 

15. veljače 


BLAŽENI KLAUDIJE LA COLOMBIERE, 
SVEĆENIK . 


Kad se govori o pobožnosti Srcu Isusovu u no- 
vije doba, onda se uz sv. Margaretu Alacoque naj- 
češće spominje ime blaženoga Klaudija dela Colom- 
bičre. On se rodio na Svijećnicu godine 1641. u 
Saint-Symphorien d'Ozon, u Francuskoj. Odgojen je 
u isusovačkim kolegijima Gospe od dobre pomoći i 
Presvetog Trojstva u Lyonu. U istom je gradu 25. 
listopada 1658. i sam ušao u Družbu Isusovu svla- 
davši prije snažan otpor svoje naravi prema zvanju 
u koje ga je Bog očito zvao. U Družbi je dovršio 
studij filozofije, što ga je već bio započeo u Lyonu 
prije ulaska u red. Nakon 6 godina magisterija u ko- 
legiju Presvetog Trojstva pošao je godine 1666. u 
Pariz da ondje svrši teološke nauke. Zaređen je za 
svećenika 6. travnja 1669., a zatim se vratio u Lyon. 
Tu se kroz tri godine bavio poučavanjem u kolegiju. 
Kroz jednu godinu posvetio se i propovijedanju. 

O. Nicolas La Pesse, Klaudijev subrat, bio je za- 
dužen da izda njegove propovijedi dvije godine po- 
slije njegove smrti. U predgovoru tih propovijedi 
ovako je ocrtao duhovni profil oca Kaludija: »Bio 
je veoma živahan duh, solidna suda, profinjen, ple- 
menit, okretan, graciozan. Odlikovao se svojim vla- 
stitim načinom mišljenja te elegantnošću i preciz- 
nošću u izražavanju. Kad bi razgovarao s ljudima, 
njegova otmjenost i blagost osvajala je duše i srca. 
Na njegovu licu i u njegovim riječima odražavalo se 
njegovo sjedinjenje s Bogom. Neprestano je bio za- 

okupljen molitvom. Kako je imao pošteno i prosvi- 


- jetljeno srce, o svemu onome o čemu bi morao ras- 


pravljati, donosio bi veoma ispravan sud.« 

Za vrijeme treće probacije godine 1674. obvezao 
se posebnim zavjetom na točno obdržavanje svih 
pravila i odredaba reda pokazavši na taj način pot- 
puno predanje Gospodinu bez i najmanjeg pridržaja. 
Nakon 16 godina redovničkog života, spremajući se 
za svečanu profesiju, zapisao je u svoj dnevnik: »Os- 
jetio sam se potaknutim da u svojim osjećajima na- 
sljeđujem Božju jednostavnost ne ljubeći nego samo 
jedinoga Boga.« Na taj način Gospodin ga je malo- 
-pomalo spremao za njegovu veliku misiju. To će bi- 
ti u Paray-le-Monialu, gdje je godine 1675. postao 
poglavarom isusovačkog kolegija. 

U tom gradu, u samostanu od Pohođenja živjela 
je redovnica Margareta Marija Alacoque, kojoj je 
Gospodin objavio tajne svoga Srca. Njezine susestre, 
a i neki duhovni vođe držali su da je u velikoj za- 
bludi, da se vara i da je sve to što pripovijeda samo 
jedna velika tlapnja i prevara. No, Gospodin nije 
htio svoju vjernu odabranicu ostaviti bez pomoći. 
Poslao joj je svoga vjernog slugu Klaudija de la Co- 
lombičre i on ju je utješio, ohrabrio i potaknuo da 
se preda Duhu koji je vodi. 

Kad je jednog dana o. Klaudije u samostanu od 
Pohođenja slavio Euharistiju, Margareta je imala 
viđenje u kojemu joj je Gospodin pokazao svoje Sr- 
ce kao veliko užareno ognjište, a kraj njega dva 
srca koja u nj uranjaju. Gospodin joj je pri tom 
rekao: »Tako će moja ljubav zauvijek ujediniti ta tri 
Srca.« 

Svojim savjetima o. Klaudije pomogao je Mar- 
gareti Alacoque da i sama dođe do što čistije ljuba- 

vi prema Bogu i do savršene zaboravi na samu sebe. 
Govorio bi joj: »Znajte da Bog od vas traži sve!« 

Gospodin je preko Margarete Alacoque tražio 
blagdan u čast svoga Srca kao dan u koji će mu se 
duše posvećivati i pružati naknadu za ljudske gri- 
jehe. Klaudije de la Colombičre bio je od prvih koji 
se odazvao Gospodinovu zahtjevu te se posvetio nje- 
govu Presv. Srcu pružajući mu čitav život naknadu 
za ljudske grijehe. 

U gradiću Paray-le-Monialu, u kojem su prote- 
stanti imali velik utjecaj, o. Klaudije osnovao je i 
vodio veoma uspješno Marijinu kongregaciju te 
preko nje kratko vrijeme odgojio odlične katolike 
koji su brzo preuzeli inicijativu i grad je polako sve 
više opet postajao katolički. 


Godine 1676. o. Klaudije teška srca morao je 
napustiti Paray-le-Monial i poći u Englesku, da 
ondje preuzme službu propovjednika vojvotkinje od 
Yorka. Sjajno je propovijedao te svojim propovije- 
dima mnoge duše sve bliže dovodio k Euharistiji i 
Srcu Isusovu. Mnoge engleske visoke dame prelazile 
su preko mora u Francusku da ondje stupe u samo- 
stan. Čak je iu Engleskoj kraj svih zabrana uspjelo 
bez vanjskih oznaka osnovati ženski samostan. U to- 
me veoma plodonosnom radu o. Klaudija je izdao 
jedan svećenik apostata. Bio je to Oliver Fiquet. Oca 
24. studenoga 1678. strpaše u zatvor. U hladnoj i vla- 
žnoj prostoriji silno je oslabio, pa ga Englezi protje- 
raše iz svoje zemlje natrag u Francusku. Od pre- 
trpljenih muka navukao je na se tuberkulozu od 
koje će i umrijeti u dobi od samih 40 godina. Bilo 
je to 15. veljače 1682. u Paray-le-Monialu. Marga- 
Teta Marija mu je prije smrti saopćila: »Gospodin 


118 


mi je rekao da od vas ovdje traži žrtvu života.« Kla- 
udije ju je prinio od srca rado. 

Godine 1929. papa Pijo XI. proglasio je Klaudija 
dela Colombičre blaženim. Tijelo mu se nalazi u ne- 
kadašnjoj isusovačkoj crkvi u Paray-le-Monialu. 
Kraj toga groba dugi niz godina bila je isusovačka 
treća probacija, koju su tamo obavljali i neki hrvat- 
ski isusovci. U rujnu 1974. u Paray-le-Monialu sve- 
čano je proslavljena 300. obljetnica objava Presve- 
toga Srca Isusova sv. Margareti Alacoque. Proslavi- 
lo ju je nekoliko stotina svećenika, tridesetak bisku- 
pa i 10 kardinala iz svega katoličkoga svijeta. Dok 
sam se tada jednom molio na grobu bl. Klaudija, 
pristupio je lijesu u kojem se kriju njegove relikvije 
jedan biskup iz Ekvadora i svojom se krunicom po- 
božno dotakao staklenoga lijesa. Kasnije sam doz- 
nao da je taj biskup isusovac. Domala sam shvatio 
i to zašto je on tako pobožan prema bl. Klaudiju. 
To je zato što je bl. Klaudije bio tako savršen re- 
dovnik Družbe Isusove. On je, naime, kako to svje- 
doči otac La Pesse učinio zavjet, koji bi mogao za- 
plašiti i najproduhovljenije redovnike, jer se njime 
obvezao na jedno veoma visoko savršenstvo, a pre- 
ko njega je došao i do savršene slobode. Nju je mo- 
guće pronaći jedino u potpunom i bezrezervnom 
predanju Kristu. A takvo bijaše baš predanje bl. 
Klaudija. Zato je tolikim isusovcima i drugim duša- 
ma tako mio blaženik. 


KARDINAL NIKOLA WISEMAN 


U XVI. stoljeću velik dio Engleske odcijepio se 
od Rima, a kasnije prešao na kalvinizam. Rimokato- 
lici su bili proganjani i ostadoše neznatna manjina. 

Početkom XIX. stoljeća bilo ih je samo oko 70.000. 
Tada se njihov broj počeo povećavati useljavanjem 
Iraca i obraćenjem anglikanaca na katolicizam. Ve- 
lik broj obraćenja bio je iz krugova anglikanskih 
pastora te učenih ljudi iz viših slojeva društva. Po- 
slije godine 1829. engleski katolici sve više postaju 
svjesni svoje vrijednosti, pa iz stoljetne skrovitosti i 
svoje vrste katakomba uđoše u javnost. U među- 
vremenu njihov je broj neprestano rastao, pa je do- 
šlo vrijeme da se u Engleskoj opet uvede redovita 
katolička hijerarhija, koja je u XVI. stoljeću bila 
uništena. 

Godine 1850. papa Pijo IX. za 600.000 engleskih 
katolika na 18 milijuna stanovnika obnovi hijerar- 
hiju osnovavši nadbiskupiju u Westminsteru, kojoj 
podloži 12 sufraganih biskupija. Prvim nadbisku- 
pom novoosnovane nadbiskupije postao je Nikola 
Patrik Wiseman. Papa ga je uzdigao i na kardinal- 
sku čast. 

Wiseman je bio irskog podrijetla, ali je ipak ro- 
đen godine 1802. u Sevilli. Još kao mlad svećenik 
postao je rektorom engleskog kolegija u Rimu. Bilo 
je to od 1828. do 1840. U vječnome gradu na grobo- 
vima tolikih mučenika nadahnuo se i napisao svoju 
glasovitu knjigu »Fabiola i Crkva katakomba«. To 
je djelo prevedeno na mnoge jezike, pa tako i na 
hrvatski, te doživjelo brojna izdanja. Mnogi engles- 
ki turisti i hodočasnici, koji su dolazili u Rim, pos- 
jećivali su i Wisemana. Među njima je bio i slavni 
Newman, kasniji obraćenik i kardinal koji mu je 
savjetovao da posjeti Englesku i ondje održi niz 
konferencija. Wiseman ga je poslušao. 

Godine 1836. počeo je propovijedati u Londonu 
te brzo izišao na glas kao vrstan propovjednik. U 

tome radu imao je ne samo mnogo zadovoljstva već 
i uspjeha. Njegove su sadržajne i stilski dotjerane 
propovijedi rado slušali ne samo katolici već i angli- 
kanci. Wiseman je u svojim nastupima prema angli- 
kancima bio nadasve taktičan, obazriv i fin, i to je 
bilo dobro. Nije ih napadao, pa je stekao njihove 
simpatije i mnoge od njih privukao u krilo Katoli- 
čke Crkve. Wisemana kao propovjednika po utjeca- 
ju smatrali su engleskim Lacordaire-om. I s pravom, 
jer ono što je za obnovu Crkve u Francuskoj bio 
Lacordaire, u Engleskoj je bio Wiseman. Neki su 
mu prigovarali da je previše važnosti pridavao ob- 
račenicima s anglikanizma: Newmanu, Manningu, 
Faberu i Wardu. No i to je bilo opravdano, jer su 
sve to bili od reda veliki duhovi, koji su za procvat 
Crkve u Engleskoj bili od najvećeg značenja, pogo“ 
tovo Newman. Papa Pijo IX. shvatio je to pa je 
Wisemana uzeo u zaštitu. 

Wiseman je sigurno bio velik duh. Njegovo je 
značenje za katolicizam u Engleskoj veliko, ali nje- 
govi spisi prešli su okvire Engleske i postali štivo 
mnogih. Wiseman je umro na današnji dan godine 
1865. 


DAN MOLITVE ZA PROSLAVU 
PETRA BARBARICA 


I danas bih opet svoje čitatelje htio podsjetiti na 
slugu Božjega Petra Barbarića, o čijoj se beatifika- 
ciji radi. To je potrebno dok ga Crkva ne podigne 
na oltar. Kako je ovo zbirka duhovnih velikana, Pe- 
tar Barbarić po svom životu u nju ide. Za njegovu 

proslavu molimo se naročito svakog petnaestog u 
mjesecu. Umjesto poticaja na molitvu, ovdje će biti 
više na mjestu iznijeti jedno pismeno svjedočanstvo 
o Petru Barbariću od pokojmoga oca Petra Bocka, 
DI., veoma kreposna svećenika, koji je dugi niz go- 
dina u Sarajevu bio profesor teologije. Rodom je bio 
iz Luxemburga, ali je sve svoje sile posvetio radu 
u našoj domovini. On je dobro poznavao Petra Bar- 
barića, jer mu je jedno vrijeme bio neposredni od- 
gojitelj. Napisao je o njemu 11. svibnja 1935. svje- 
dočanstvo, koje u cjelini i nepromijenjeno navodi- 
mo: ' 


Petar Barbarić anđeo čuvar svoje divizije 
i desna ruka svoga prefekta 


Ovdje govorim napose o pobudnom vladanju Pe- 
trovu pod školskom godinom 1891/2. Bio je tada u 3. 
razredu, kojim je kao razrednik ravnao o. Franjo 
Hamerl. Ja sam početkom te školske godine, tj. ju- 
bilejske godine sv. Alojzija, kao svršeni filozof vr- 
šio službu prefekta u tzv. malom muzeju za sjeme- 
ništarce triju nižih gimnazijskih razreda. Naš Pero 
bijaše već tada najodličniji, od svih profesora i đaka 
priznat uzor-đak. Kao što je sve svoje vršnjake svo- 
jim vitkim stasom nadmašio, tako je također svo- 
jom čednom prijaznošću, miroljubivom ćudi, iskre- 
nom pobožnošću, ustrajnom marljivošću i savršenim 
vršenjem svih sjemenišnih propisa uživao osobiti 
ugled. 

Poradi zrelosti njegovih kreposti gojio sam pre- 
ma njemu pravo štovanje i strahopočitanje, premda 
mu nisam to napose pokazao; ali sam se njime u di- 
viziji služio kao desnom rukom svojom, i to na opće 

dobro. Pero je vazda predmolio prije i poslije uče- 
nja, a njegova je molitva doista bila uzorna i pro- 
dirala k nebu. Uzeo sam ga u raznim prigodama za 
svoga zamjenika kod nadzora djece; a on se time ni 
malo nije ponosio, nego je vjerno pazio i znao svo- 
jom nježnom miroljubivošću u vrijeme odmora i 
drugdje ublažiti svadljive značajeve. Uzorni su pri- 
mjeri njegovi silno djelovali na drugove, također na 
djecu iz nižih razreda. I baš njegovu tihom apostol- 
skom radu pripisujem što je tada prilično dobar 
duh vladao u svoj diviziji. Da ne govorim o još ži- 
vim njegovim drugovima, istaknut ću samo uzorno 
vladanje potonjeg mladomisnika Andrije Aničića i 
kasnijeg isusovačkog skolastika Marka Prkića, koji 
su pošli stopama Barbarićevim, a kasnije, na žalost, 
također poput našega Pere podlegli nemiloj sušici. 

Na šetnjama Pero je vazda u posljednjem redu 
pratio svoga prefekta. Bio sam tada još slabo upu- 
ćen u hrvatski jezik, pa sam ponovno molio Barba- 
rića da bi me slobodno ispravio, kad opazi kakvu 
pogrešku protiv gramatike ili sintakse u mojim ri- 
ječima. Pero se tako uljudno i vješto služio tim do- 
puštenjem, te ne bi nikad direktno istakao moju po- 
grešku, nego bi u čednom odgovoru upotrijebio onaj 
izraz u pravom obliku. 

Ne sjećam se da sam ga ikada zatekao odviše 
uzrujana ili u svađi, premda je bio rodom iz kršne 
Hercegovine, gdje osobito mladići znaju često pla- 
nuti kao živa vatra. Često sam Bogu zahvalio što 
sam imao na čelu gojencima svoje divizije tako 
skromnog i pobožnog sjemeništarca, koji je, doista, 
bio vanjski anđeo čuvar svojim mlađim drugovima. 

Dodat ću tim riječima još dvije crtice, koje mije 
baš sada pripovijedao presv. g. Dr. Ivo Dujmušić. 

Bio je on samo za jedan razred u školi pretekao Pe- 
ru Barbarića, i kasnije je često s njim drugovao i 
šetao. Redovito je onda opažao kako je Pero u raz- 
govoru češće malo stao, da se lijevom rukom maši 
vrpce i zrna svog tzv. partikularnog ispita savjesti, 
te bi onda kratku molitvicu izustio i nastavio raz- 
govor. 

Upravo je ganutljivo bilo kako je Barbarić davao 
oduška svojoj ljubavi prema raspetom Isusu, kad bi 
đaci u korizmi zajedno obavljali pobožnost Križno- 
ga puta u kapelici. Petar se onda tako zadubao u 
razmatranje muke Isusove te su mu se prsa na vid- 
ljiv način upravo nadimala. 

Sarajevo, 11./V. 1935. 

Iv. Pet. Bock, DI. 


Petar još uvijek nije zastario. Nađu se duše čak 
i iz daleka svijeta, koje se za njega zanimaju, pogo- 
tovo ako razumiju hrvatski jezik. Neka to potvrdi 
navod iz pisma nizozemskog kapucina o. Franje Van 
Voorst Tot Voorst, koje mi je kao vice-postulatoru 
Petrove kauze na njemačkom jeziku napisao 1. svib- 
nja 1975. 

»Dragi moj oče!« 

Ovdje kod sestara (u Dunavu na Kosmetu) našao 
sam sličicu Petra Barbarića s hrvatskim tekstom. Ja 
sam ga za sebe preveo (Holandez sam) i htio bih 
vam postaviti ova pitanja: 

1) Imate li za mene još nešto od tih sličica? Ako 
ih imate, molim vas, pošaljite mi s relikvijama ili 
bez njih! 

2) U navedenom se tekstu kaže da je knjiga o 
Petru Barbariću izišla na raznim jezicima. Na koji- 

ma? Budite dobri pa mi bar jednu pošaljite na hr- 
vatskom ili radije na njemačkom i francuskom. Na 
nizozemskom, koliko znam, nije izišla. > 

3) Kakve još literature imate o njemu? 

U nadi da ću uskoro od vas dobiti povoljan od- 
govor ostajem vam brat u Kristu... 

P. S. Ostajem ovdje samo nekoliko sedmica. Ka- 
ko bih mogao o Crkvi u Hrvatskoj još više pročitati 
i proučiti? Crkva na istoku očarava me, a osobito 
njezina povijest zadnjih desetljeća.« 


Dakako da sam mu na sva pitanja odgovorio i 
što sam o Petru Barbariću imao na raspolaganju, 
poslao. I ovdje radi obavještenosti navodim točne 
podatke o životopisima Petra Barbarića. Životopis 
od oca Puntigama izišao je u 2 izdanja na njemač- 
kom i 1 na hrvatskom. Preveden je na talijanski, 
madžarski, češki i slovenski. 

Životopis od oca Vanina, koji je zapravo Punti- 
gamovo II. prošireno izdanje, izišao je u 1. izdanju 
g. 1936. 

Manji životopis napisao je 0. Josip Weissgerber. 

Pisac ovih redaka napisao je i izdao godine 1973. 
četvrti Barbarićev životopis. Uz to napisao je o Bar- 
bariću još 5 brošura, u kojima je obradio njegove 
bilješke iz duhovnih vježbi i njegova pisma. 

“Sve je to bilo potrebno, kako bi Božji narod Pe- 
tra Barbarića što bolje i dublje upoznao, te se rev- 
nije i žarče molio za njegovu što skoriju proslavu. 
Ta proslava ima svoje opravdanje, jer su domaći 
sveci najveće blago jedne mjesne Crkve. Oni su i 
dokaz da je ta Crkva bila dobro stablo, koje je ra- 
đalo dobrim plodovima. 

16. veljače 
SVETI ONEZIM, UČENIK SV. PAVLA 


Onezim je grčko ime, a znači koristan. To ime 
dobio je od svoga gospodara Filemona jedan njegov 
mladi rob. On je jednoga dana orobio svoga gospo- 
dara te pobjegao u Rim, u kojem su se tada sakup- 


ljali avanturisti iz svih naroda i zemalja. Bilo je to“ 


između godine 61. i 63., kad je sv. Pavao bio u pri- 
tvoru, ali ipak mogao primati posjetnike. Jedan od 
tih posjetnika bio je i rob Onezim. Apostol narod4 
poučio ga je u vjeri i krstio. Htio ga je i zadržati 
kod sebe, jer mu je kao pritvoreniku mnogo poma- 
gao. No, po tadašnjem pravnom shvaćanju i druš- 
tvenom poretku Onezim je pripadao Filemonu, koji 
je bio kršćanin. Budući da je Tihik odilazio u Aziju, 
Pavao ga je skupa s Onezimom poslao Crkvi u Ko- 
lose, s poslanicom upravljenom Filemonu, u kojoj 
moli oproštenje za Onezima. Poslanica je pravi bi- 
ser svetopisamske književnosti, a i »magna charta« 
što je Crkva načelno mislila o ropstvu. Ernest Re- 
nan, racionalist, ovu najkraću Pavlovu poslanicu, 
koja ima samo 25 redaka, zove »biserom rame krš- 
ćanske književnosti.« Ona s jedne strane očituje 
Pavlovu otmjenost, pažnju prema suradnicima, me- 
kano očinsko srce prema svima, dosjetljiv stil; a s 
druge strane osvjetljuje stvarni kršćanski stav pre- 
ma pitanju ropstva. Donosimo ovdje tu kratku Pav- 
lovu poslanicu, koja osvjetljuje i lik današnjega 
sveca i njegova gospodara Filemona i njezina pisca, 
orijaša kršćanstva, sv. Pavla. Zapadna Crkva slavi 
danas sv. Onezima, a grčka po svom kalendaru 15. 
veljače. 

»Pavao, sužanj Krista Isusa, i brat Timotej File- 
monu, našem ljubljenom suradniku, i sestri Apiji, 
našem suborcu Arhipi i crkvi koja se sastaje u tvo- 


joj kući. 


Milost vam i mir od Boga, Oca našega, i Gospo- 
dina Isusa Krista! ' 

Zahvaljujem Bogu svome uvijek kad te se sje- 
ćam u svojim molitvama — čujem, naime, za tvoju 
ljubav i vjeru koju imaš prema Gospodinu Isusu i 
prema svim svetima — da ona bude djelotvorna u 
iskazivanju svakog dobra koje se čini i mora činiti 
među vama radi Krista. Zbilja me uvelike obrado- 
vala i utješila tvoja ljubav, jer si, brate, okrijepio 
srca svetih. 

Zato, premda imam puno opravdanje u Kristu da 
ti naredim što si dužan činiti, radije te molim u ime 
poznate ljubavi, takav kakav upravo jesam: Pavao, 
starac, a sada i sužanj Krista Isusa. Molim te za 
svog sina koga rodih u okovima, za Onezima, koji ti 
je negda bio nekoristan, a koji je sada i tebi i meni 
vrlo koristan. Njega ti — upravo njega, to jest moje 
srce — šaljem natrag. Htio sam ga zadržati kod se- 
be da mi mjesto tebe služi u okovima koje nosim 
radi Radosne svijesti. Ali nisam bez tvoga pristanka 
ništa htio činiti, da tvoje dobročinstvo ne bude kao 
prisilno, već svojevoljno. Možda je zato bio odije- 
ljen od tebe na kratko vrijeme da ti bude povra- 
ćen zauvijek, ne više kao rob, nego više od roba, 
kao dragi brat; meni izvanredno drag, a koliko više 
tebi i po naravi i po Gospodinu! 

Ako, dakle, mene smatraš za druga, primi njega 
kao mene! A ako te je u čemu oštetio ili ti što du- 
guje, to unesi u moj račun. Ja, Pavao, potpisujem 
vlastoručno, ja ću platiti... da ti ne reknem da si 

i sam sebe meni dužan. Hajde, brate, da se okori- 
stim tobom u Gospodinu! Okrijepi moje srce u Kri- 
stu! 

Posve uvjeren u tvoju poslušnost, ovo ti pišem, 
znajući da ćeš učiniti i više nego što tražim. A u 
isto vrijeme pripravi mi gostinsku sobu, jer se na- 
dam da ću vam po vašim molitvama biti dobrostivo 
darovan. : 

Pazdravljaju te Epafra, koji je sa mnom sužanj u 
Kristu Isusu, Marko, Aristarh, Dema i Luka, moji 
suradnici. 

Milost Gospodina Isusa Krista s duhom vašim! 
Amen.« 


SVETA JULIJANA, MUČENICA 


Crkvu mnogi optužuju zbog maskulinizma — 
muškaraštva. Glavnu riječ u njoj vode muškarci, a 
žene su nekako u pozadini. To je samo donekle to- 
čno, jer su u povijesti Crkve i mnoge žene, osobito 
svetice, odigrale veliku i važnu ulogu. U ovoj sve- 
tačkoj zbirci želimo da i svete žene dođu do izražaja, 
da nam progovore svojim životom. Zbog tih motiva 
pišemo i o svetoj Julijani, mučenici iz Nikomedije. 

Prema izvještajima o mukama te svete mučeni- 
ce saznajemo da je iz svoje obitelji bila jedina pri- 
padnica kršćanske vjere, dok je njezin otac Afrika- 
nac bio revan štovalac poganskih božanstava. Juli- 
jana je bila obećana za brak jednom poganinu, koji 
se zvao Evilazije. Ona bi se za njega i udala, ali sa- 
mo uz uvjet da postane kršćanin. On se tada raz- 
gnjevio i izveo je pred sud. Ni prijetnje ni muke 

hrabru djevojku nisu uspjele slomiti niti odvratiti 
od njezine čvrste odluke. Zbo toga je konačno osu- 
đena na smrt, pa joj je odrubljena glava, i tako je 
slavno završila svoj zemaljski tijek. Bilo je to za 
cara Maksimijana godine 305. . 


Relikvije ove svete mučenice prenesene su naj- 
prije iz Nikomedije u Puteole u Italiju, zatim u Cu- 
ma i napokon 25. veljače 1207. u Napulj. Njezino 
je štovanje veoma razvijeno u Napulju i okolici, no 
crkava njoj u čast ima i po ostalim predjelima Ita- 
lije, zatim u Španjolskoj i Holandiji. Mnoge ženske 
nose rado njezino ime. Blagdan joj slavi i Zapadna 
i Istočna Crkva. 


ČASNI LJUDEVIT DE LA PUENTE 


Među duhovnim piscima Družbe Isusove ističe se 
i Ljudevit De La Puente. On se rodio 11. studenoga 
1554. u Valladolidu u Španjolskoj. Obitelj iz koje 
potjecaše bijaše korjenito kršćanska pa Ljudevitova 
starija sestra i dva brata stupiše u dominikanski red. 
On sam bio je učenik možda najvećeg isusovačkog 
mislioca Franje Suareza, prema kojem je sačuvao 
uvijek visoko poštovanje. Suarezov primjer djelo- 
vao je i na mladoga Ljudevita pa on godine 1574. i 
sam stupi u Družbu Isusovu. Bilo je to u sona del 
Campo, gdje je svršio novicijat. ; 


Ljudevit De La Puente imao je sreću da se u 
svojoj formaciji susreo s još jednim velikim i sve- 
tim isusovcem. Bilo je to za vrijeme njegove treće 
probacije g. 1579—80. u Villagarcia pod vodstvom 


129 


glasovitog oca Baltazara Alvareza, kome se za sa- 
vjet obraćala i sama sv. Terezija Avilska. U to vri- 
jeme Ljudevit je bio zaređen za svećenika. 

Bio je vazda slabašna zdravlja pa nije mogao 
dugo vršiti povjerene mu službe profesora filozofije 
i teologije i rektora kolegija u Valladolidu. Ipak se 
i u takvom stanju nije štedio, već je sve svoje sile 
trošio u nove dužnosti duhovnika, učitelja novaka i 
duhovnog pisca. Od godine 1602. boravio je u svom 
rodnom gradu Valladolidu, gdje se tada nalazio kra- 
ljevski dvor kralja Filipa III. Kralj je tražio i rado 
slušao savjete oca Ljudevita. On je u tome svom 
gradu i umro na glasu svetosti 16. veljače 1624. 

Ljudi su se odmah počeli utjecati njegovu zago- 
voru i mnoga su bila uslišanja. Zato se već godine 
1625. započeše prvi koraci za njegovo proglašenje 
blaženim, do koga ipak nije došlo sve do dana da- 
našnjega. Godine 1759. službeno mu je priznat he- 
rojski stupanj njegovih kreposti. Skoro ukinuće 
Družbe Isusove zaustavilo je njegov postupak, koji 
je bio, tako rekuć, pred završetkom. Kauza je nakon 
duge stanke koncem XIX. stoljeća opet uzeta u pos- 
tupak. 

Ljudevit De La Puente postao je slavan po svo- 
jim brojnim duhovnim spisima, koji se odlikuju te- 
ološkom ozbiljnošću, utemeljenošću na Bibliji te jas- 
noćom i jednostavnošću. Kako je bio lako čitljiv, iz- 
vršio je na mnoge čitatelje velik utjecaj. Čak su se 
i neki teolozi duhovne i mistične teologije, kao na 
primjer La Reguera, pozivali na njega kao na velik 
autoritet. 

De la Puenteovo glavno djelo »Guia espiritual« 
(Duhovni vodič) postalo je klasično. Ono odaje od- 

ličnog teoretičara i praktičara duhovne teologije i 
čovjeka s velikim mističnim iskustvom. On je, doi- 
sta, bio kontemplativac, obdaren darom ulivene mo- 
litve i razlikovanjem duhova. Svojim je ugledom 
mnogo pridonio da se raširila i duhovna nauka nje- 
gova duhovnog učitelja oca Baltazara Alvareza. 


17. veljače 


SV. SEDAM UTEMELJITELJA 
REDA B.D.M. 


Imena su sedam svetih utemeljitelja Reda slugu 
Blažene Djevice Marije ili servita ova: Bonifiglio, 
Bonagiunta, Manetto, Sostegno, Amadio, Uguccione, 
Alessio. Oni su svi od reda po zanimanju bili tr- 
“ govci i pripadali su moćnom cehu trgovaca, koji 
je vršio velik utjecaj na život i udes grada Firenze. 
Utjecaj je bio ne samo na ekonomski, već i na 
kulturni i religiozni život. Ta sedmorica trgovaca, 
koji su početkom XIII. stoljeća putovali po Italiji, 
Francuskoj i Flandriji, vidjeli su mnogo dobra, bu- 
jan procvat kršćanskog života, ali i sekte heretika, 
koje su širile krive ideje, sektaški duh i rascjep 
i sukobe među vjernicima. 

Potaknuti odozgora pobožni se trgovci udružiše 
u jedan pokornički pokret. Takvih je pokreta po- 
četkom XIII. stoljeća bilo po svim talijanskim gra- 
dovima, a osobito u Firenzi. Zvali su ih »Braća 
od pokore« i smatrali pravim redovnicima. Oni su, 
doduše, živjeli u svijetu, ali su duhom od njega bili 
odijeljeni, te su u pokori i siromaštvu išli za na- 
sljedovanjem siromašnog i propetog Krista. Trgovci 
se kasnije oslobodiše svih rodbinskih veza te po- 
vukoše u Cafaggio kod gradskih vrata Firenze, »da 
bi se ondje u većoj slobodi mogli posvetiti razma- 
tranju«, a uz to su činili i djela ljubavi prema bliž- 
njemu. Bili su uvjereni da kontemplaciju valja 
oploditi i aktivnošću prema bližnjemu. I to je go- 
tovo opća pojava u životu svetaca, da su najveći 

kontemplativci bili ujedno i najveći aktivisti bilo 
u izravnom pastoralnom zalaganju, bilo u djelima 
milosrđa. I.ti su kreposni trgovci poput sv. Franje 
Asiškoga htjeli živjeti po Evanđelju i to u potpu- 
nosti. Da bi to što bolje ostvarili, udružili su se 
sami u jednu zajednicu. 

Živeći jedno vrijeme u Cafaggiu, učinilo im se 
da su još uvijek odviše povezani sa svijetom i da 
ih to smeta u sabranosti, pa stoga odlučiše potra- 
žiti zabitnije mjesto. I to je također česta pojava 
u životu svetaca, da rado traže samoću, kako bi u 
njoj lakše našli Boga. To su činili već neki staro- 
zavjetni proroci pa i naš Gospodin. Sveti trgovci, 
sada već redovnici, povukoše se godine 1241. na 
Monte Senario, 18 km sjeverno od Firenze i počeše 
ondje provoditi pustinjački život baveći se isklju- 
čivo Božjim stvarima. Na poticaj dominikanca sv. 
Petra iz Verone svoj red nazvaše »Družba presvete 
Djevice Marije, koja se zove sluge svete Marije«. 
Za svoj redovnički život uzeše pravila sv. Augu- 
stina, a oblačili su se u crno odijelo. Takvu nošnju 
zadržaše sve do danas. Red je konačno potvrdio 
sam papa godine 1255. 

Kao središnje točke svoga zajedničkog života 
novi je red uzeo božansko čitanje, misu, molitvu u 
koru, službu siromasima i djela milosrđa uopće. Uz 
nasljedovanje Krista sve se više povezaše i s Maj- 
kom Božjom, kao svojom odvjetnicom i posredni- 
com. Njoj u čast počeše gajiti sve jaču pobožnost, 
a ona je dolazila do izražaja i u tome što su sve 
svoje poslove započinjali sa »Zdravo Marijo« ili 
»Zdravo Kraljice«, što su na osobit način slavili 
subotu kao dan Majke Božje, za koji su se spremali 
već u petak pjevanjem »Bdjenja naše Gospe«. 


Primjer ovih svetih slugu Blažene Djevice Ma- 
rije djelovao je na mnoge, osobito bogataše. Oni su 
svojim životom obogatili život Crkve, navodeći je 
da što više bude u skladu s Evanđeljem. Svetima 
ih je proglasio 15. siječnja 1888. tek papa Leon 
XIII., iako im se uspomena i štovanje počelo širiti 
već u XIV. stoljeću. Na Veliku Gospu 1933. kosti 
su im sakupljene u jedan relikvijar te prenesene 
u kapelu njima posvećenu, a sagrađenu prigodom 
700. obljetnice reda servita. 

Serviti imaju danas u Rimu glasoviti teološki 
fakultet »Marianum«, na kojem se dijele aka- 
demski stupnjevi iz mariologije, te koji pokazuje 
naročiti interes za razvoj mariologije, dogmatske 
nauke o presvetoj Djevici. Fakultet izdaje i znan- 
stvenu reviju »Marianum« te specijaliziranu biblio- 
teku koja sadrži svu mariologiju. 


MOLITVA 


Gospodine, daj da budemo pobožni kao sveta 
braća koja su tako odano častila Svetu Bogorodicu 
i narod k Tebi privodila! Po Kristu Gospodinu na- 
šem! Amen! 


SVETI DONAT I DRUGOVI, 
MUČENICI 


Svetaca imenom Donat ima mnogo. Današnji je 
svetac mučenik, mučen zajedno s ovećom grupom 
kršćana u Africi. Knjiga mučeništva pripovijeda da 
je za vrijeme strašnog i sveopćeg progona kršćana 

za cara Dioklecijana godine 304. neki Apamije 
upravniku grada Concordie Eufemiju dojavio do- 
lazak dvaju kršćana iz Vicenze: svećenika Donata 
i njegova brata Solona. Svrha je njihova dolaska 
bila misionarska. Htjeli su skupini pripravnika za 
krštenje podijeliti taj spasonosni sakramenat. Kad 
su završili sveti obred, bili su zatečeni provalom 
nasilnika, koji ih odmah zatvoriše. Upravnik grada 
htio ih je prisiliti na otpad od vjere pa ih je stavio 
na muke. Ali kako su sveti mučenici ostali posto- 
jani u vjeri, osuđeni su na smrt i to da im se od- 
rube glave. : 

Činjenica je da se ti sveti afrički mučenici bar 


od godine 1420. štuju 17. veljače u katedrali u gra- 


du Concordiji u Italiji. U jednoj zasebnoj kapeli te 
katedrale u mramornoj urni nalaze se njihove ko- 
sti, koje narod mnogo štuje, a svecima pripisuje 
mnoga čudesa. Neka nas ne zbuni ime Concordia. 
Takvih je gradova na teritoriju Rimskog Carstva 
bilo više. Neki su propali, a Concordia u Italiji 
ostala. Kako su kosti tih afričkih mučenika dospje- 
le u nju, to nam nije poznato. Povjesničari, ipak, 
ne sumnjaju u povjesnost tih svetih mučenika, iako 
pouzdanih podataka o njima ima vrlo malo. 


SVETI BONOZIJE, BISKUP 


Grad Trier u Njemačkoj datira još iz rimskog 
doba. U njemu se veoma rano raširilo i ukorijenilo 
kršćanstvo, pa je Trier jedna od najstarijih nje- 
mačkih biskupija. U crkvi sv. Paulina u Trieru ču- 
vaju se i časte relikvije trierskoga biskupa sv. Bo- 
nozija. Blagdan se toga biskupa slavi na današnji 
dan. 

Bonozije bijaše najprije svećenik trierske bi- 
skupije, a mnogo je pretrpio od krivovjeraca arija- 
naca za vrijeme cara Konstansa. Za vrijeme arijan- 
skih borbi na saboru u Arlesu godine 353. nezako- 
nito je svrgnut i prognan na istok u Frigiju pravo- 
vjerni trierski biskup sv. Paulin. On je čvrsto pri- 
stajao uz prvoborca protiv arijanaca i braniča Kri- 
stova božanstva sv. Atanazija. Uz svoga biskupa 
Paulina, kome je bio vjeran, bio je zatočen i nje- 
gov svećenik Bonozije, koji će ga godine 358. i na- 
slijediti na biskupskoj stolici u Trieru. 

O biskupskoj djelatnosti sv. Bonozija ne znamo 
ništa, no iz njegove vjernosti nicejskoj vjeroispo- 
vijesti, koja je branila Kristovo božanstvo, možemo 
zaključiti da je bio dobar i revan pastir svoga stada. 
Umro je oko godine 374., jer se tada na biskupskoj 
stolici u Trieru nalazio već novi biskup sveti Brit- 
ton. 


SVETI EVERMOD, BISKUP. 


Evermodus ili Evermod bio je rodom iz Belgije. 
Godine 1134. u gradu Cambrai slušao je velikog 
i svetog propovjednika Norberta, osnivača reda 
premonstratenza. Propovijed ga je potresla, pro- 
povjednik očarao, te mu se pridružio i postao nje- 
gov vjeran pratilac i suradnik na apostolskim pu- 
tovanjima. Sveti Norbert ga je skupa s ostalima 
poslao u Antwerpen, da se ondje bori protiv Tan- 
kelmove krive nauke o sakramentima. Taj je apo- 
stolski pohod urodio obilnim duhovnim plodovima. 
Godine 1134., mjesec dana pred svoju smrt, sveti 

Norbert postavio je Evermoda za poglavara samo- 
stana Gottesgnaden u centralnoj Njemačkoj, gdje 
je ostao 4 godine. Poslije toga postavljen je za po- 
glavara samostana sv. Marije u Magdeburgu, gdje 
je nekoć sveti utemeljitelj premonstratenza bio bi- 
skup i veliki reformator. Tu je Evermod ostao do 
godine 1154. dok nije imenovan biskupom Ratze- 
burga, danas na teritoriju biskupije Osnabriick, 


Ratzeburg je tada bio sjedištem metropolije. 
Novi njegov natpastir podigao je u njemu kaptol 
kanonika premonstratenza, a potvrdio ga je sam 
papa Hadrijan IV. Štoviše, dao mu je povlasticu 
da za Ratzeburg sam može izabrati biskupa. Ever- 
mod je bio apostolska duša pa se svim žarom dao 
na obraćanje Wenda, stanovnika sjeverne Njema- 
čke, koji još nisu bili pokršteni. Zbog toga je i do- 
bio častan naslov apostola Wenda. Umro je iscr- 
pljen radom i naporima za Krista na današnji dan 
godine 1178. Njegovo je štovanje godine 1728. sluš- 
beno potvrdio papa Benedikt XIII. 


BLAŽENI IVAN OD TRIORA 


Ivan od Triora, blaženi mučenik u Kini, rodio 
se 15. ožujka 1760. u Triori, u Italiji, u ulici zvanoj 
Molini, od oca Antuna Marije i Marije Pasqua Fer- 
reironi. U mladenačkoj dobi od 17 godina ušao je 
u red asiškoga sveca sv. Franje. Stupio je u rimsku 
provinciju sv. Marije na Aracoeli, gdje se nalazila 
centrala franjevačkog reda. Franjevački habit obu- 
kao je 1. ožujka 1777. u samostanu sv. Bernardina 
u Orte kod Rima te zamijenio svoje krsno ime 

Franjo Marija u Ivan. Ta promjena imena htjela 
bi označiti neko novo rođenje na jedan drugi, savr- 
šeniji život. 

Završivši sretno propisane nauke i kušnje, za- 
ređen je za svećenika. Kroz nekoliko godina u sa- 
mostanu Tivoli predavao je filozofiju, a u Corneto 
Tarquinia teologiju. U ovom drugom samostanu kao 
i u Velletri vršio je službu gvardijana, tj. kućnog 
poglavara. Sve je to znak da je bio ozbiljan redov- 
nik, komu se mogla povjeriti svaka služba. 

No, otac Ivan nije htio ostati u domovini. Njega 
je vukla želja u misije. S blagoslovom poglavara 
godine 1798. krenuo je iz Rima u Lisabon, da bi 
odande otputovao u Kinu. Kako nije imao dosta 
novaca da plati put, morao je u Lisabonu ostati go- 
dinu dana. 

Sretno je ipak 17. siječnja 1800. stigao u Macao, 
vrata Kine, gdje su franjevci imali veoma stare 
samostane. No i tu je morao ostati godinu dana, 
dok mu napokon nije pošlo za rukom da probije 
barijeru Kineskoga Carstva. Prvo polje njegova 
rada bila je provincija Hu-Nan. 

U toj je prostranoj provinciji kroz dvije i pol 
godine radio tako revno, da je u kratko vrijeme 
u pratnji jednog kineskog svećenika mogao obići 
gotovo sve kršćanske zajednice koje su bile bez sve- 
ćenika. Njegov neporočan život, anđeoska ustrplji- 
vost i čudesna ljubaznost privukli su mu srca mno- 
gih Kineza idolopoklonika, ali i kršćana, koji su 
zbog toga što su dulje vremena bili lišeni sakrame- 
nata već napola bili pogani. Da bi svoje vjernike 
odgajao za vjernost i čvrstoću u vjeri te ih što bolje 
pripremio na moguća progonstva, posvuda je širio 
pobožnost Križnoga puta, koja je u provinciji Hu- 

-Nan bila nepoznata. Bio je uvjeren da će vjernici 
promatrajući Spasitelja na Križnom putu i sami po 
njegovoj muci i križu zadobiti potrebnu snagu za 
hrabro ispovijedanje svoje vjere i život po njoj. 

Godine 1804. prešao je u Kiang-si i to u okružje 
Ha-chung-fu, u kojem se nalazilo nekoliko tisuća 
kršćana. Da obiđe čitavo to područje, trebalo mu 
je ništa manje nego 8 dana naporna putovanja. Tu 
je ostao sve do godine 1812. 

Prilike u kojima je bl. Ivan evangelizirao bile 
su veoma teške. Protiv širenja kršćanstva izdavani 
su najstroži dekreti, a nije nedostajalo ni doušnika 
plaćenika koji su stalno tragali za misionarima, 
tako da im je glava bila neprestano u torbi. Ali 
hrabro srce Ivanovo nije poznavalo straha ni za- 
preka. 

Juda se uvijek nađe pa je tako bilo i ovdje. Iva- 
na je izdao jedan katehist, javivši mandarinima da 
je Evropejac, stranac i službenik kršćanske vjere. 
Načinjen je prepad na kuću u kojoj je stanovao, 
ali je Ivanu uspjelo da obučen kao seljak prođe 
kroz redove voljnika i skloni se u Hu-nan. Bilo je 
to jako uzbudljivo. 

Godine 1815. progonstvo se protiv kršćana za- 
oštrilo, pa su mnogi misionari i katehisti pozatva- 
rani, a među njima i blaženi Ivan. U očekivanju 
carskog dopisa čamio je u teškom zatvoru sve do 
dana svoga slavnog mučeništva. Prije nego je bio 
pogubljen, po običaju kineskih kršćana htio je još 
jedanput javno posvjedočiti svoju vjeru, neka svi 
znaju zašto umire. Učinio je to tako da se pet puta 
bacio na zemlju i poklonio Bogu. Dokrajčili su ga 
na vrlo okrutan način, 7. veljače 1816. bio je jedno- 
stavno zadavljen. 

Tri godine poslije smrti tijelo mu je u drago- 
cjenom lijesu preneseno u nadbiskupsku palaču u 
Macao, a zatim u katedralu. Pola stoljeća kasnije 
na zahtjev generala reda relikvije su mu prenesene 
u Rim u crkvu sv. Marije in Araceoli. Slavni ki- 
neski mučenik Ivan od Triora 27. svibnja svete go- 
dine 1900. proglašen je blaženim te postavljen za 
uzor svima koji imaju hrabrosti poći u misije i 
ondje raditi oko evangelizacije naroda. Blagdan se 
blaženikov slavi danas, a u rimskoj četvrti Garba- 
tella posvećen mu je jedan trg. Red sv. Franje ima 
mnogo svetaca, blaženika i mučenika. U toj divnoj 
kruni poput dragocjenog bisera svijetli i lik ovoga 
blaženog mučenika i misionara. 


BLAŽENI FRANJO REGIS CLET, 
MUČENIK 


Danas slavimo još jednog blaženika, mučenika 
i misionara u Kini. To je Franjo Regis Clet, laza- 
rist, duhovni sin svetog Vinka Paulskog. On je po 
rodu bio Francuz. Rodio se 19. kolovoza 1748. u 
Francuskoj te na krštenju dobio ime velikog fran- 
cuskog sveca i pučkog misionara, isusovca sv. Fra- 
nje Regisa. Ušao je u Družbu misionara sv. Vinka 
Paulskoga ili lazarista. Bilo je to 6. ožujka 1769., 
tako rekuć, u predvečerje francuske revolucije, u 
gradu Lyonu. Za svećenika je zaređen 27. ožujka 
1773. Bio je određen za profesora moralne teologije 
u velikom sjemeništu u Annecy-u. Za svoju je slu- 
žbu imao tako veliku stručnu spremu da su ga 
nazivali »živa biblioteka«. Franjo nije bio samo 
učen već i veoma pobožan i razborit svećenik, pa 
su ga njegovi poglavari htjeli zadržati u Parizu za 

rektora sjemeništa ili za učitelja novaka u kući 
matici. Tu je službu i vršio sve do godine 1791., 
ali je njegov stari san bio poći u vanjske misije 
i ondje raditi i žrtvovati se za duše. Zemlja nje- 
govih čežnja i uzdisaja bila je daleka Kina. 

Put od Lorienta u Francuskoj do Macao-a u Ki- 
ni trajao je oko 5 mjeseci. Franjo je bio određen 
da radi u provinciji Kiang-si. Poslije toga kroz 30 
godine radio je u provincijama Hu-Kwang, Hu-p€ 
i Hu-nan. Dvaput je čudesno umakao strašnom pro- 
gonstvu, ali je za trećega, godine 1818., izdan od 
jednog otpadnika za 20.000 dinara te strpan u za- 
tvor. Kroz dugih 8 mjeseci povlačen je od zatvora 
do zatvora, od sudišta do sudišta. Nije bio nimalo 


pošteđen. Progonitelji se nisu ništa obazirali na nje- 


govu već poodmaklu dob od 71 godine. Blaženikova 
jakost u vjeri, postojanost i strpljivost u patnjama 
zadivili su i same krvnike; pa se neki od njih ozbilj- 
no zamisliše odakle tome starcu tolika snaga? Oni 
nisu znali, ali on je dobro znao da njegova snaga 
dolazi od Krista, s kime se na osobit način suobli- 
čio u tim mukama. Zavezanih ruku, nogu i vrata 
bio je obješen na nekakvo grubo mučilo slično 
križu. Lice mu je odsijevalo nebeskim sjajem i rie- 
kom nadzemaljskom radošću, premda se gušio u 
krvi. Tijelo mu je godine 1858. ekshumirano i pre- 
neseno u Evropu te počiva u kapeli lazarista u Pa- 
rizu. I on je kao i Ivan od Triora istoga dana pro- 
glašen blaženim. Blagdan mu slave danas lazaristi 
kao i biskupije Annecy i Grenoble. I kao što je bl. 
Ivan dika franjevačkoga reda, tako je blaženi Fra- 
njo Regis Clet ponos Družbe lazarista, koja je Cr- 
kvi dala, a daje još i danas, mnogo vrsnih i vri- 
jednih misionara. 

18. veljače 


SVETI ŠIMUN, BISKUP I MUČENIK 


Za svetoga Šimuna, drugog jeruzalemskog bi- 
skupa, misli se da je bio sin Kleofe, jednog od dvo- 
jice učenika kojima se Isus ukazao na putu u 
Emaus. Nakon mučeničke smrti sv. Jakova Mlađe- 
ga, prvog jeruzalemskog biskupa oko godine 62. 
preostali učenici izabrali su Šimuna za njegova na- 
sljednika. To je zabilježio otac crkvene povijesti 
Euzebije u svojoj »Crkvenoj povijesti«. On misli da 
je to bilo nakon razorenja Jeruzalema, što ne od- 
govara istini. Daleko je vjerojatnije da je to bilo 
prije i da se za opsade Jeruzalema Šimun sklonio 
u Pellu. Gospodin, koji je prorekao i razorenje Je- 
ruzalema, opomenuo je svoje učenike da tada bježe. 
Šimun je za to znao i zato je pošao u Pellu. Svojim 
boravkom u Pelli zameo si je trag, pa se tako kao 
Gospodinov rođak nije morao pokazati u Rimu po 
naredbi cara Vespazijana i Domicijana. 

Sv. Šimuna su za progonstva prvih godina ca- 
revanja cara Trajana optužili pogani i Židovi da je 
kršćanin i Davidov potomak. Godine 107. bio je 
dugo mučen, a zatim propet. Pobudio je i čuđenje 
i divljenje gledalaca pa i samoga konzularnoga le- 
gata Tiberija Klaudija Attika, jer je bio starac od 
109 godina, a od toga biskup 43 godine. Kako je 


bio Gospodinov suvremenik pa čak i rođak, zani- ' 


malo bi nas mnogo više iz njegova života, ali, na 
žalost, vjerodostojni izvori o tome šute. 

Za štovanje sv. Šimuna u Zapadnoj Crkvi ima- 
mo prve podatke u Adonovu martirologiju, a spo- 

minje ga i Rimski martirologij kao i knjige o sve- 
cima i mučenicima na Istoku. Svi ga od reda slave 
kao Kleofina sina. Na Zapadu se neke crkve kao 
npr. u Brindisiu, Bologni i Bruxellesu ponose što 
imaju njegove relikvije. Međutim, predaja je o nji- 
hovoj vjerodostojnosti posve nesigurna. 


IVAN IZ FIESOLE, BEATO ANGELICO, 
DOMINIKANAC 


U svijetu slikarske umjetnosti veliko je ime Fra 
Angelica. Njegove slike odaju čovjeka duboke i pro- 
finjene duhovnosti. A takav je on i bio. Stari ljeto- 
pisi nazivaju ga »istinskim Božjim slugom«, »čo- 
vjekom pobožnim i svetim«. Već tamo od konca 
XVI. stoljeća slikaju ga s aureolom oko glave, zna- 
kom svetačkog sjaja u nebu. Ubrajaju ga među 
zaštitnike glasovitog dominikanskog samostana sv. 
Marka u Firenzi, pa i samoga grada Firenze. Nje- 
gova umjetnička djela mnogi cijene ne samo kao 
prvorazredne umjetnine, već ih štuju kao svetačke 
relikvije. U mnogim knjigama Beata Angelica slave 
kao uzora redovničkog staleža. U dominikanskom 
redu slavi se i njegov blagdan. Mnoge ustanove 
umjetnika nose njegovo ime. Na svome generalnom 
kapitulu u Viterbu godine 1904. dominikanci su 
odlučili zatražiti od Crkve i službenu potvrdu što- 
vanja Blaženoga Anđelika. 

Godine 1955., kad se slavila 500. obljetnica Fra 
Angelicove smrti, dominikanski red pokrenuo je 
postupak za njegovo proglašenje blaženim. Imeno- 
van je 6. veljače 1956. i tzv. »ponens kauze« za 

beatifikaciju i kanonizaciju »sluge Božjega Fra Iva- 
na iz Fiesole«. Godine 1960. povijesna sekcija ta- 
dašnje Kongregacije obreda objavila je dokument 
»Službeno sastavljenu postavku za dopuštenje mise 
i časoslova u čast Božjega sluge Ivana iz Fiesole, 
koji se pučki naziva Blaženi Anđeliko«. U tom se 
spisu po prvi put među dokumentima Fra Angelica 
navode ne samo njegovi spisi već i njegove slike. 
I to je posve opravdano, jer slike o njemu daleko 
više govore nego njegova pismena ostavština. Iz 
njegovih slika odsijeva i njegova duša, bogata vje- 
rom i pobožnošću. Iako do danas Fra Angelico služ- 
beno još nije proglašen blaženim, na njegovoj se 
beatifikaciji ipak radi, a ako do nje dođe, bit će 
postavljen kao naročiti uzor kršćanskim umjetni- 
cima. Svi oni od toga profinjenog umjetnika mogu 
mnogo naučiti. Možda je baš takve profinjenosti 
potrebno našem rastrganom i u mnogočem grubom 
vremenu. Tko s udivljenjem i pobožnošću stoji pred 
Fra Angelicovim remek-djelima, ne može se ni sam 
oteti utjecaju što struji iz njegovih slika. 

Beato Angelico, u svijetu zvan Gvido, rodio se 
godine 1387. u Vicchio de Mugello. Njegova se obi- 
telj preselila u grad na Arnu, središte umjetnosti. 
U Firenzi je Gvido još veoma mlad polazio umjet- 
ničke radionice, u kojima su radili veliki majstori. 
Upoznavši velikog obnovitelja kršćanskog života, 
blaženoga Ivana Dominici, Guido je iz njegovih ru- 
ku primio habit klerika, novog obnovljenog samo- 
stana sv: Dominika u Fiesole kod Firenze. Po tom 
je samostanu ušao u povijest kao Beato Angelico 
iz ili od Fiesole. Kao godina njegova ulaska u do- 
minikanski red označuje se' 1407. . ' 

Mladi je redovnik brzo morao dijeliti neprilike 
svoje mlade redovničke zajednice. Godine 1409. bio 
je prinuđen skupa s njome poći u izagnanstvo u 
Foligno i u Cortonu. Sve je to bilo zbog toga što 
je u doba tzv. zapadnoga raskola ta zajednica po 
svaku cijenu htjela ostati vjerna pravome papi. 
»Nije svako zlo za zlo« — kaže naš narod. Tako je 
to bilo i u slučaju Fra Angelica. Njegov boravak 
u pokrajini Umbriji bio je za njega veoma kori- 
stan, jer je utjecao na njegov razvoj kao umjet- 
nika. 

Godine 1418. dominikanci su se mogli vratiti u 
svoj samostan u Firenzu, pa se s njima vratio i Fra 
Angelico, koji je dovršio nauke i bio zaređen za 
svećenika. I sada je počela njegova velika i plodna 
umjetnička djelatnost. Godine 1419. počeo je osli- 
kavati crkvu Santa Maria Novella i njezin samostan 
Fiesole. Tako počeše nicati djela od neprocjenjive 
vrijednosti i čudesne ljepote. Načinio je triptih koji 
prikazuje Djevicu s Djetetom, okruženu od 8 an- 
đela, a sa strane svecima: svetim Barnabom, sv. 
Tomom Akvinskim, sv. Dominikom i sv. Petrom, 
mučenikom. Promatrajući to remek-djelo, kako na- 
vodi Serafino Razzi, sam Michelangelo je usklik- 
nuo: »Mora da je taj sveti čovjek vidio Djevicu 
ovako načinjenu u raju«. Fra Angelico je stvorio 
lijep broj slika Presvete Djevice, a sve su ljepše 
jedna od druge. Poznata je njegova slika »Marijina 
Navještenja« i »Krunidbe«. Ova posljednja čuva se 
danas u Parizu u muzeju Louvre. Na njoj je pri- 
kazan Gospodin Isus Krist kako kruni našu Gospu 
usred korova anđela i mnoštva svetaca. Kako lijepo 
piše o toj slici Vasari, koji kaže: »Nevjerojatan je 
ugođaj promatrati sve te različite glave. Sav kolorit 

toga djela odaje da ga je naslikala ruka jednog 
sveca ili anđela, i stoga je posve opravdano da 
dobrog redovnika Brata Ivana nazivaju Blaženim 
Anđelikom.« 

Kada su redovnici dominikanci iz Fiesole, koji 
su bili od strožeg opsluživanja pravila, dobili i sa- 
mostan sv. Marka u Firenzi, povjerili su Fra Ange- 
licu da načini veliku sliku za glavni oltar, a po- 
vjerili su mu i da oslika čitav ambijent samostana. 
I tako je opet nastalo jedno veliko duhovno bo- 
gatstvo prvorazrednih slika. Čudotvorac umjetnosti 
Fra Angelico oslikao je stroge samostanske zidove 
i ispunio ih nadzemaljskim licima. Naslikao je ve- 
liko raspelo pred kojim kleči osnivač reda sv. Do- 
minik. Nad vratima gostinjea naslikao je Krista kao 
putnika. Nad vratima sakristije prikazao je lik sv. 
Petra mučenika, koji svojim prstom poziva na šut- 
nju. U dvorani kapitula naslikao je veliku fresku, 
koja prikazuje Razapinjanje. Iako je Krist okružen 
svecima i krajolikom, ipak sve to onoga tko sliku 
promatra ne odvodi od središnje točke, od drame 
na Kalvariji. Na stubištu, koje vodi prema spa- 
vaonicama, Fra Angelico je oslikao Gospino Navje- 
štenje s krasnim latinskim natpisom: »Dok prolaziš 
kraj slike netaknute Djevice, neka tvoja usta ne 
šute već mole Zdravomariju!« 

Dok je Fra Angelico radio u samostanu sv. Mar- 
ka u Firenzi, primao je i brojne pozive i narudžbe 
od drugih redovnika: kartuzijanaca, franjevaca, ka- 
maldulenza, valombrozijanaca. I tako se djelokrug 
njegova umjetničkog stvaranja sve više širio, ali 
je s time rastao i glas o njemu. 

Godine 1445. papa Eugen IV. pozvao je Fra An- 
gelica u Rim da oslika kapelu Presv. Sakramenta 

u Vatikanu. Čini se da je tom prilikom on sam 
preporučio papi da imenuje za nadbiskupa u Fi- 
renzi Antonina Pierozzi, kasnije slavnog sveca. 

Iz toga razdoblja sačuvan nam je ovaj susret 
Fra Angelica s Papom, koji je zabilježio o. Jeronim 
Borselli te koji odaje umjetnikovu krepost. Jednog 
dana Papa mu je rekao: »Dragi Ivane, danas mora 
da si umoran, stoga želim da jedeš malo mesa.« 
Fra Angelico sav uronjen u posao u jednostavnosti 
srca odgovorio je ovako: »Sveti Oče, ali ja nemam 
dopuštenja od svoga priora da prekršim pravilo o 
postu.« Papa je smiješeći se odvratio: »Ja ti dajem 
oprost od posta.« 

U Vatikanu je Fra Angelico oslikao i kapelu 
pape Nikole V. sa slikama sv. Stjepana i Lovre. 
Te slike idu u red najznačajnijih spomenika tali- 
janske umjetnosti. 

Godine 1446. Fra Angelico započeo je pregovore 
s radnicima divne katedrale u Orviettu, koju je 
oslikao skupa sa svojim nećakom Benozzom Gozzoli 
i nekim drugima. Radeći u ljetu u Orviettu izbje- 
gao je barem strašnu rimsku vrućinu. 

Godine 1450. Fra Angelico se vratio u Fiesole, 
gdje je ponovno izabran za priora. Dvije godine 
kasnije ostavio je svoju rodnu Toskanu zauvijek te 
se preselio u Rim u samostan sv. Marije sopra Mi- 
nerva. Tu je umro na današnji dan godine 1455. 
u dobi od 68 godina ostavivši iza sebe besmrtna 
djela čudesne ljepote. Pokopan je u kapeli sv. Tome 
Akvinca. Na grobu se nalazi njegov lik u basreljefu 
s dva natpisa. Na jednom se čita: »Ovdje počiva 
časni slikar Fra Ivan iz Firenze reda propovjednič- 
koga 1455. Neka ne bude meni hvala što sam bio 
kao drugi Apelles.« Taj je natpis sastavio rimski 

dominikariski provincijal Domenico da Corella, a 
ističe i Fra Angelicovu umjetničku vještinu što se 
može mjeriti sa starim Grcima. No prema natpisu 
Fra Angelico svu hvalu za to želi dati Kristu. On je 
svojim slikama njega slavio, naviještao, za njega 
svjedočio. Mogao je to tako divno, jer je bio pun 
Krista, jer je i njemu Krist bio život. 

. Na koncu neka bude zabilježeno i ovo! U Stross- 
mayerovoj galeriji u Zagrebu, koja je najbogatija 
zbirka slika u ovom dijelu Evrope, nalazi se origj- 
nalna slika Fra Angelica, a prikazuje mučeništvo 
sv. Petra iz Verone. To je, zapravo, najvrednija 
slika u čitavoj galeriji. Tako eto i naš Zagreb ima 
bar jednu sliku velikog majstora od Fiesole. 

19. veljače 


SV. CORRADO CONFALONIERI 
IZ PIACENZE 


Sveti Konrad rodio se godine 1290. Od rane 
mladosti posvetio se oružju. Kad su mu bile 23 go- 
dine, nalazeći se jednom u lovu, naredio je da se 
naloži velika vatra, kako bi divljač potjerala iz 
gnijezda, duplja i brloga. Plamen je zahvatio silne 
razmjere, pa je opustošio žetvu i čitav jedan za- 
selak. Vlasnici polja i kuća tražili su od krivca na- 
doknadu štete. Guverner Piacenze Galeazzo Vis- 
conti osudio je na smrt čovjeka koga su našli na 
mjestu požara, ali taj ga nije podmetnuo i prema 
tome nije bio ni kriv ni dužan. Sada je proradila 
savjest Corradu i on se javio vlastima te obvezao 
da će nadoknaditi štetu. Svoje obećanje je izvršio, 


ali je tako sam postao siromah. 


Nakon te nesreće Corradova žena Eufrozina 
ušla je u franjevački samostan sv. Klare u Piacen- 
zi, a on je postao franjevački trećoredac u Calen- 
dascu. Bilo je to godine 1315. U želji za što većom 
samoćom dao se najprije na hodočašće u Rim i u 
druga sveta mjesta, a zatim se uputio prema jugu 
na Siciliju. U dolini oko mjesta Noto našao je go- 
dine 1343. stalnije boravište. Jedno je vrijeme sta- 
novao u ćelijama kraj crkve Raspetoga, ali kako je 
ondje bio ometan brojnim posjetiocima, uputio se 
u spilju Pizzoni, koju će narod prozvati po njegovu 
imenu. 

Umro je 19. veljače 1351. i sahranjen je u crkvi 
sv. Nikole. Godine 1485. tijelo mu je ekshumirano 
te položeno u srebrnu urnu. 

Njegovo je štovanje odobreno za biskupiju Sira- 
cusa 12. srpnja 1515., a 30. listopada 1544. prošireno 
na čitavu Siciliju. Urban VIII. dopustio je 12. rujna 
1625. vlastitu misu i časoslov u čast ovoga sveca 
svim franjevačkim zajednicama. Crkva sv. Nikole, 
u kojoj se nalazi svečevo tijelo, postala je 19. svib- 
nja 1844. katedrala novo ustanovljene biskupije. Sv. 
Corrado Confalonieri zaštitnik je gradića i bisku- 
pije Noto, koja je sufragana nadbiskupiji u Sira- 
cusi. 

Nezgoda s požarom za Corrada Confalonieri po- 
stala je spasonosna. Bila je povodom da je počeo 
drukčije živjeti. Lišen zemaljskih dobara postao je 
slobodan u Gospodinu. Na njega možemo primije- 
niti riječi poslanice Rimljanima: »Znamo da Bog 
čini da sve pridonosi dobru onih koji ga ljube; onih 
koji su odlukom Božjom pozvani, jer koje je pred- 
vidio, one je i predodredio da budu jednaki slici 
njegova Sina, da ovaj bude prvorođenac među 
mnogom braćom. A koje je predodredio, one je i 
pozvao; koje je pozvao, one je i opravdao; koje je 
opravdao, one je i proslavio« (8, 28—30). 

Blagdan sv. Konrada naročito se svečano slavi 
u Notu i Avoli na Siciliji. Svečevu urnu drže dva 
čovjeka obučena u bijele košulje, a narod joj po- 
božno pristupa sa svijećama u ruci. Bolesnici od 
hernije, osobito djeca, utječu se njegovu zagovoru. 
Oko sveca splele su se i mnoge legende te običaji 
i tako je on veoma popularan u kraju u kojem je 
kao pustinjak proveo posljednje godine svoga ži- 
vota. On nad njim kao njegov zaštitnik i zagovor- 
nik bdije, a narod mu je zahvalan za tu zaštitu pa 


bučni način. 

BLAŽENA ELIZABETA PICENARDI 


Blaženica je pripadala pokretu Kongregacije od 
opsluživanja, koji je cvao u Italiji u XV. i XVI. 
stoljeću. Rođena je najvjerojatnije u Mantovi izme- 
đu godine 1428. i 1438. od plemića iz Cremone Leo- 
narda i Mantovanke Paule Nuvoloni. Prvi je odgoj 
primila u Mantovi, gdje je njezin otac bio u službi 
plemićke obitelji Gonzaga. Po očevoj volji trebala 
je udati se za kakva odličnika u svom rodnom 
gradu. No, to su bile samo ljudske misli i planovi, 
a Bog je mislio i planirao posve drukčije. On je 
u srce mlade djevojke ulio čvrstu odluku za život 
u djevičanstvu. Djevojka ga je htjela prihvatiti da 
bude što sličnija blaženoj Gospi, koju je od malena 
veoma štovala. 


Da bi što bolje ostvarila svoju odluku, Elizabeta 
je u 20. godini obukla habit slugu Blažene Djevice 
Marije i to kao mantellata, neke vrste trećoredica 
toga reda. U novom načinu života kod nje na vani 
nije bilo ničega neobičnoga. Poslije majčine smrti 
živjela je još uvijek kod kuće, a nakon očeve smrti 
godine 1465. povukla se k svojoj sestri Orsini, uda- 
toj za Bartolomea Gorni. U njezinoj kući napravila 
si je ćeliju te u njoj provodila Bogu posvećen život. 

Posljednje tri godine života privukla je na sebe 
pažnju. Zalazeći u crkvu sv. Barnabe često je pri- 
mala Euharistiju, što onda baš nije bilo u praksi. 
Ispovijedala se kod fra Barnabe iz Mantove, po- 
sljednjih mjeseci života svaki dan. Molila je časo- 
slov, kako to mole redovnici i redovnice. Gajila je 
neusiljenu i djetinju pobožnost prema Gospi, Majci 
milosti. To je bila opće poznata stvar, pa su se 


151 


mnogi preporučivali u njezine molitve; neka ih ona 
preporuči Gospi. 

Sama je 15. srpnja 1467. izdiktirala svoju .opo- 
ruku u kojoj je ostavila svoj časoslov i 300 dukata 
Slugama B. D. M. Predosjetila je dan svoje smrti, 
a bio je to 19. veljače 1468. Sahranjena je u obitelj- 
sku grobnicu u crkvi svetog Barnabe. Kad su je 
mrtvu presvlačili, otkrili su na njezinu tijelu cilicij 
i neki drugi veoma hrapav povez. To je znak da 
je bila i velika pokornica. Odmah poslije smrti na- 
rod ju je štovao kao sveticu i po njezinu zagovoru 
bio uslišan, tako da su je smatrali pravom čudo- 
tvorkom, Najveće čudo koje joj se pripisuje bio je 
spas djevojčice koja je upala u jezero i pola sata 
bila pod vodom. U kapeli obitelji Picenardi nalaze 
se mnoge zahvalne pločice koje svjedoče o milosti- 
ma zadobivenima po zagovoru Elizabete. Jedna sta- 
ra freska u crkvi sv. Barnabe u Mantovi iz XV. sto- 
ljeća prikazuje Elizabetu u habitu mantellate s lji- 
ljanom i liturgijskom knjigom u ruci. Njezino je 
javno štovanje odobrio 20. studenoga 1804. papa 
Pijo VII. 


152 


20. veljače 
SVETI ELEUTERIJE, BISKUP | 


U divnoj katedrali Naše Gospe u Tournaiu, u 
Belgiji, čuva se kovčeg, u kojem se čuvaju posmrtni 
ostaci sv. Eleuterija, prvog biskupa Tournaia. Na 
kovčegu se nalazi lijepo izrađen reljef sv. biskupa, 
obučena u biskupski ornat. U jednoj ruci drži pa- 
stirski štap, a u drugoj svoju katedralu. Reljef po- 
tječe iz XIII. stoljeća. 

Biskup Eleuterije živio je i biskupovao u bur- 
nom razdoblju seobe naroda, za vrijeme provale 
Franaka. Biskup je bio od godine 484. do prvih go- 
dina VI. stoljeća. Kako se iz tog nemirnog vremena 
sačuvalo malo pouzdanih dokumenata, to o njemu 
ne znamo gotovo ništa. Pučka mašta, a i neki pisci 
stvorili su o njemu mnoge anegdote. U latinskoj 
patrologiji pripisuju mu se neki govori, molitve te 
ispovijest vjere u Presveto Trojstvo. No nije si- 
gurno da li je baš on autor tih spisa. Unatoč ne- 
sigurnim podacima o njegovu životu narod ga ipak 
mnogo štuje i u Tournaiu i u Flandriji. Blagdan mu 
se slavi na današnji dan. 


SVETI EUHERIJE, BISKUP 


O Euheriju, svetom biskupu Orlćansa imamo 
ipak nešto više povijesnih podataka. Rodio se u 
Orl&čansu u VII. stoljeću u jednoj moćnoj obitelji 
Merovinga. Osjetio je u srcu poziv za samoćom, da 
se bolje i lakše posveti duhovnim poslovima. Zato 

je bio primljen u Jumičges, gdje je proveo sedam 
godina. Na zahtjev svojih sugrađana, a i uz prista- 
nak majordoma Karla Martela, slavnog pobjednika 
Arapa kod Poitiersa, protiv svoje volje naslijedio 
je na biskupskoj stolici u Orlćansu svoga rođaka 
Savarika. 

Nakon 6 godina biskupovanja u miru, nadošle su 
godine u kojima je morao mnogo toga pretrpjeti. 
Karlo Martel, pred kim je bio prikazan u lošem svje- 
tlu, zapovjedio mu je da ga prati u Pariz, a zatim 
ga posla u izagnanstvo u Koln. Taj ga je grad na 
Rajni primio veoma dobro, što se nekima nije svi- 
djelo, pa je morao opet na put i to najprije u Ličge, 
a zatim se povukao u opatiju Saint-Trond u bisku- 
piji Maastricht, u današnjoj Nizozemskoj. Prema 
najnovijim studijama tamo je i umro godine 738. 
Legenda mu je pripisala viđenje, prema kojem bi 
vidio da je Karlo Martel osuđen na vječno proklet- 
stvo. Međutim, to je samo legenda. Blagdan svetog 
Euherija slavi se danas. 


JORDAN MAI, SLUGA BOŽJI 


U Jordanu Mai, franjevačkom bratu pomoćniku, 
imamo Božjeg ugodnika koji nam je vremenski po- 
sve bliz. On je umro na današnji dan godine 1922. 
Rodio se 1. rujna 1866. u mjestancu Buer, biskupije 
miinsterske u Njemačkoj. Otac mu se zvao Henrik, 
a majka Elizabeta, rođena Wittkemper. Na kršte- 
nju je dobio tri imena: Henrik, Teodor, Herman. 
Dječak je bio vrlo bistar, poučljiv, sklon pobožno- 
sti, a od dobrih roditelja primio je duboko kršćan- 
ski odgoj. Kad mu je bilo 14 godina, na Bijelu ne- 

djelju 1880. prvi put je pristupio stolu Gospodnjem. 
Bio je to jedan od najljepših i najsretnijih dana nje- 
gova života. Henrik je bio u dobi kad je prilično 
mogao doživjeti veličinu susreta sa Spasiteljem u 
Euharistiji. Njemu je otkrio i povjerio svoju dušu. 
Primio je i sakramenat potvrde, a Duh Sveti je iza- 
brao njegovu dušu da od nje učini remek-djelo mi- 
losti. 

Henrik je sve do svoje 28. godine živio bez ika- 
kvih naročitih problema radeći skupa sa svojim ro- 
diteljima. G. 1894. kanio je stupiti u brak s jednom 
djevojkom iz svoga kraja, ali je za vrijeme duhov- 
nih vježbi, koje je vodio isusovac o. Hiklenbrock, 
osjetio u duši prvi zov da stupi u redovnički stalež. 
Djevojka u koju se zaljubio nije znala za njegove 
osjećaje, pa je u kolovozu 1894. stupila u samostan. 
To je utjecalo i na njegovu odluku. On se odlučio 
konačno za redovništvo te stupio u franjevački red 
kao brat pomoćnik. Njegovoj se odluci doduše opro 
otac, ali on je bio čvrst, te je u samostanu Harre- 
veld u Holandiji obukao franjevački habit uzevši 
novo ime Jordan. Nakon novicijata proveo je kao 
oblat 4 godine u samostanu u Paderbornu i drugdje. 
Pripušten je 29. kolovoza 1901. po svečanim zavjeti- 
ma prvom redu sv. Franje. 

Najveći dio života u redovništvu proveo je kao 
kuhar, a vršio je i druge niže poslove. Svoj fizički 
rad znao je povezati s molitvom i duhom sabranosti, 
pa je u samostanu u Dingelstadtu i Dortmundu bio 
uzor i redovničkoj subraći i mnogim vjernicima koji 
su ga upoznali. U Dortmundu je 20. veljačke 1922. 
umro na glasu svetosti. Godine 1960. sveta Kongre- 
gacija obreda izdala je dekret o uvođenju apostol- 
skog procesa za njegovu beatifikaciju. 

21. veljače 


SVETI PIER DAMIANI, 
CRKVENI NAUCITELJ 


Peter Manns izdao je veoma vrijedno djelo od 
1.100 strana, koji nosi naslov »Reformatori Crkve«. 
Riječ je o 400 Božjih ugodnika, koji se mogu ubro- 
jiti među obnovitelje Crkve. Ako ikome od njih pri- 
pada naslov reformatora, onda je to sigurno sv. Pier 
Damiani. On je bio jedan od najpoznatijih pisaca 
XI. stoljeća te jedan od najvećih učesnika takozva- 
ne predgrgurovske crkvene obnove, anja je pretho- 
dila reformu svetog Grgura VII. 

Pier Damiani rodio se godine 1.007 u Raveni. 
Rano je ostao bez roditelja pa su mu prve godine 
života bile tvrde i teške. U sestri Roselindi našao je 
drugu majku, a u starijem bratu Damjanu drugog 
oca. Na njegovu uspomenu uzeo je i ime Damiani, 
što znači Damjanov. Zahvaljujući njegovoj izdašnoj 
pomoći mogao je u školu. Studirao je u rodnoj Ra- 
veni, Faenzi i Parmi. Bio je izobražen u izv. »slo- 
bodnim znanostima«, a među njih pripadala je i 
vještina u lijepom izražavanju, bilo usmenom bilo 
pismenom. Pier je stekao izvanrednu sposobnost i 
upravo majstorstvo u vođenju polemike. Jedno je 
vrijeme i sam bio profesor, ali je tada odlučio pro- 
mijeniti život. 

Nedaleko od kraja u kojem je proveć mladost 
nalazilo se naselje pustinjaka Fonte Avellana. Tu je 
još uvijek bila živa uspomena na sv. Romualda, 0os- 
nivača mnogih samostana i pokretača novog stru- 
janja u njima. Pieru je bilo 28 godina kad je ušao 


156 


u Fonte Avellanu. Prva knjiga, koja mu je ondje 
došla u ruke, bio je životopis sv. Romualda: Od nje- 
ga je napravio program i za svoj život. U krugu 
pustinjaka ličnost je Piera Damiani brzo odskočila 
pa ga izabraše za poglavara. No, i opati susjednih 
samostana molili su ga da ih pomogne bilo usmeno, 
nagovorima i propovijedima, bilo pismeno izlažući 
zdravu nauku o redovničkom životu. Pier se odmah 
ozbiljno dao na posao. Sastavio je pravilo najprije 
za svoj samostan, a zatim je počeo pisati djela o du- 
hovnom životu. 

Pier Damiani je bio izvanredan pisac. Njegova 
je latinština tako svježa, pa izgleda kao da se radi 
o živom a ne o mrtvom jeziku. Veoma dobro je po- 
znavao Sveto pismo i svete Oce, pa i stare klasične 
pisce: Cicerona, Salustija, Vergilija, Livija, Hora- 
cija. Stil mu je posve osoban. Bio je velik neprija- 
telj dijalektike primjenjivane na dogmu, a to je 
tada bilo općenito u običaju. Pisao je dogmatske 
rasprave o Presv. Trojstvu, o Kristu, o Gospi, mo- 
ralne pouke za kler i za bračni moral. Pokazivao je 
veliko zanimanje za ascetiku, pa je postao pravim 
teoretičarem pustinjačkog života. Hagiografska su 
mu djela prilično skromna. U svome stoljeću, siro- 
mašnom po piscima i spisima, Pier Damiani je svo- 
jim pisanim djelima povijesni izvor prvoga reda. 
Njegova su djela samo pismeni zaključak njegove 
velike aktivnosti za obnovu crkvenog i pustinjačkog 
života. U Kristologiji je bio solidan, ali ne i origi- 
nalan teolog. Za njega je teologija samo put prema 
ascezi, prema jednom što savršenijem joga 
životu. 

Veoma dobro je obradio naše sjedinjenje s Kri- 
stom, i na taj način postao jedan od velikih učitelja 

pobožnosti prema Kristovu čovještvu. Mnogo je pi- 
sao i o Majci Božjoj te osvijetlio njezinu ulogu u 
povijesti spasenja, njezinu vrijednost i odlike. Glav- 
ni dio njegove mariologije sadržan je u njegovim 
mnogobrojnim govorima. Svi oni odaju čovjeka ve- 
oma pobožna prema Bogomajci. Preporučivao je 
slavljenje Gospe u subotu i moljenje njezina časo- 
slova. Od svetaca opisao je život sv. Odila iz Clu- 
nya, biskupa Cesene, sv. Romualda, sv. Rudolfa, bi- 
skupa Gubbia, sv. Dominika Loricato, mučeništvo 
sv. djevica Flore i Lucille, viđenja svetih mučenika 
Jakova i Marijana. 


Sv. Pier Damiani bio je naročito obnovitelj ću- 
dorednog života. U tu svrhu služio se i hagiografi- 
jom. U tim djelima više je moralist nego povjesni- 
čar i životopisac. Sve je htio oduševiti za što ideal- 
niji život i privesti k heroizmu. Svojim se spisima 
oštro borio protiv zala u Crkvi, a ta su bila: simo- 
nija, kupovanje i prodavanje duhovnih dobara i cr- 
kvenih časti, te neodržavanje svećeničkog celibata. 


Pier Damiani je u veoma burnim vremenima 
rimskim biskupima pomagao u obnovi Crkve. Često 
im je u raznim misijama bio izaslanik. Papa Stje- 
pan IX. postavio ga je za kardinala i biskupa Osti- 
je. Umro je u Faenzi u benediktinskom samostanu 
Svete Marije izvan gradskih vrata u noći između 
22. i 23. veljače 1.072. Dante ga je u svojoj »Božan- 
stvenoj Komediji« smjestio u sedmo nebo među 
kontemplativce, opisujući ga u njegovu bijelom odi- 
jelu kako oštro šiba po pokvarenosti što se uvukla 
u Crkvu te kako je duh posve zaljubljen u pusti- 
njački život. Štoviše, neki stručnjaci za Dantea mi- 
sle da je taj najveći kršćanski pjesnik crpio nadah- 

nuće za svoju veličanstvenu poemu iz djela sv. 
Piera Damiani. 

Narod je Piera odmah nakon smrti počeo što- 
vati kao sveca. Njegov je sprovod bila prava nje- 
gova apoteoza. Proglašen je crkvenim naučiteljem 
1. listopada 1828. Osim Dantea štovao ga je i Pe- 
trarca, koji je također napisao jedan njegov živo- 
topis, pa čak i Boccaccio. Svetoga Piera Damiani 
zazivaju u pomoć kod glavobolje. Od novijih sveče- 
vih životopisa najvredniji je od J. Leclercqua: 
»Sveti Pier Damiani pustinjak i čovjek Crkve«. 


MOLITVA 


Svemogući Bože, daj da se povedemo za potica- 
jem i primjerom svetog Petra biskupa; da nam od 
Krista ništa ne bude preče, da uvijek vjerno služi- 
mo Tvojoj Crkvi i postignemo radost vječnoga ži- 
vota! Po Kristu Gospodinu našem! Amen! 


SVETI MAKSIMIJAN, BISKUP 


Danas slavimo sveca, koji se rodio u našim kra- 
jevima, ali prije dolaska Hrvata. O njemu piše po- 
rečko-pulski biskup Dr. Dragutin Nežić ovo: »Bio 
je rodom iz današnjeg Veštra između Rovinja i rta 
Guštirne. Živio je i radio u pulskoj Crkvi kao đa- 
kon. Car Justinijan ga je imenovao nadbiskupom u 
Raveni 546. godine. U početku ga nisu građani htje- 
li primiti. Za njegova biskupstva u vjerskom i kul- 
turnom pogledu grad je uznapredovao. I u Puli je 
dao sagraditi prekrasnu Gospinu crkvu "Maria for- 

mosa'. Stari srednjovjekovni statut grada Pule na- 
laže da se svetkuje njegov blagdan.« 


Tim posve kratkim podacima o životu sv. Ma- 
ksimijana dodajmo još nešto da nam njegov lik što 
bolje zasja! On je bio 27. biskup Ravene, a bisku- 
povao je od g. 546. do 556. On je prvi na zapadu 
uzeo naslov nadbiskup, negdje između 549. i 554., 
a time je htio reći da nije samo biskup jedne bi- 
skupije, već i neka glava više njih. Po svojim kva- 
litetama ubrajao se među najznačajnije ličnosti u 
Italiji VI. stoljeća. Bio je čovjek širokih pogleda, 
razumio se i u financije, pa je kao takav mogao 
biti u isto vrijeme i namjesnik cara Justinijana i 
pape Vigilija, dok se taj nalazio na bizantinskom 
dvoru. ' ; 

Prije nego je postao biskup, jedno je vrijeme 
bio na bizantinskom dvoru, gdje je stekao povjere- 
nje i ljubav cara Justinijana. Vjerojatno je po na- 
ređenju samoga cara posjetio aleksandrijskoga bi- 
skupa Timoteja III. U prvim mjesecima godine 
545. umro je ravenski biskup Viktor. Kako je od 
godine 540. Ravena bila u vlasti Bizanta, to su nje- 
zini građani poslali svoje predstavnike caru Justi- 
nijanu te zamolili palij za novoga biskupa, koga su 
oni sami predlagali. Međutim, car je želio drugog 
kandidata, i to Maksimijana, koga je 14. listopada 
546. u Patrasu posvetio sam papa Vigilije. Građani 
Ravene osjetili su se povrijeđeni u svojim pravima 
pa su novoga, u neku ruku njima nametnutog bi- 
skupa, primili prilično hladno. Međutim, njegova 
taktičnost, diplomatska sposobnost, pastoralni žar, 
a i bogatstvo, što ga je posjedovao, pomalo svlada- 
še otpor i neraspoloženje Ravenjana. 


160 


Devet godina Maksimijanova biskupovanja u 
Raveni predstavlja zlatno doba za taj tada tako va- 
žan grad. Novi je biskup što sagradio, što obnovio 
najljepše spomenike crkvene umjetnosti. On je do- 
vršio i posvetio glasovite bazilike Sv. Mihajlo in 
Afrisco, prekrasni San Vitale i San Apollinare in 
Classe. Te dvije bazilike i danas su ures i neprocje- 
njivo kulturno bogatstvo Ravene. Dovršio je rado- 
ve na Sv. Agnezi, Sv. Probu di Classe, u krstionici 
Pravovjernih, na Sant Andrea Maggiore. Ponovo je 
sagradio baziliku sv. Stjepana, a neke je crkve dao 
ukrasiti mozaicima nedostižive ljepote. Njegova je 
i biskupska katedra od bjelokosti, koja se danas 
čuva u nadbiskupskom muzeju u Raveni. 

Uz ta djela bavio se i pisanjem, no spisi su mu 
se gotovo svi izgubili. Izdao je gotovo čitavu Bibli- 
ju. Jedan povjesničar kaže da je sastavio »Sakra- 
mentar«, u kojem je sakupio sve bogoslužne obras- 
ce za dane u godini, za svetkovine svetaca i za Ko- 
rizmu. Mnogo je radio na jedinstvu Crkve i izvan 
svoje biskupije. One koji su zalutali na krive nauke 
pozivao je na pravi put, žalosne tješio, a potrebni- 
ma pružao materijalnu pomoć. 

Umro je, doista, pun zasluga 22. veljače 556. 
Pokopan je u crkvi sv. Andrije. Ta je crkva godine 
1809. za vrijeme napoleonskih ratova bila obeščaš- 
ćena od Francuza. Tada je svečevo tijelo preneseno 
u katedralu. Rimski martirologij, koji vrijedi za ci- 
jelu Crkvu, slavi njegov blagdan danas, dok ga u 
Raveni slave sutra, na njegov smrtni dan. Na slav- 
nom mozaiku u San Vitale, koji prikazuje pratnju 
cara Justinijana, nalazi se vjerno prikazan i svečev 
lik. Djelo je izrađeno vjerojatno oko godine 547. 
Mozaik prikazuje svetog biskupa u biskupskom or- 

natu, s kratkom bradom, ćelavom glavom te očima 
punim inteligencije i nutarnje produhovljenosti. 
Vraćajući se godine 1970. s kanonizacije prvog hr- 
vatskog sveca posjetio sam San Vitale. Na njegovu 
mozaiku, kome se već stoljećima toliki dive, nalazi 
se i jedan sin Istre, Maksimijan, ne doduše našeg 
naroda, ali nama ipak drag, jer se rodio i neko vri- 
jeme živio na ovom našem tlu, a koje nikad nije 
zaboravio. Crkva svete Marije Formose u Puli tra- 
jan je spomen na njega. 


SV. ROBERT SOUTHWELL, 
MUČENIK IZ DRUŽBE ISUSOVE 


Papa Pavao VI. proglasio je 25. listopada 1970. 
svetima oveću grupu engleskih mučenika. Deset od 
njih pripada Družbi Isusovoj. Najslavniji je među 
njima Edmund Campion, a zatim odmah Robert 
Southwell. Njihov se blagdan slavi, doduše, 1. pro- 
sinca, ali kako je sv. Robert Southwell poginuo na 
današnji dan godine 1595., mi ćemo ga danas pobli- 
že upoznati. 

On je bio sin Rikarda Southwella i Brigide Cox- 

“leys. Rodio se godine 1561. u Horsham-St-Faith u 
blizini Norfolka. Bilo je to u vrijeme kad se Engle- 
ska već odcijepila od Rima. Robertovi roditelji že- 
ljeli su da im sin bude odgojen u staroj vjeri, pa su 
ga poslali u Douai, gdje mu je bio profesorom slav- 
ni, pobožni i učeni teolog Leonard Lessius. Odatle 
je prešao u Pariz. 

Robert je bio pobožan i krepostan mladić, pa ni- 
je čudo da je osjetio živu želju za duhovnim zva- 

njem. Njegov vrijedni duhovni vođa Toma Darby- 
shire nastojao je svim marom gajiti tu klicu zvanja. 
Mladić se kolebao između kartuzijanaca i isusovaca. 
Prevladali su isusovci, i tako je on 18. listopada 
1578. stupio u rimski novicijat Družbe Isusove. No- 
vicijat je ipak dovršio u Tournaiu i ondje položio 
prve zavjete, točno dvije godine nakon ulaska u 
red. Vratio se opet u Rim da upotpuni filozofske i 
teološke nauke. Godine 1584. u Rimu je zaređen za 
svećenika te određen da bude nadstojnik studija u 
engleskom kolegiju. Tu bi mogao u miru lijepo ra- 
diti, ali on je osjetio zov domovine u kojoj je Ka- 
tolička, Crkva krvarila te godine 1585. zamoli da 
tamo može raditi i poginuti kao mučenik. 


Ostavio je Rim 8. svibnja 1586. te u društvu o. 
Henrika Garneta, budućeg mučenika također, pošao 
u Englesku. Iskrcali su se u Newportu. Odmah se 
netko našao tko je dojavio njegov dolazak taj- 
nom Vijeću engleske kraljice. Robert se morao skri- 
vati i veoma oprezno raditi. Najprije se pod lažnim 
imenom Mister Cotton skrivao u kući baruna 
Vaux, koji je prije 6 godina stupio natrag u krilo 
Katoličke Crkve, a posredovanjem revnog svećeni- 
ka Personsa. Godine 1587. prešao je grofici Arun- 
del. 


Nakon 6 godina misijskog rada upao je izdaj- 
stvom otpadnice Ane Bellamy u ruke svojih pro- 
gonitelja. Bilo je to 5. lipnja 1592. Pretrpio je mno- 
ge muke, dugo je čamio po zatvorima krijepeći du- 
šu molitvom i razmatranjem. Viseći obješen ruka- 
ma na vješalima ponavljao je: »Bog je sebe tebi 
dao, daj se i ti njemu!« Smaknut je napokon u Ty- 
burnu. 

Sv. Robert Southwell nije bio samo isusovac, 
misionar i mučenik, već i pisac i pjesnik. Ostavio 
je iza sebe djela i u prozi i u stihovima, koja su se 
po Engleskoj potajno širila i čitala. Najljepše nje- 
gove pjesme nastale su za njegova trogodišnjeg 
tamnovanja. Njih su kasnije slavili čak i protes- 
tantski književni kritičari. Robert Southwell je naj- 
značajniji engleski religiozni lirski pjesnik iz doba 
kraljice Elizabete. On je protiv snažnog vala rene- 
sanse bio duboko uvjeren da kao dostojne teme 
pjesništva mogu služiti ne samo svjetski užici, već 
i krepost i pobožnost. 

Southwellova je najslavnija pjesma »Dijete u 
ognju«. U toj dubokoumnoj pjesmi prikazuje lju- 
bav kao oganj koji čisti i prekaljuje. Njezinu je vri- 
jednost ocijenio veliki pjesnik Ben Johnson. On je 
rekao da bi rado spalio sve ostale svoje pjesme 
kad bi sam napisao samo te stihove. Southwella 
kao pjesnika slavio je u XIX. stoljeću i protestant- 
ski pisac Georg Macdonald. 


Među ostalim Sauthwellovim pjesmama glaso- 
vit je mali ep »Plač svetog Petra«. U nj su se u 
svom umjetničkom stvaranju ugledali pjesnici Ni- 
cholas Brenton, Thomas Lodge i Giles Fletcher. Od 
njegovih djela u prozi spomena su vrijedna: »Tri- 
jumf nad smrću«, zatim asketski spisi »100 razma- 
tranja o Božjoj ljubavi«, izrađenih prema španjol- 
skom mistiku Diegu de Estella, »Suze Marije Mag- 
dalene«, »Utjeha za katolike«. 


MOLITVA 


Svemogući vječni Bože, Ti si pomogao svome 
blaženom Robertu Southwellu da se za pravdu bori 
do smrti. Daj nam po njegovu zagovoru iz ljubavi 
prema Tebi podnositi sve protivštine i svim svo- 
jim bićem težiti za Tobom, jedinim pravim životom! 
Po Kristu Gospodinu našem! Amen! 

22. veljače 


KATEDRA SVETOG PETRA, 
APOSTOLA 


Blagdan Katedre sv. Petra slavio se na današnji 
dan u Rimu već od IV. stoljeća kao znak jedinstva 
Crkve sazidane na Apostolu. Stoga je danas dan 
kad nam se naročito valja uživljavati u tekst sv. 
Mateja, po kojem je Petar, temelj Crkve. Evo toga 
svakome rimokatoliku tako dragog teksta! 


»Kada dođe Isus u okolicu Cezareje Filipove, 
upita svoje učenike: 'Za koga drže ljudi Sina Čo- 
vječjega?' Oni odgovoriše: 'Jedni za Ivana Krstite- 
lja, drugi za Iliju, treći za Jeremiju ili za jednoga 
od proroka. A vi — reče im — za koga me držite?" 
"Ti si Krist, Sin Boga živoga! odgovori mu Šimun 
Petar. Na to će mu Isus: 'Blago tebi, Šimune, Jonin 
sine, jer tebi to ne objavi tijelo i krv, nego Otac 
moj nebeski! A ja tebi kažem: Ti si Petar — Stije- 
na, i na toj stijeni sagradit ću Crkvu svoju, i Vrata 
pakla neće je nadvladati. Tebi ću dati ključeve kra- 
ljevstva nebeskog, pa što god svežeš na zemlji, bit 
će svezano i na nebesima, a što razriješiš na zemlji, 
bit će razriješeno i na nebesima'« (Mt 16, 13—19). 


Metafore kojima se Gospodin služi govoreći o 
Petru i samome Petru, a to su »ključevi«, koji oz- 
načuju vlast, i »stijena«, koja ističe solidnost zgra- 
de, posve su razumljive svakom dobronamjernu či- 
tatelju. One se posve jasno odnose na Petrovu 0so- 
bu, a ne samo na njegovu vjeru ili čak na nekoga 
drugoga. 

Već od ranih kršćanskih vremena nakon tjeles- 
nih ostataka sv. Petra najviše se štovala njegova 
katedra kao simbol učiteljske vlasti. Katedra koja 
je sačuvana do danas, prema velikom arheologu De 
Rossiu, čini se da je sastavljena od tri dijela. Jedan 
potječe iz doba od IX—XI. stoljeća, drugi od bje- 
lokosti iz V—VI. stoljeća, dok se treći najstariji 
pripisuje razdoblju apostolskih vremena. 


Svetkovina 22. veljače vuče svoje korijenje čak 
iz I. stoljeća, a tada se taj dan slavio sveti Petar 
kao zaštitnik kršćana. ' 


»Prešlo je i na ostale apostole pravo sudjelova- 
nja u vlasti, i na sve crkvene poglavare prispjela 
je moć te odredbe. Ali ne predaje se uzalud jedno- 
me što se priopćuje svima. To je na poseban način 
povjereno Petru, jer je svima crkvenim upravite- 
ljima stavljen na čelo Petar« (Sveti Leon Veliki). 


»Sve što na zemlji, Petre, budeš svezao 
To svezano bit će i u nebesima. 

I sve što ovdje danom vlašću odriješiš 
Bit odriješeno na nebu će visokom. 
Na strašnom sudu ti ćeš ljude suditi.« 


(Crkveni himan). 


MOLITVA 


Svemogući Bože, Ti si nas učvrstio na stijeni 
Petrove vjeroispovijesti. Ne dopusti, molimo, da se 
ikakvim nemirom ovoga svijeta pokolebamo! Po 
Kristu Gospodinu našem! Amen. 

SVETA MARGARETA KORTONSKA 


Margareta se rodila u Levianu, u Umbriji. Nje- 
zine djetinje godine bile su ispunjene sitnim rado- 
stima i razočaranjima, tako važnima za dječji život. 
Roditelji su brižno na nju pazili, a pobožna majka 
usadila joj je u srce veliku ljubav prema molitvi. 
Kad je Margareti bilo 7 godina, taj odgoj nasilno 
je prekinut. Iznenada joj je umrla majka. Nakon 
dvije godine otac se po drugi put oženio, a druga 
žena maloj nije znala biti prava majka. Što je 
Margareta bivala starija i ljepša, što više i češće je 
dolazilo do napetosti i sukob4. Glad za sigurnošću, 
priznanjem i ljubavlju u mladoj djevojci ostao je 
neutažen. I tako se ona počela otvarati prema lju- 
bavi što ju je našla drugdje. 

Pridobio ju je neki plemić iz Montepulicana te 
učinio svojom ljubavnicom. Sa 17 godina života 
Margareta je pobjegla iz roditeljske kuće da se 
preda ljubavi čovjeka koji joj je mogao sve pružiti. 
Siromašna seljačka djevojka sada se oblačila u dra- 
gocjenu odjeću, a kosu je resila zlatnim verižicama. 
Kuću je napuštala samo na konju ili u kočiji. Po- 
nosno se šepirila i razbacivala bogatstvom i sjajem 
svoga dragoga. 


Ipak je uz napadnu raskošnu opremu već tada 
pokazivala i nešto drugo, o čemu nas obavještavaju 
bilješke njezina duhovnog vođe. Krist joj je kasnije 
rekao: »Sjeti se da sam ja sam bio tvoj vođa i uči- 
telj i da sam ti već tada ulijevao iskrenu sućut pre- 
ma siromasima i ožalošćenima, dok si još pronala- 
zila ljubav u svijetu te provodila život pun tame, 
porok4 i grijeha.« 

Da li je Margareta bila svjesna toga vodstva? 
A tko bi to mogao reći? Znamo za njezinu ljubav 
prema samoći i molitvi. No, uza sve to ona nije ki- 
dala okove koji su njezin život vezali uz grijeh i 
sramotu. I pitamo se s pravom da li bi to ona sama 
ikad i učinila? Tako je u grijehu prošlo 9 godina. 
Mlada djevojka postala je već zrela žena kad je 
godine 1273. nastupio preokret. Početkom te godine 
njezin je ljubavnik skupa s njome došao u Villa 
Palazzi. Jednog je jutra ostavio kuću, praćen jedi- 
no svojim psom. Nakon 2 dana pas se vratio, ali 
bez gospodara. Cvileći i držeći Margaretu za suk- 
nju odveo ju je u šumu Petrignano. Ondje je pod 
krošnjom jednog hrasta pronašla bodežima izbode- 
nu lješinu svoga dragoga. Što se u tom trenutku 
dogodilo u Margaretinoj duši, ne kaže nijedan kro- 
ničar. To je i nemoguće izreći. No veoma brzo se 
pokazalo da je tada u njoj bio slomljen jedan svijet, 
a samo tako je postala slobodna za jedan novi život. 

Sada se htjela vratiti ocu od koga je nekoć po- 
bjegla, baš kao i izgubljeni sin, ona izgubljena kći. 
Obučena u žalobnu odjeću, sva satrvena od boli po- 
kucala je na vrata roditeljske kuće. Podjaren od 
maćehe otac joj je, a i njezinom djetetu, uskratio 
gostoprimstvo. Nije je primio. Nije bio prema njoj 
kao otac prema izgubljenu sinu. 

Što sada da čini? U tom kritičnom trenutku nje- 
zina života Krist je preuzeo inicijativu. Ali, kamo 
će je voditi? Samo prema jednom cilju, prema ze- 
mlji pokore. Put su joj prema njoj pokazali duhov- 
ni sinovi asiškoga Poverella. Sva iscrpljena došla. 
je do franjevačkog samostana u Celle te zamolila 
pokorničku odjeću. Tuga i nevolja nisu uništile iz- 
vanrednu ljepotu i privlačivost njezina lica. Dobro- 

hotno ali odlučno odgovorio je samostanski gvar- 
dijan: 

»Kćeri moja, ti si previše mlada i lijepa!« 

No, brat je Giunta Beregnati na posredovanje 
pobožnih žena i na zapovijed svoga provincijala 
preuzeo vodstvo Margarete. Ipak nije mnogo vje- 
rovao ženi od 26 godina, »Donna & mobile!« Neće 
li je jednog dana, kad joj dojadi pokora, njezina 
ljepota opet odvesti na stare putove? Zato ju je 
pustio da godinama čeka dok joj napokon godine 
1276. nije dopustio da uz pokorničku odjeću obuče 
i habit franjevačkih trećoredica. 

Njezina ljepota utrla joj je put prema grijehu. 
Sada joj je ista ljepota zakrčila put prema željenom 
pokorničkom odijelu. S neumoljivom dosljednošću 
ljubavnice Margareta je započela boj sa svojom lje- 
potom. Odrezala je kosu, lice namazala čađom, obu- 
kla se u dronjke, gladovala i postila, obavljala naj- 
niže poslove kod bolesnika i staraca. Svome je ti- 
jelu navijestila rat ovim neumoljivim riječima: »Ti 
si me pobijedilo, a sada ću ja tebe pobijediti.« No 
njezina se ljepota opirala svim napadajima. I sada 
je Margareta htjela nožem nagrditi svoje lice. Brat 
Giunta svojim ugledom jedva ju je u tome spri- 
ječio. 

Jednog dana Margareta je zamolila Krista da je 
ipak nazove svojom kćerkom. A tada se Gospodinov 
glas pretvorio u strahovitu ozbiljnost: »Još te neću 
zvati svojom kćerkom, jer si kćerka grijeha.« Pred 
njom su u nepreglednoj povorci prodefilirali nje- 
zini grijesi. I tada ju je pogodilo neumoljivo svje- 
tlo božanske čistoće i svetosti. Margareta se otvo- 
rila tome svjetlu, koje je uvodi u sakramenat poko- 
re. Kad je slijedeći dan nakon skrušene i iskrene 

ispovijedi primila Kristovo tijelo, čula je u nutrini 
duše ovaj glas: »Kćeri moja!« Svladana neopisivom 
srećom, neprestano je ponavljala: »Ja sam njegova 
kćerka. On je to kazao. O beskrajne li slatkosti mo- 
ga Gospodina! o riječi, za kojom sam tako dugo 
čeznula, za koju sam tako usrdno molila! Izgovorio 
ju je moj Bog. Kćeri moja! To me Isus tako zove!« 

Ocean duhovne radosti! Kako on izgleda u Mar- 
garetinu životu? Ona je uvidjela i doživjela svu 
strahotu i odurnost grijeha, baš ono što želi postići 
i sv. Ignacije Lojolski s razmatranjem o grijehu u 
va radost može biti samo u Raspetome Kristu, u 
onom Jaganjeu koji oduzima grijehe svijeta. I sve 
to nije nikakva sladunjava romantika, već svjesno 

prihvaćanje svakidašnjeg križa i pokore, baš kako 
Krist od svojih ozbiljnih sljedbenika želi. Margare- 
ta osluškuje Krištov glas: »Ti bi rado bila razma- 
ženo dijete, ali ćeš postati dijete gorčine.« Patnja i 
gorčina u Margareti nisu mogle, ipak, ugasiti du- 
hovnu radost, jer s rastom milosti rasla je u njoj 
i jakost za nošenje križa. 

Margareta vodi neumoljivu borbu protiv svoga 
tijela, oruđa njezina grijeha. Ljudi njezina vreme- 
na odnosili su se prema križu malo drugačije nego 
mi danas. Zato su u Margareti brzo počeli otkri- 
vati pravu sveticu. Za nju je to bila strahovita spo- 
znaja. Kad je tako slabo poznaju, onda se ona mora 
pred njima na glas ispovjediti. U tišini noći pro- 
lazi ulicama grada i na glas govori o grijesima svo- 
je mladosti. Postigla je samo protivan učinak. Po- 
čeli su je još više cijeniti. Stoga ona bježi u samo- 
ću, u posve osamljenu ćeliju, da nitko više ne mo- 
že vidjeti njezinih suza. To nije odgovaralo 

Kristovoj volji. On joj je saopćio: »Dođi do mojih 
nogu i plači! Nemoj skrivati svoje boli!« ' 

Margareta je 9 godina živjela u grijehu. To joj 
je vrijeme u duši ostavilo duboke brazde, koje je 
neprestano bolno osjećala. Da li joj je Bog stvarno 
grijehe oprostio? Nije li se ona prevarila? Tu je bio 
na djelu napasnik, On joj je došaptavao da joj Bog 
nije oprostio, jer je svojim pokorama učinila zapra- 
vo samoubojstvo. Ali Kristov glas je ponavljao: 
»Kćeri moja!« Ona je počela osjećati slatkoću nje- 
gove utjehe i ljubavi. Sotona joj je opet došaptavao 
»Te utjehe ne dolaze od Krista ni od anđela, već 
od mene.« 


Nadošle su i vanjske nevolje: klevete, nepovje- 
renje duhovnog vođe. Zar se Krist od nje povukao? 
— Nije! Samo je dopustio da njezina pokora dozrije 
u mraku »tamne noći«, o kojoj će kasnije pisati sv. 
Ivan od Križa, da njezina svetost dopre do heroiz- 
ma, koji je jedino moguć po križu. Krist je bolje od 
Margarete znao da joj je mnogo oprostio, jer je 
mnogo ljubila. Ona je sveto i puna pouzdanja na- 
kon temeljito izvršene pokore preminula u dobi od 
50 godina. Benedikt XIII. na Duhove godine 1728. 
uvrstio ju je u broj svetaca. Nevinost nije jedini 
put do svetosti. Postoji i put obraćenja i pokore. 
Ako nam preostaje još jedino taj put, ne gubimo 
nade u postignuće vrhunske svetosti. Postoje veliki 
sveci, koji su nekoć bili veliki grešnici. I sveta Mar- 
gareta Kortonka svjedoči za to. Ima, dakle, šanse i 
za nas! 


23. veljače 


SVETI POLIKARP, MUČENIK 


Oko godine 190. sv. Irenej, lyonski biskup, zapi- 
sao je o svetom Polikarpu: »Bio je učenik apostola 
te prijatelj mnogima koji su vidjeli Gospodina. Sa- 
mi apostoli postavili su ga za biskupa Azije u crkvi 
Smirne.« Tertulijan navodeći predaju crkve u Smir- 
ni piše da je Polikarpa za biskupa postavio sam sv. 
Ivan, apostol. Bilo je to negdje oko 100. godine. 

Dok je Polikarp bio još mlad biskup, pružio je 
gostoprimstvo mučeniku sv. Ignaciju Antiohijskom, 
koji mu je iz Troade upravio pismo. U tom je pi- 
smu ocrtan duhovni profil sv. Polikarpa. On je do- 
bar pastir, nepokolebljive vjere te hrabar borac za 
Kristovu stvar. Ignacije piše: »Nazivam se sretnim 
što sam smio vidjeti tvoje čisto lice, kojim ću se 
moći i dalje u Bogu radovati.« Ignacije hvali Poli- 
karpa »zbog njegova u Bogu usidrena mišljenja, 
koje je čvrsto kao da je sazdano na tvrdoj stijeni« 
i zbog toga je čeznuo za njim kao putnik u oluji 
za lukom. Značajne su to riječi, jer otkrivaju kako 
je sv. Polikarp svojom ličnošću silno djelovao na 
svoje suvremenike. 

Euzebije Cezarejski u svojoj »Crkvenoj povije- 
sti« spominje kako je Polikarp svršetkom godine 
154. ili početkom 155. »došao u Rim da s Anicetom 
raspravlja o danu Uskrsa«. O tom se pitanju papa 
Anicet i Polikarp doduše nisu složili, ali su se ipak 
rastali u miru. Čak je Anicet prepustio čast Poli- 
karpu da on predsjeda Euharistiji. 


173 


Sv. Polikarp je pretrpio mučeništvo na stadionu 
u Smirni 23. veljače 155. oko dva sata poslije podne 
u dobi od 86 godina. O njemu nam je sačuvano 
divno svjedočanstvo u »Poslanici smirnske Crkve«, 
koju je napisao očevidac. To je jedan od najljepših 
mučeničkih izvještaja. Rese ga trijeznost, dostojan- 
stvo, a tko ga čita ostaje pod dubokim dojmom. 
Mučenik Polikarp je kao divna i ugodna žrtva. 

Pozvan da prokune Krista, Polikarp je uzvik- 
nuo: »Osamdeset i šest godina mu služim i ništa 
mi na žao nije učinio. Kako mogu grditi svoga kra- 
lja koji me spasio.« : 

Evo jednog većeg isječka iz »Poslanice smirnske 
Crkve« o mučeništvu svetoga Polikarpa! 

»... Kad je lomača bila pripravljena, Polikarp 
svuče sa sebe odijelo, odriješi pojas i poče se izu- 
vati. Prije to nije mogao učiniti, jer su svi vjernici 
svakako nastojali da ga se dotaknu. Već prije mu- 
čeništva bio je ukrašen izvanrednom dobrotom po- 
radi svoga sveta života. 


A sad je tu stao nasred Pripravljene lomače. 
Kad su ga htjeli prikovati čavlima, odvrati im: 'Pu- 
stite me ovako. Tko mi je dao snage da trpim va- 
tru, dat će mi jakosti da je mogu mirno i podnijeti 
i to bez vaših pomagala! Zato ga ne prikovaše, 
nego samo svezaše. 

A on otraga vezanim rukama kao ovan-zvonar 
izlučen iz velikog stada i pripremljen za žrtvu Bogu 
ugodnu, divnu, pogleda na nebo i reče: *Gospodine, 
Bože svemogući, Oče ljubljenoga i blagoslovljenoga 
Sina Tvoga Isusa Krista! Mi smo Te po njemu upo- 
znali. Bože anđela i nebeskih sila, svega stvorenja 
i svih pravednika koji žive kako Ti hoćeš. Hvala 
Ti, što si me učinio dostojnim da baš danas i baš 

u ovaj čas budem zajedno sa svetim mučenicima 
dionik čaše Tvoga Krista, da jednom i tijelom i du- 
šom uskrsnem na vječni i neuništivi život Duha 
Svetoga. Bože istiniti, o da me danas primiš među 
svoje mučenike kao žrtvu divnu i ugodnu, kako si 
je pripravio, predodredio i sada ispunio! 

Za sve to hvalim Te, blagoslivljam Te i slavim 
'Te po vječnom i nebeskom svećeniku Isusu Kristu, 
Tvome ljubljenom Sinu, po kojem nek je slava 
Tebi, zajedno s njim i Duhom Svetim, sada i u sve 
vjekove. Amen!' 

A kada izreče 'Amen' i završi molitvu, sluge 
ognja potpališe vatru. 

Kad se razbuktao plamen, ugledasmo čudo mi 
kojima je bilo dopušteno gledati taj prizor i koji 
smo zato ostali na životu da možemo drugima pri- 
općiti što se dogodilo. Plamen se izvio u lik i nadu 
se poput ognjenoga brodskog jedra i u krugu opkoli 
mučenika. A on u sredini nije sličio opaljenom ti- 
jelu, nego pečenu kruhu, i sjao je poput srebra i 
zlata u peći. A mi smo osjetili tako ugodan miris 
kao da miriše tamjan ili koja druga mirisava 
tvar... .« 

Sv. Irenej u pismu Florinu navodi da je »Poli- 
karp slao pisma obližnjim crkvama kako bi ih utvr- 
dio, ili nekoj subraći kako bi ih opomenuo ili po- 
taknuo«. Od svega toga sačuvala se samo njegova 
poslanica Filipljanima, napisana malo poslije mu- 
čeništva svetog Ignacija godine 107. U njoj Poli- 
karp hvali Filipljane što su pružili gostoprimstvo 
mučenicima Ignaciju, Zozimu i Rufu na njihovu 
putu u Rim. Potiče ih na vjernost Evanđelju te 
nauku njihova velikog učitelja sv. Pavla. »Ni ja 
ni tko drugi meni sličan ne može se približiti mu- 

drosti blaženog i slavnog Pavla, koji je, dok je bio 
kod vas, točno i sigurno naučavao riječ istine pred 
tadašnjim ljudima, a nakon svog odlaska pisao vam 
je i pisma. Ako ih au proučite, vapradovat 
ćete u danoj vam vjeri. 


Sv. Polikarp potiče Paglia na molitvu, da 
budu apostoli molitve. On o tome piše: »Molite za 
sve svete! Molite, također, za kraljeve, za vlasti 
i knezove, za one koji vas progone i mrze, i za ne- 
prijatelje križa, da vaš plod bude očit svima, da 
budete savršeni. .« 

Duhovnost je sv. Polikarpa veoma slična du- 
hovnosti sv. Ignacija Antiohijskog, a obje izviru 
iz IV. Evanđelja te iz poslanica svetog Pavla. Po- 
likarp je ispunio preporuku svog prijatelja Igna- 
cija: »Stoj čvrsto kao nakovanj pod udarcima!« Za 
njega je život bio Krist. Ono što je pisao Filiplja- 
nima i sam je vjerovao i toga se držao. »Bez pre- 
stanka ostanimo čvrsti u našoj nadi, u zalogu naše 
pravde, to jest u Isusu Kristu... Nasljedujmo nje- 
govu strpljivost, i ako trpimo zbog njegova imena, 
iskazujmo mu slavu! Ta sam nam je on u sebi pru- 
žio primjer i u taj smo povjerovali.« Za Polikarpa 
su savršeni nasljedovatelji Krista mučenici. Oni su 
»nasljedovatelji istinske ljubavi«. Zato je i svako 
mučeništvo kao neko drugo Evanđelje, očitovanje 
najuzvišenije ljubavi. 


MOLITVA 


»Gospodine Bože svevladaru, blagoslivljam Te 
što si me učinio dostojnim ovoga dana i ovoga časa 
da primim dio u broju mučenika, u čaši Tvoga 
Krista« (sveti Polikarp)! 

Bože svega stvorenoga, Ti si svetog Polikarpa 
biskupa pribrojio mučenicima svojim. Na njegov 
zagovor daj da s njime pijemo iz čaše Kristove 
muke i uskrsnemo na vječni život! Po Kristu Go- 
spodinu našem! Amen! 

»Anđelu Crkve u Smirni napiši: Ovo govori 
Prvi i Posljednji, onaj koji umrije i oživje: Poznam 
tvoju nevolju i tvoje siromaštvo, ali ti si bogat. 
Ostani vjeran do smrti, i dat ću ti vijenac — život. 

Nemoj se bojati muka što te očekuju: đavao će 
ubrzo neke između vas baciti u tamnicu da budete 
podvrgnuti kušnji« (Otkrivenje, 2, 8—9, 10). 

U 


SVETI SINEROT, 
SRIJEMSKI MUČENIK 


Opis mučeništva sv. Sinerota, srijemskog mu- 
čenika, sačuvan je samo na latinskom jeziku, a 
objavio ga je veliki učenjak Ruinart. Sinerot je bio 
podrijetlom Grk. U blizini rimskoga grada Sirmi- 
uma, današnje Srijemske Mitrovice, vršio je službu 
vrtlara. Odrekao se svih zemaljskih dobara te ži- 
vio veoma povučeno. Za vrijeme progonstva Maksi- 
mijana Galerija kroz jedno vrijeme ostao je sa- 
kriven, a zatim se vratio kući misleći da je prošla 
opasnost. 

Jednog je dana vidio kako se žena nekog car- 
skog službenika odviše slobodno približava mjestu 
njegova obitavališta, i to u neobičan sat, i u pratnji 
dviju sluškinja. Sinerot joj je predbacio njezino 
odviše slobodno ponašanje, a ona se živo uvrijedila 
te ga tužila svome mužu. On je čitav slučaj predao 

na sud upravitelju pokrajine. Taj je dao pred sebe 
predvesti Sinerota, da ga o svemu potanko ispita. 
Saznavši da je kršćanin, osudio ga je na smrt što 
nije htio žrtvovati idolima. Opis mučeništva kao 
dan smrti mučenikove spominje 23. veljače, dok 
godinu ne navodi. O tome svetom mučeniku pro- 
nađena su dva natpisa u sirmijskom kršćanskom 
groblju. U đakovačkoj biskupiji, baštinici staroga 
Sirmiuma, spomen svetog Sinerota, mučenika, slavi 
se 21. veljače. 


PAUL CLAUDEL 


Na današnji dan godine 1955. bila je Čista sri- 
jeda, početak Korizme. Toga je dana umro najveći 
francuski pjesnik XX. stoljeća, ali koji nije bio 
samo velik pjesnik, već isto tako i velik kršćanin. 
Bio je to obraćenik iz mladih dana Paul Claudel. 
Još se i danas u pariskoj katedrali nalazi obilje- 
ženo mjesto na kojem je 18-godišnji Claudel, koji 
za sebe napisa da je »živio u nećudorednosti«, do- 
živio nenadano obraćenje. Tada ga je zahvatilo 
neko neobično uzbuđenje, a zatim sigurnost vjere 
i suze. On je bio svjestan da je to bila milost i on 
će tu milost u svojim djelima veličati kao što je 
samo mogao umjetnik njegova formata. Sam je 
priznao: »Nisam htio prikazivati svece, već slabe 
ljude u borbi s milošću.« On je svojim uzvišenim 
pjesništvom vršio izvanredan apostolat. Istinu koju 
je sam spoznao želio je saopćiti drugima, a to je 
činio jezikom i izražajnošću umjetnika. On nije 
mogao trpjeti da toliki ljudi žive bez one vjere koja 

jedina osigurava čovjekovo spasenje. Zato je u 
svom umjetničkom stvaralaštvu išao neprestano 
naprijed kao da ga tjera neka nevidljiva sila. Bila 
je to ona sila koja je sve htjela osvojiti za Krista. 

Velik dio svoga književnog djela Claudel je 
stvorio izvan Francuske, a u francuskoj književ- 
nosti nije imao nikakva uzora u koji bi se ugle- 
dao. Bio je posve originalan. Građu je za svoja 
djela nalazio na putovanju, u dodiru s velikim svi- 
jetom. On je kao diplomat živio u Japanu, Kini, 
u Sjevernoj i Južnoj Americi, u Pragu, Frankfurtu, 
Hamburgu, Rimu, Kopenhagenu i Bruxellesu. Nje- 
mu je bio dobro poznat svijet politike i ekonomije, 
tako tipičan za naše doba. Ali osim toga on je i 
mnogo čitao i studirao je sv. Tomu Akvinca, Dan- 
tea, Calderona. Rado se uživljavao i u živote svetih 
ljudi, kao što su bili Charles de Foucauld, sveta 
Mala Terezija i Djevica Orleanska. Kao dubok kr- 
šćanin i u crkvi i u liturgiji osjećao se kao kod 
kuće. Misu je uvijek pratio sa svojim debelim mi- 
salom u ruci. Čitav je život čitao Bibliju, a po- 
sljednje godine gotovo nju jedino. Na način starih 
svetih otaca i sam je izlagao pojedine svetopisam- 
ske knjige, tako, na primjer, Ruthu, Tobiju, Joba, 
Pjesmu nad pjesmama i Apokalipsu. Biblija je za 
njega bila izvor života. Sam je priznao: »Biblija 
je knjiga koju bi trebalo čitati na koljenima, kao 
kad se sluša Božji govor. Ja sam kao kršćanin od 
nje rođen, u njoj živim i nastojat ću živjeti. Već 
gotovo 20 godina ulažem sve svoje sile u to da 
širim ljubav prema toj knjizi, nakon što učenjaci 
nisu ništa drugo postigli, nego da je učine prezre- 
nom.« Biblija je bila i najodličnije vrelo za Clau- 
delovo pjesničko stvaralaštvo. 

Claudel je osim Biblije volio i svijet kao otvo- 
renu Božju knjigu iz koje se može čitati. On je bio 
otvoren prema svijetu, ali ne i opsjednut od njega. 
Zato je i napisao: »Mi znamo da smo stvoreni da 
zagospodarimo svijetom, a ne da on nama zavlada. 
Kršćanin zna da snagom svoje vjere posjeduje svi- 
jet neovisno od vremena«, dakle, slobodno kao što 


i dolikuje Božjoj djeci, koja nisu robovi već slo- 


bodni u Kristu. 

U svome djelu »Misli i razgovori« Claudel veo- 
ma umješno piše: »Čitav je svijet položen u naše 
ruke, pa zar da onda od njega ništa ne učinimo? 
Ali ne samo za svoju korist nego i za Božju sla- 
vu... Kako će lijep udes čovjeka biti u budućno- 
sti kad bude u sebi mogao sjediniti ove tri stvari: 
vjeru, moć i onu odvažnu radost, koja će uskoro 
i brda prenašati, ali koja nas već sada prenosi i 
preko brda! Čitav je svijet obećana zemlja i stoga 
se nadam i u beznadnoj situaciji... Upravo tako 
kao što zemlja pomaže čovjeku i čovjek pomaže 
zemlji da ispuni volju Božju. Zemlja i čovjek za- 
jedno govore: Oče naš, koji jesi na nebesima!« 

Claudelovo književno djelo svojim pogledima 
podsjeća na Apokalipsu koja govori o novom nebu 
i novoj zemlji, ono je prodor u taj nama obećani 
svijet. Dobar poznavalac i prevodilac Claudela, ve- 
liki teolog Hans Urs von Balthasar kaže: »Claudel 
je tako strastven prema svijetu kako su prije njega 
bili samo pogani, a ipak je strastven baš zato što 
je kršćanin. Nijedan kršćanski filozof, teolog, mi- 
stik ili pjesnik prije njega nije tako snažno doživio 
horizont svijeta.« Claudelovo književno djelo odiše 
svemirskom duhovnošću. Claudel piše: »Za mene se 
sreća što sam katolik u prvom redu sastoji u tome 

što doživljavam svoje jedinstvo sa svemirom, što 
znam da sam s izvornim i temeljnim stvarima: 
morem, zemljom, nebom i Božjom Riječju jedno.« 
Iz toga osjećaja raste i tako snažno naglašena soci- 
jalna dimenzija njegova pjesništva. »Nitko ne pje- 
va sam. I same zvijezde na nebu, tako čitamo u 
svetim knjigama, u zajednici pjevaju hvalospjev... 
Sve je stvorenje od Serafina do minerala jednorod- 
no i u svim dijelovima povezano vezom ljubavi. Po- 
stoji obaveza jednoga prema drugome, jedna veza 
između različitih dijelova svijeta.« 

Claudela zbog njegova duhovnog bogatstva s 
pravom nazivaju Danteom našega stoljeća. Njega 
valja čitati. Na hrvatskom jeziku zaslugom Hrvat- 
skog književnog društva sv. Ćirila i Metoda imamo 
prevedene dvije Claudelove drame: »Navještenje« 
i »Razdioba podneva«. Osobito je lijepa prva, koja 
ide u red njegovih najboljih književnih ostvarenja. 
Oživljuje ju srednjovjekovna atmosfera, puna du- 
boke vjere, mističnog zanosa i misli koje čovjeka 
odgajaju. 

Claudel je bio član Francuske akademije. Po- 
kopan je kao zaslužan sin francuskog naroda uz 
najveće počasti na državni trošak. Ležeći na odru 
imao je sklopljene ruke, ovijene krunicom, darom 
Pija XII. 

24. veljače 


SVETI MODEST, BISKUP 


Sveti Modest bio je jedan od biskupa drevne 
biskupije u Trieru. O njegovu životu imamo samo 
posve kratke podatke iz raznih martirologija ili 
rukopisa iz Njemačke i Nizozemske. Odatle je nje- 
govo ime upisano i u Rimski martirologij, najveći 
popis mučenika i svetaca. Sveti Modest je uprav- 
ljao biskupijom u Trieru u zadnjoj četvrti V. sto- 
ljeća, kad se raspadalo Zapadno Rimsko Carstvo 
i kad je svuda po Evropi zbog seobe naroda i pro- 
vala raznih barbara vladala sama nesigurnost. Plja- 
čke, osvajanja, masovna ubijanja bila su na dnev- 
nom redu. U to teško doba jedina svijetla točka bili 
su neustrašivi sveti biskupi, koji su se i uz opasnost 
vlastitog života znali izložiti za svoje stado. Jedan 
je takav biskup bio i sv. Modest. On je prema pri- 
lično pomnom proučavanju umro godine 486. Po- 
kopan je u crkvi sv. Marije u Trieru. Ta je crkva 
slavna kao proštenišna, jer se u njoj čuvaju reli- 
kvije sv. apostola Matije. Blagdan svetog Modesta 
slavi se danas, kad se prije obnove kalendara sla- 
vio i blagdan svetog Matije. 


SVETI ETELBERT, KRALJ 


Etelbert je bio potomak Engista, legendarnog 
osnivača kraljevske kuće Kent u Velikoj Britaniji. 
Rodio se oko godine 552., a već kao dječak naslije- 

dio je na kraljevskom prijestolju svoga oca Ermen- 
rika, koji je umro godine 560. Etelbert je godine 
593. uspio proširiti svoju vlast na svu Englesku po- 
stavši poglavar federacije svih anglosaksonskih 
kraljevstava. Još kao poganin oko godine 588. ože- 
nio je u Parizu Bertu, kćerku kralja Kariberta, 
koja je bila kršćanka. Već tada se u ozbiljnim kr- 
šćanskim obiteljima pazilo da kršćanski bračni 
drug u braku s poganinom ili inovjercem može slo- 
bodno ispovijedati svoju vjeru i po njoj živjeti. 
Tako se i Etelbert morao obavezati da svojoj ženi 
Berti i njezinom kapelanu neće ometati slobodno 
obavljanje kršćanskih obreda i drugih dužnosti. 
Etelbert je pod utjecajem svoje žene blagohotno 
primio misionare, koje u Englesku posla papa Gr- 
gur Veliki. Oni su se pod vodstvom monaha-bene- 
diktinca sv. Augustina iskrcali na otoku Thanet, 
kamo im je pošao u susret sam kralj. Htio je točno 
saznati za razlog njihova dolaska. Upoznavši do- 
brohotnost njihova pohoda, dopustio im je da se 
nastane u Canterburyu i slobodno naviještaju kr- 
šćansku nauku. Dao im je na raspolaganje crkvu 
sv. Martina, kojom se služila njegova žena Berta. 
Sv. Augustin i njegovi monasi imali su mnogo 
uspjeha u svom misionarskom radu u Engleskoj. 
Među brojne obraćenike na kršćanstvo valja ubro- 
jiti i kralja Etelberta, koga je 1. lipnja 597. u pred- 
večerje Duhova krstio sam sv. Augustin. I tako je 
Etelbertu pripala čast da je postao prvi kršćanski 
kralj Engleske. Ali ne samo to, on je u svom kra- 
ljevstvu postao i revan promicatelj kršćanstva. 
Drago mu je bilo da njegovi podanici primaju kr- 
šćansku vjeru, ali nikoga nije silio na to, pa je u. 
tome pokazao veću širinu duha nego mnogi drugi 

vladari. On je znao da se za vjeru mora svatko 
sam u potpunoj slobodi odlučiti. Već u godini svoga 
krštenja Etelbert je imao preko 10.000 kršćanskih 
podanika. 

Augustin je u međuvremenu u Arlesu u Galiji 
bio posvećen za biskupa. Kralj mu je ustupio svoju 
palaču, a prijestolnicu premjestio u Reculver. 
Odavde je pomogao sv. Augustinu, biskupu, da 
obnovi jednu staru crkvu koja je potjecala još iz 
rimskog doba. To je crkva Presvetog Spasitelja, 
engleski Christ Church, koja postade metropolitan- 
ska crkva Engleske. Kraljevoj pobožnosti valja za- 
hvaliti i podizanje crkve sv. Petra i Pavla, koja 
nakon Augustinove smrti godine 604. bi posvećena 
njemu. Samo onaj koji je osjetio oskudicu crkve- 
noga prostora razumjet će pravo zasluge onih koji 
su gradili crkve. Oni su tim djelom omogućili nor- 
malan razvoj kršćanskoga života u jednome mje- 
stu. Zbog toga je Crkva toliko i slavila kraljeve, 
graditelje crkava. Za vrijeme kralja Etelberta osno- 
vana je i nova biskupija u Rochesteru, kojoj je 
prvi biskup bio Just. Njega je za biskupa godine 
601. posvetio sv. Augustin, apostol Engleske. Iste 
godine došla je s pismom upravljenim na kralja 
nova grupa misionara, koju je također poslao papa 
Grgur Veliki. Njemu je bilo mnogo stalo do Crkve 
u Engleskoj. U tome smislu pisao je i kralju Etel- 
bertu. 

Etelbertu se duguje i obraćenje njegova nećaka 
Saberta, podkralja Essexa. On je sagradio kate- 
dralu sv. Pavla u Londonu. To je bilo veoma zna- 
čajno, jer će London kasnije postati centar Engle- 
skog kraljevstva. Oko godine 600. Etelbert je izdao 
i prvi kodeks kaznenog prava, u kojem su bile ka- 

zne globom za sve one koji bi vrijeđali klerike. 
Etelbert je slavno vladao kroz 56 godina, od toga 
20 godina kao kršćanin. Umro je 24. veljače 616. 
Pokopan je uz svoju ženu Bertu i sv. Augustina u 
kapeli sv. Martina u opatijskoj crkvi sv. Petra i 
Pavla. Kasnije mu je tijelo položeno pod glavni ol- 
tar. Na početku Engleske crkve stoji trojka: Augu- 
stin, Berta i Etelbert. Njegov se blagdan još i danas 
slavi u biskupijama Westminsteru, Southwarku i 
Northhamptonu. 

25. veljače 
SVETI DONAT, ZADARSKI BISKUP 


O svetom Donatu, slavnom zadarskom biskupu, 
pisao je već glasoviti isusovac Farlati u svom mo- 


numentalnom djelu »Illyricum sacrum«, V. svezak.  * 


Djelo je izdano u Veneciji godine 1775. A za Far- 
latijem pisali su i drugi manje poznati pisci. Inače 
prva ozbiljnija vijest o svetom Donatu potječe od 
Eginarda u njegovu djelu »Povijesni spomenici 
Njemačke«. Mjesna zadarska predaja misli da je 
sveti Donat rodom Zadranin. 

Prema »Dandolovu ljetopisu« malo poslije Bo- 
žića godine 805. na dvoru Karla Velikoga u Salz- 
burgu su se sastali skupa s mletačkim duždem Pa- 
vao, zadarski knez i Donat, zadarski biskup. On je 
igrao posredničku ulogu između Franaka i Bizanta. 
Išao je u Bizant, gdje je dobio na dar moći svete 
sirmijske mučenice Anastazije. Bilo je to godine 
804. za bizantinskog cara Nikefora. Sveti Donat je 
prenio svetičine kosti u svoj Zadar te ih pohranio 
u tadašnjoj katedrali sv. Petra. Kasnije katedrala 
bi posvećena svetoj Anastaziji, ili kako je Zadrani 
zovu, svetoj Stošiji, koju i danas veoma svečano 
slave. Neki spominju da je sv. Donat u Bizantu dobio 
na dar i relikvije svetog mučenika Krizogona, po 
zadarski Krševana, te Zoila, Adape i Irene. Tim je 
svetinjama, do kojih se onda mnogo držalo, du- 
hovno obogatio svoj biskupski grad i njegove crkve. 

Sveti Donat je umro oko godine 811., a pokopan 
je u velebnoj crkvi Presv. Trojstva, koju je obnovio 
te koja je kasnije dobila po njemu ime, sačuvano 


186 


sve do danas. Ta je crkva u našim krajevima cr- 
kveno umjetnički spomenik prvoga reda. Po stilu je 
minijatura glasovite crkve Aja Sofije u Carigradu. 
Danas se u njoj izvode koncerti ozbiljne glazbe. Go- 
dine 1622. po volji zadarskog nadbiskupa Stelle 
moći sv. Donata stavljene su pod glavni oltar. Go- 
dine 1809., nakon provale Francuza u Zadar, pre- 
nesene su u katedralu svete Stošije, gdje se i danas 
nalaze. Tako bar misli »Bibliotheca Sanctorum« La- 
teranskog sveučilišta. Sveti Donat je drugotni za- 
štitnik grada Zadra, a slavi se na današnji dan. 


NIKOLA RATKAJ, ISUSOVAC 


U kitnjastom Hrvatskom Zagorju još se i danas 
ponosno diže plemićki dvorac obitelji Ratkaj Veliki 
Tabor. U tom se dvorcu na samu Novu Godinu 
1601. rodio Nikola Ratkaj, koji je imao divnu maj- 
ku Eufrozinu. Da je ta žena bila ne samo pleme- 
nita roda, već još više i plemenite duše, svjedoče 
dva njezina pisma sinu Nikoli, isusovcu i misio- 
naru. Nikola je veoma rano osjetio Božji poziv, 
kome se odazvao i stupio u Družbu Isusovu. Stu- 
dirao je u Brnu, u Moravskoj, u Grazu te u Rimu 
u glasovitom Rimskom kolegiju. U tom slavnom 
zavodu njegov je najpouzdaniji prijatelj bio sv. 
Ivan Berchmans, koji je veoma mlad umro, tek pri 
završetku studija filozofije. To prijateljstvo znak 
je da je i Nikola bio redovnik kreposna života, pun 
ideal4, kad je svetac Ivan Berchmans između tolike 
subraće baš njega kao svog naročitog prijatelja ci- 
jenio. Bit će da ih je sprijateljila naročito misijska 

ideja, želja za misijama, jer je ona gorjela i u srcu 
vatrenoga Flamanca Ivana Berchmansa. On je nije 
mogao ostvariti, jer se Gospodinu drukčije svidjelo, 
ali ju je ostvario naš Nikola, koji je kao misionar 
pošao u Indiju. Bilo je to 3 godine nakon smrti 
sv. Ivana Berchmansa. Nikola je u Indiji godine 
1624. zaređen za svećenika. Revno je ondje djelovao 
sve do svoje smrti 25. veljače 1662. U doba kad je 
Hrvatska bila »ostatak ostataka« on je pošao u In- 
diju, da se pridruži sinovima drugih naroda, koji 
su se istaknuli u misijskom radu. Iz obitelji Ratkaj 
rodio se još jedan misionar. Bio je to Ivan Ratkaj, 
koji je radio u Meksiku i ondje bio otrovan. Družba 
Isusova ubraja ga u broj svojih mučenika. Šteta je 
što o njihovu životu tako malo znamo. Zato su nam 
tim draža pisma Nikoline majke, jer nam bacaju 
svjetlo i na njezina sina. 


PRVO PISMO 


Susedgrad, 22. travnja 1622. 

Želim Ti, moj slatki i predragi sinko, da Ti 
Gospodin Bog dade sve ono što se mili Njegovom 
svetom Veličanstvu, i što je nužno “i spasonosno 
Tebi u tvojem svetom staležu. Primila sam, slatki 
i dragi Nikola, Tvoje pismo i ujedno razabrala u 
njemu Tvoju želju kao što i u pismu što si ga pisao 
velečasnom ocu Forru, rektoru Zagrebačkog kole- 
gija. Ova Tvoja pisma i Tvoja želja napuniše me 
u jednu ruku gorkom žalošću, u drugu ruku silnom 
radošću: žalošću i suzama zato što Te, možda, nikad 
više neću vidjeti niti ću biti na Tvojoj mladoj misi, 
kojoj sam se toliko radovala, niti na drugim Tvo- 
jim mnogim misama. Radošću pak me napuniše 

stoga što vidim Tvoju svetu odluku. Boga ponizno 
molim neka Ti pomogne i neka Te vodi! Ne mogu 
Ti izreći i napisati kolika mi je to utjeha. Nek je 
hvaljeno sveto ime Gospodina Boga u svemu! 

Znam, premili moj Nikola, da se dogodilo protiv 
očekivanja sviju nas, kada si stupio u ovaj sveti 
red. A što si u njemu dosada ustrajao, nauci se po- 
svetio, u svakom dobru napredovao, sklon bio na 
krepost i za njom težio, sve je to bio i jest Božji 
dar. Ja vidim da Ti hoćeš da budeš u milosti dra- 
goga Boga. Ti želiš hodati Njegovom stazom, ko- 
jom nam zapovijeda da idemo. Zato neka je daleko 
od mene i sama pomisao da bih se ja protivila volji 
Božjoj. I premda mi je teško izreći, ipak ću Ti reći 
na veću mi je radost Tvoja želja da odeš u one 
strašne krajeve i države, nego li kad bi želio da se 
vratiš u ovu našu domovinu, gdje bi te gledale naše 
suzne doduše oči, ali barem bi Te vidjele. 

Da, slatki, premili i presretni sinko, odazovi se 
draga srca svojem pozivu i nemoj da budeš kuka- 
vica i takvog poziva nevrijedan! Marljivo radi u 
vinogradu Tvog premilog Učitelja i Kralja i ne boj 
se, nećeš se odveć dugo truditi, jer gospoda Ratkaji 
nisu duga vijeka: brzo ćeš svršiti svoje putovanje 
na ovom propadljivom svijetu, a za nagradu dobit 
ćeš onu dragocjenu plaću, pogotovo kad si u ranoj 
mladosti pošao u Kristov vinograd. Bio Ti na po- 
moć u svakom dobrom nastojanju i u svakoj odluci 
sveti Bog, pomoć i zaštita Mučenika; i dao Ti da mu 
po svojoj želji predobiješ mnogo duša za vječno 
blaženstvo, a pomoglo Ti u tom obilje mojeg ma- 
terinskog blagoslova! 

A jer znam da uz Boga imaš odlične i vanredne 
vođe i učitelje, ja ih zaklinjem, a osobito mog pre- 

časnog gospodina i u Kristu oca Generala da Te 
u tome učvrsti, pomaže i vodi. Ja želim i hoću nek 
ima nad Tobom svu vlast i da po volji s Tobom 
raspolaže za slavu Božju i za potrebe svetoga reda, 
pa ako imam nad Tobom kakvu vlast, ja je rado- 
sno draga srca u njegove ruke predajem, prenosim 
i polažem. 


Napokon Te molim da mi često pišeš, ne samo ' 


iz Rima nego i u slučaju da polag odluke i volje 
Tvojih starijih Tvoju odluku privedeš kraju, da 
mognem barem vidjeti Tvoja pisma gdje se god 
budeš nalazio. Bog svrnuo svete oči svoje na Tebe 
i blažena djeva Marija i sveti Tvoj otac Ignacije 
neka Ti bude u pomoći, kad Te ja ne mogu da 
vidim! Primio Te pod okrilje svoje sv. Franjo Ksa- 
verski, apostol onih krajeva! 
Pisano na Susedgradu na treći dan Uskrsa (22. 
travnja 1622.). 
Neka Te blagoslovi i utvrdi Bog u svakom do- 
bru, slatki moj sinko! 
Tvoja slatka majka 
Palfi Eufrozina 


DRUGO PISMO 


Premili sine! 

Tvoje pismo, što si mi ga pisao iz Rima 14. svib- 
nja, primila sam u dvorcu Horvackoj 20. lipnja. 
U njemu vidim Tvoju veliku radost što Ti se ispu- 
nila želja da pođeš u Indiju. I ja se sad radujem 
što si želju postigao, i molim se neka bude s To- 
bom blagoslov Boga velikoga i zaštita blažene Dje- 
vice, nek mogneš pod njezinom obranom sretno do- 
krajčiti put po svojoj želji u mjestima, za kojima 

si čeznuo, u onim krajevima, koji su dozreli za že- 
tvu, nek budeš tamo dobar žetelac i da u Gospo- 
dinovu žitnicu uneseš mnogo žita, pa kad se iz 
Indije vratiš u onaj novi nebeski Jeruzalem, da 
mogneš pokazati svoju dobru službu preslatkom 
Isusu i slavnoj Djevi Mariji, te da i Ti mogneš 
primiti plaću s presretnim onim ocem sv. Ignaci- 
jem i sv. Franjom Ksaverskim, apostolom Indije! 

Sad čuj, moj slatki i premili sinko, ne štedi ti- 
jela u napornom radu, ne boj se proliti krvcu za 
preslavno Ime Isusovo! A znaj, sinko, da se ja ni- 
malo ne žalostim što odlaziš u one daleke zemlje, 
već se radujem iz dna duše da te je dobri Isus 
odabrao da naviještaš Njegovo ime neznabošcima. 
Ja Te tisuću puta više volim što ideš onamo, nego 
da si ostao u našim krajevima. A ljubit ću Te još 
više, budem li čula da si tamo koristan sluga Božji. 
Pođi, ljubljeni sine, pođi velika i junačka srca! Ne- 
moj se plašiti strahota smrti, nego za svog pre- 
slatkog Isusa svaki trud i teret nosi, podnesi spo- 
kojno! Neka trpi tijelo da duh jednom vlada na 
vijeke! 

Opet velim, ja nimalo ne tugujem što, eto, ideš 
na one daleke žale, pače da mogu s Tobom poći, 
ja bih pošla, jer nema ništa bolje ni korisnije nego 
služiti Bogu i za njega trpjeti, jer je nagrada ve- 
lika. Za prolazno daje nam se dobro, što vječno 
traje. 

Što se tiče onih stvari, koje me moliš, ja ću na 
njih misliti pa se pobrinuti da se ispune. A što mi 
na mjesto sebe preporučaš Zagrebački kolegij, to 
mi je drago, jer vidim kako se mene sjećaš i mjesto 
sebe mnogo dobrih sinova ostavljaš, osobito sadaš- 
njeg oca Rektora. Oni će se moliti za Tebe, a i ja 

dok budem živa u svojim ću se nevrijednim moli- 
tvama spominjati Tebe. 

Želiš znati točnije koliko Ti je godina: znaj, 
minulog 1. siječnja navršio si dvadeset i jednu go- 
dinu, a sad si u dvadeset drugoj, koju ćeš ako Bog 
da navršiti slijedeće godine prvoga siječnja 1623. 
godine. 

Za braću i rođake ništa se Ti ne brini: njima će 
i meni Bog biti zaštitnik. On će se za njih skrbiti; 
svi su zdravi, a Tvoja predraga tetka redovnica sv. 
Klare u Gracu molit će se Bogu da među poganima 
dobro posluješ darom danim Ti od Boga, neka ra- 
dostan osvaneš pred Bogom, kamo će veliki onaj 
Otac obitelji pozvati poslenike da im dadne plaću. 

Gospođa Sambol Barbara Palfi, koju si pozdra- 
vio, uzvraća pozdrav i želi Ti svako dobro. I ostali 
rođaci gospoda Palfi dobro su i zdravo, osim Nikole 
Palfija koji je ove godine na Veliku srijedu pao 
s konja kojeg je jahao i slomio nogu, pa je od boli 
treći dan na sam Veliki Petak umro. Gledaj, sinko, 
kako je u svijetu i kako plaća onima koji se za 
njega znoje. Sretnim Te držim što si odabrao bolji 
dio, a i sebe držim sretnom, sinko, što je u mojem 
vrtu niknuo ljiljan-evijet, koji će miomiris širiti 
među neznabošcima: i Ime Gospodina Isusa Krista 
naviještati: jer bez sumnje ne bih uživala tu utjehu 
nit bih što vrijedila da si ostao u ovim našim kra- 
jevima. Od sada će mi, eto, sav moj život biti jedna 
radost, pa ću i umrijeti, kad se Bogu svidi, radosna 
što Te vidim od Boga pozvana i izabrana. A i Ti se, 
premili sine, rađuj, radosno i veselo pođi kamo Te 
Bog vodi, raduj se u svome Isusu Kristu, u Spasi- 
telju, čijoj Te jakoj ruci preporučam, nek Tobom 
vlada, nek Te vodi i učvrsti u svojoj svetoj službi! 

Ovo Ti je moj zbogom, od sve moje djece čedo naj- 
milije. Opet i opet — s Bogom u Kristu Isusu pre- 
sretni! Za me se Bogu moli i od dragog Isusa sretnu 
mi smrt isprosi! % 

Pisano u kraljevini Hrvatskoj, u dvorcu Horvac- 
koj, dana 24. lipnja, na blagdan sv. Ivana Krsti- 
telja, godine Gospodnje 1622. 


Tvoja predraga majka 
Eufrozina Palfi de Erded 

26. veljače 


SVETI PORFIRIJE, BISKUP 


Životopis ovoga svetog biskupa Gaze u Palestini 
dugujemo njegovu učeniku i kasnije đakonu Mar- 
ku, koji je po zvanju bio krasnopisac. Iako u tom 
životopisu ima uljepšanih mjesta, drži se ipak da 
je bar 90 posto povijesna istina. Uzevši u obzir 
vremensku udaljenost to je odlično. 

Porfirije se rodio u veoma bogatoj obitelji u 
Solunu godine 347. Oko godine 378. ostavio je svi- 
jet te se povukao u Egipat u pustinju i ondje pro- 
vodio monastički život. Ostaje u pustinji pet go- 
dina, a zatim je pošao u Palestinu, gdje je živio 
daljnjih pet godina u jednoj spilji kraj rijeke Jor- 
dana. Kako je provodio odviše strog život, naško- 
dio si je zdravlju. Zato je pošao u Jeruzalem, da 
bi ondje obišao svakom kršćaninu najsvetija i naj- 
draža mjesta. Tu je upoznao Marka, svog kasnijeg 
životopisca i suradnika. Poslao ga je u Solun da 
riješi pitanja njegove baštine, jer je Porfirije imao 
još mlađe braće. Marko je taj posao sretno obavio, 
a kad se vratio, našao je svoga prijatelja potpuno 
zdrava. Čudesno je ozdravio na Kalvariji. 

Evo kako opisuje Porfirijev ćudoredni profil 
njegov životopisac: »Bio je čovjek bez mane, blag, 
pobožan, više od drugih posjedovao je dar tuma- 
čenja Svetog pisma, rješavanja poteškoća koje se 
u njemu nalaze te zatvaranja usta krivovjercima 
i nevjernicima. Ljubio je siromahe, lako bi se raz- 
nježio i to brzo čak do suza. Porfirije je dijelio 
svoja dobra ne samo u Jeruzalemu već i u okolnim 

selima, a znatan je dio dao i samostanima u Egiptu, 
koji su bili jako siromašni.« Zbog svoje prevelike 
darežljivosti sam je osiromašio pa je neko vrijeme 
obavljao zanat obućara. 

Jeruzalemski biskup Ivan čuo je mnogo o Por- 
firiju, o njegovim vrlinama, pa ga je upoznao i ka- 
snije zaredio za svećenika te mu povjerio čuvanje 
najsvetije kršćanske relikvije, dijelove križa na ko- 
jem je Spasitelj dovršio djelo otkupljenja. Postavši 
svećenik Porfirije nije ništa promijenio u svom 
strogom načinu života i u svojim neprestanim po- 
stovima. Godine 395. nakon smrti biskupa u Gazi 
metropolita Cezareje u Palestini posvetio je Porfi- 
rija za biskupa obudovjele biskupije. Gaza je tada 
brojila mali broj kršćana. Novi je biskup u vrijeme 
velike suše izmolio obilnu kišu, pa je to čudesno 
uslišanje djelovalo na ljude te se preko 100 pogana 
obratilo na kršćanstvo. Međutim, sljedbenici stare 
poganske religije nisu mirovali, već rovarili protiv 
novog, revnog biskupa, i on:se morao skrivati. Po- 
slao je u Carigrad svoga suradnika Marka, gdje je 
taj uz potporu sv. Ivana Zlatoustoga i carskoga so- 
bara Eutropija od cara dobio službeno pismo, po 
kojem su se u Gazi morali pozatvarati svi poganski 
hramovi. 


Ta se careva odredba zbog korupcije carskog 
službenika nije u potpunosti izvršila. Porfirijev rad 
Bog je pomogao novim čudesnim djelima. Tako se 
spominje da je pritekao u pomoć ženi koja se mu- 
čila u preteškom porodu. Svečeva čudotvorna dje- 
latnost izazvala je nova obraćenja, ali i tvrd po- 
stupak prema novoobraćenicima od neprijatelja kr- 
šćanskog imena. 

Tada je Porfirije odlučio u društvu cezarejskog 
metropolite sam poći u Carigrad. Dva su prelata za 
svoju stvar pridobila caricu Eudoksiju, koja je baš 
tada rodila sina Teodozija II. Ona im je isposlovala 
novi carski dekret, koji je uzeo u zaštitu kršćane. 

Porfirije je živio još mnogo godina, u kojima 
je učinio mnogo dobra, a.i pravih čudesa. Razbo- 
livši se dao je svojima još posljednje upute, a za- 
tim je Bogu preporučio sve ovce svoga stada. Blago 
je umro u Gospodinovu miru 26. veljače 420., na- 
kon 20 godina biskupovanja. 


SVETI AGRIKOLA, BISKUP 


U francuskom gradu Neversu slavi se danas 
blagdan svetog Agrikole, koji je bio biskup toga 
grada, jedan od onih koji su u životu te biskupije 
zaorali dublje brazde te zbog toga i ostali u trajnoj 
uspomeni. Zanimljiva je činjenica da najtrajnija 
uspomena u pojedinim mjestima ostaje uspomena 
na svece. Njih Božji narod smatra svojim najboljim 
prijateljima, najmoćnijim zaštitnicima i pred Bo- 
gom zagovornicima. Zato s njima tako pouzdano 
i druguje. 

Prije nego je postao biskup, Agrikola je bio 
knez grada Neversa pod vladavinom kralja Gon- 
trana. Biskupovao je u Neversu između godine 570. 
i 614. Bio je prisutan na pokrajinskim saborima u 
Maconu godine 581., u Lyonu 583. i opet u Maconu 
585. Spominje se da je intervenirao zbog nekih 
nereda u samostanu svetog Križa u Poitiersu. Sve 
je to znak da je bio veoma aktivan i revan pastir, 
odgovoran za Crkvu. 

Sveti Agrikola umro je na današnji dan te je 
pokopan u crkvi koja će se kasnije prozvati po 
njemu. Za. vrijeme francuske revolucije bile su 
obeščašćene relikvije mnogih svetaca. To se dogo- 
dilo i relikvijama svetog Agrikole. Jedan je dio 
ipak spasen te prenesen .u Nolay. Ovoga sveca za- 
zivaju naročito u različitim nezgodama života. 


BLAŽENA EDIGNA, DJEVICA 


Legenda što je nastala o ovoj blaženici, učinila 
ju je kraljevskom kćerkom, možda franačkoga kra- 
lja Henrika I. ili Filipa II. Drugi opet drže da je 
bila kraljeva sestra. U Edigni se po milosti dogo- 


. dilo ono što je bez nje neprotumačivo. Raspaljena 


ljubavlju prema Bogu, u potrazi za duhovnim do- 
brima, napustila je sjaj kraljevskog dvora, odbila 
ponudu za bogatom udajom te postala siromašna 
i velikom svijetu nepoznata. Živjela je skrovito kao 
Isus u Nazaretu u gradiću Puch, kod Fiirstenfeld- 
brucka u Gornjoj Bavarskoj. Kao stan joj je služila 
udubina u deblu stare lipe. Tu je provodila dane 
u molitvi, pokori, baveći se isključivo duhovnim 
stvarima. Nasljedovala je na svoj način život starih 
pustinjaka. 

Sveto je umrla iscrpljena postom i pokorom 26. 
veljače 1109. Pokopana je u mjesnoj crkvi u Puchu. 
Mještani su je počeli štovati kao svoju sveticu i za- 
štitnicu. Osobito su joj se preporučivali kad bi ne- 
što izgubili ili bili okrađeni, a i u raznim bolestima. 
Pripisuju joj se mnoga čudesna ozdravljenja. Neka 
spominje redovnik o. Matej Rader, koji je 5. kolo- 
voza 1616. pobožno hodočastio na blaženičin grob. 

Godine 1661. pobožna kneginja Ana Marija Ba- 
varska dala je u dragocjenoj pozlaćenoj urni pre- 
nijeti posmrtne ostatke blažene Edigne i položiti ih 
na podnožje novog oltara podignuta njoj u čast. U 
crkvi u Puchu sačuvane su i dvije slike blaženice. 
Jedna je prikazuje u društvu svete Valburge i svete 
Uršule. Druga je prikazuje u hodočasničkom odi- 
jelu kako sjedi na kolima koja vuku dva ujarmlje- 
na vola. Blagdan se blaženice slavi danas. Njezino 
ime rado nose redovnice. 

27. veljače 
SVETI GABRIJEL OD ŽALOSNE GOSPE 


Sv. Gabrijela od Žalosne Gospe nazivaju Aloj- 
zijem XIX. stoljeća. Njegov je životni vijek trajao 
baš toliko koliko i Alojzijev. Obojicu je resila pot- 
puna vjernost redovničkim pravilima, potpuno pre- 
danje bez pridržaja, duh molitve i pokore, čistoća 
srca, osobito naglašena pobožnost prema Majci Bo- 
žjoj. Gabrijel od Žalosne Gospe prema najboljim 
tradicijama pasionističkog reda, kojemu je pripa- 
dao, štovao je naročito žalosnu Gospu. 

Francesco Possenti, tako se zvao naš Gabrijel 
prije ulaska u red, rodio se u Asizu 1. ožujka 1838. 
Njegov otac Sante Possenti bio je guverner u Pa- 
pinskoj Državi, a inače čovjek besprijekorna zna- 
čaja, duboke i proživljene kršćanske vjere. I majka 
Agneza, rođena Friosciotti, bila je žena iskrene kr- 
šćanske pobožnosti, a kao supruga i majka sva se 
posvetila svojoj brojnoj obitelji. Prve četiri godine 
života Francesco je proživio u raznim gradovima 
Papinske Države, u kojima je službovao njegov 
otac. Od zadnjih mjeseci godine 1841, pa do 6. rujna 
1856. proboravio je u Spoletu, gdje mu je otac bio 
prisjednik i trajno se nastanio. 

Osnovnu je školu polazio kod redovnika Školske 
braće, koji su nastavili dobrim odgojem dobivenim 
već u Italiji. To je bilo za Francesca važno, jer mu 
je majka umrla 9. veljače 1842., kad su mu bile tek 
4 godine. U jesen godine 1850. Franjo je započeo 
srednju školu u isusovačkom kolegiju. U njoj je 
ostao sve do 19. godine, kad je stupio u red pasio- 

nista sv. Pavla od Križa. U kolegiju je postao član . 


Marijine kongregacije, posvetivši se blaženoj Gospi. 
Inače je bio veoma živahan mladić, strastven lovac, 
volio je ples i lijepa odijela. Zato je bilo iznenađe- 
nje za mnoge kad su čuli da se odlučio za pasioni- 
ste. Kraj sve vanjštine u njemu je kucalo nevino 
srce, u kojem se mogla roditi i razrasti klica du- 
hovnog zvanja. ' 

Kad mu je bilo 18 i pol godina, 6. rujna 1856., 
Francesco se oprostio od oca, braće, prijatelja te 
pošao u Morrovalle, gdje se nalazio novicijat pasio- 
nista. Najprije je bio pripušten prvim kušnjama, 
zatim je obavio osamdnevne duhovne vježbe te 21. 
rujna obukao pasionistički habit dobivši novo ime 
Gabrijel od Žalosne Gospe. Slijedeće godine po- 
ložio je profesiju ostavši u Morravalle još 10 mje- 
seci. 

Nakon toga otputovao je u Isola del Gran Sasso 
na studij filozofije. Tu je ostao sve do svoje blažene 
smrti 27. veljače 1862. Primio je samo takozvane 
niže redove. 30 godina zbog teških prilika u Italiji 
šutjelo se o mladom redovniku. Tek godine 1891. 
njegov nekadašnji drug na studijama, a kasnije ge- 
neral pasionist4, o. Franjo od Prežalosne pokrenuo 
je proces za Gabrijelovo proglašenje blaženim. To 
nastojanje je okrunjeno uspjehom, pa je papa Pijo 
X. 31. svibnja 1908. Gabrijela proglasio blaženim. 
Kod beatifikacije bijahu prisutni blaženikov brat 
Mihael i duhovni vođa o. Norbert. S procesom se 
nastavilo i dalje pa je Benedikt XV. 138. svibnja 
1920. Gabrijela proglasio svecem. Nastojanjem 
monsignora Domenica Tardini, tada generalnog 
asistenta Katoličke akcije talijanske mladeži, a ka- 
snije kardinala državnog tajnika Ivana XXIII., sv. 

Gabrijel je bio proglašen suzaštitnikom talijanske 
mladeži u Katoličkoj akciji. Papa Ivan XXIII. go- 
dine 1959. proglasio je svetog Gabrijela zaštitnikom 
talijanske pokrajine Abruzzo. Njegov grob u Isola 
de Gran Sasso postao je proštenišno mjesto, kamo 
godišnje zna hodočastiti preko 600.000 hodočasnika, 
što je znak velike popularnosti u Božjem narodu. 


MOLITVA 


Bože, koji si naučio blaženoga Gabrijela nepre- 
kidno razmatrati boli Tvoje preslatke Majke i po 
njoj ga uzvisio slavom svetosti i čudesa, daj nam 
po njegovu zagovoru i primjeru tako se sjediniti 
s plačem Tvoje Majke da se spasimo njezinom ma- 
terinskom zaštitom! Po Kristu Gospodinu našem! 
Amen! 


OTAC RIKARD FRIEDL, ISUSOVAC 


Kao uvod u kratak prikaz života oca Rikarda 
Friedla, koji se rodio i dio života proveo u našim 
krajevima, navodimo nekoliko misli Waltera Nigga, 
poznatog suvremenog pisca svetačkih biografija. 
One su najbolje opravdanje za uživljavanje u one 
koji su živjeli prije nas. Walter Nigg piše: »Svaka 
generacija ima svoju naročitu opasnost. Naša se 
mora boriti protiv sklonosti da zaboravi ono naj- 
bolje. Istina je da ima događaja koje treba zabora- 
viti, i to što prije to bolje... Ali ipak ima i ljudi 
i događaja koje ne smijemo zaboraviti. Današnji 
čovjek. zaboravlja one stvari koje bi morao ponov- 

no preraditi...« Sveci su prvi koje ne bismo smjeli 
zaboraviti, a to pogotovo vrijedi za one koji su se 
rodili na ovom našem teritoriju, koji su tu živjeli, 
djelovali i posvetili se. Jedan je takav svet čovjek, 
nama premalo poznat, bio i o. Rikard Friedl. 

Rikardov otac bio je po rodu Austrijanac, ali 
je po službi u financijskom uredu za vrijeme Au- 
strije došao u naš »lipi« Split. Nakon smrti prve 
žene Ane von Haller oženio se mladom Slovenkom 
iz Trsta Amalijom Košir. Iz toga braka rodilo se 
petero djece. Rikard je bio drugi po redu, a rodio 
se u Splitu 16. rujna 1847. Sa svojim starijim bra- 
tom Emilom pohađao je školu u isusovačkom ko- 
legiju u Dubrovniku, gdje s 12 godina već postaje 
članom Marijine kongregacije. Veoma je rano kao 
najvredniji kongreganist postao i nadstojnikom te 
čačke kongregacije. Bio je to znak velikog povje- 
renja prema njemu, a i njegove vlastite zrelosti. U 
kongregaciji i u isusovačkom kolegiju rano je osje- 
tio poziv za redovništvo u Družbi Isusovoj. I tako 
je 10. studenoga 1862. stupio u isusovački novicijat 
u Veroni, u Mletačkoj provinciji. 

Petnaest godina kasnije nakon duge formacije 
i nauka u Lavalu u Francuskoj Rikard je zaređen 
za svećenika. Godine 1879. došao je u Paray-le-Mo- 
nial, grad Srca Isusova, da ondje pod vodstvom 
prosvijetljenog i kreposnog Božjega sluge o. Pavla 
Ginhaca obavi treću probaciju. To je bilo presudno 
vrijeme njegove formacije. Doduše, on je već od 
prvog dana redovničkog života bio uzoran i savje- 
stan, ali je u trećoj probaciji na sve to stavio krunu 
zacrtavši si točno određen duhovni program. 

Na samrtnoj postelji iz poniznosti o. Friedl je 
uništio sve svoje bilješke iz treće probacije. Na 

sreću je, ipak, u svojim zadnjim godišnjim duhov- 
nim vježbama godine 1916. zabilježio ovo: »Pred 
izloženim Isusom shvatio sam uvijek bolje veliku 
milost koju mi je Bog podijelio godine 1879.... U 
Paray-u sam uvidio što je molitva kad sam za tu 
milost toliko molio Srce Isusovo ...« Zato je i jedno 
od njegovih duhovnih načela bilo ovo: »Razmatra- 
nje je život duše.« ' a 
God. 1880. ministar Jules Ferry protjerao je isu- 
govce iz Francuske, pa je o. Friedl morao potražiti 
utočište u Španjolskoj, gdje je naučio još jedan novi 
jezik. Jako je dobro govorio talijanski, francuski, 
njemački i hrvatski. Svršivši dugu formaciju, koja 
je trajala do njegove 40. godine, započeo je radom. 
Bio je najprije učitelj svoje mlađe redovničke su- 
braće. Koncem godine 1880. poslan je u Zadar za 
profesora humanističkih nauka i upravitelja tamo- 
šnje škole. Njegova je inače želja bila da ga po- 
šalju u misije u Bangalore u Indiju. Poglavari su 
s njime imali druge, po Božjem nadahnuću, pla- 
nove. Rikard je duhovito rekao: »Htio sam u Ban- 
galor, a završio u Zara-lonu.« U Zadru se o. Friedl 
uz školski rad bavio i izravnim apostolatom u Ma- 
rijinim kongregacijama građana, koje je vodio. Bio 
je prvi apostol Zadra. ' ' : ' 
Nakon toga je gotovo 30 godina nosio težak i 
odgovoran križ poglavara, učitelja novaka, provin- 
cijala venetske, zatim torinske provincije i instruk- 
tora treće probacije. Svojim je zajednicama pri- 
znao: »Za mene je očito da ta služba provincijala 
nadilazi moje sile. Ali naš Gospodin hoće da budem 
u njoj i ja ću biti pouzdavajući se u njega... Moji 
oci, molim, puno molim jer znam da je molitva 
najbolji način upravljanja.« Molitva je bila ono 

najznačajnije na liku oca Friedla. Sestra Gesualda 
karmelićanka, poznata po svojim spisima, zapisala 
je: »O. Friedl je živa molitva.«.No, on nije bio samo 
to. Što je bio neka kažu i ova načela njegova du- 
hovnog života: 

»Budimo velikodušni prema Bogu: dajimo a ne 
brojimo! 

Sve je u tome da vršimo volju Božju. 

Križ je tvrda riječ. Isusov križ najslađa je riječ. 

Ljubav se prema Isusu hrani žrtvama. 
> Živjeti bez patnje znači Živjeti bez ljubavi. A 
živjeti bez ljubavi znači umrijeti.« 

Za vrijeme I. svjetskog rata o. Friedl se nalazio 
u Firenzi kao instruktor treće probacije. Njegova 
je politička situacija bila veoma teška. Svi njegovi 
živjeli su s onu stranu fronte među onima koje 
je tadašnja Italija zaraćena s Austrijom smatrala 
neprijateljima. On, ipak, nije imao nikakvih nepri- 
lika. Jedan je predstavnik policije rekao o njemu: 
»To je svetac koji se nikad ne miješa u zemaljske 
stvari, već misli samo na nebeske.« 

O. Friedl je umro na glasu svetosti 27. veljače 
1917. Već za vrijeme II. svjetskog rata, to jest go- 
dine 1943., otvoren je kod Svete Stolice apostolski 
postupak za njegovo proglašenje blaženim, Nas Hr- 
vate sretan završetak toga postupka mogao bi sa- 
mo radovati. Kao profesor i voditelj kongregacija 
u Zadru i kao učitelj novaka u Kraljevici o. Friedl 
je bio veliki prijatelj našega puka. 


28. veljače 


SVETI ROMAN, OPAT 


Sveti Roman, gorštak s Jura gorja, rodio se ne- 
gdje oko 400. godine. Već za rana počela ga je pra- 
titi misao o pustinjačkom životu. Ona je postajala 
sve snažnija kad je čuo o životu egipatskih pusti- 
njaka u Tebaidi. U: njemu se rodila želja da bi u 
šumama Jura gorja načinio novu 'Tebaidu. Želja 
je sigurno dolazila od onoga koji je preko proroka 
Hošea rekao: »Stoga ću je, evo, primamiti, odvesti 
je u pustinju i njenu progovoriti srcu« (2, 16). Taj 
se tekst izvorno odnosi na nevjernu ženu, u kojoj 
je predstavljen nevjerni izraelski narod, ali se da 
lijepo u jednom punijem značenju primijeniti na 
dušu, koju Bog želi primamiti u pustinju, u samo- 
ću, da bi joj lakše i nesmetanije mogao govoriti od 
srca k srcu. Samo tako možemo razumjeti taj tako 
neodoljiv zov za samoćom u životu mnogih sve- 
taca. 

Sveti Roman se odazvao tom neodoljivu zovu te 
u divljem i osamljenom gorskom kraju, gdje su se 
spajale dvije bujice, zvanom Condadisco, kasnije 
Condat, osnovao samostan za pustinjake. Brzo mu 
se pridružiše brat Lupicinus i drugi, kojih je broj 
neprestano rastao. Glas o Romanovoj svetosti do- 
pro je i do Hilarija, biskupa u Arlesu, koji ga za 
vrijeme pokrajinskog sabora u Besanconu zaredi za 
svećenika. Od samostana koji je osnovao nastadoše 
još i mnogi drugi, pa čak i jedan ženski, kojemu 
je stajala na čelu kao opatica njegova rođena se- 
stra. U njemu se obdržavala najstroža klauzura. 

U uspomenama o svetom Romanu čitamo da je 
bio manje energičan od svoga brata Lupicina, ali 
da je zato imponirao svojom smirenom dobrotom, 
darovima razlučivanja duhova i širokogrudnošću 
prema novacima pustinjačkog života, koji su bili 
teška karaktera. Svetom Romanu pripisuje se i dar 
ozdravljanja bolesnik4. Naročito se spominje ozdra- 
vljenje dvaju gubavaca, kojima je vratio zdravlje 
zagrlivši ih. U vremenima vjere Bog je uvijek svo- 
jim odabranicima davao razne karizme, pa tako i 
moć ozdravljanja bolesnika. 5 

Sv. Romana stari životopisi nazivaju »Kristovim 
herojem«. On je to i bio, jer je svojim životom po- 
sve pripadao Bogu. Umro je oko godine 465. pre- 
pustivši svome bratu brigu za tri samostana. Pre- 
minuo je u miru i u Kristovoj radosti u samostanu 
La Balme, kamo je pošao da kaže posljednji zbogom 
svojoj sestri redovnici. Tamo je i pokopan, a na 
njegovu grobu po njegovu zagovoru Bog je izveo 
mnogo čudesa, 


MOLITVA 


Gospodine, u blaženom si nam Romanu, opatu, 
dao uzor evanđeoskog savršenstva. Daj, molimo Te, 
da u prolaznosti ovoga svijeta svim srcem prianja- 
> ma dobra! Po Kristu Gospodinu našem! 

men 


SVETI HILAR, PAPA 


Sv. Hilar, Papa, poznat je samo onima koji po- 
drobnije poznaju povijest papinstva. Naslijedio je 
papu sv. Leona Velikog, a upravljao je Crkvom od 

god. 461—468. Glasovita knjiga »Liber Pontificalis« 
kaže za njega da je bio rodom s otoka Sardinije. 
Ništa se ne zna o njegovu djetinjstvu, mladena- 
štvu, ni kako je došao u Rim. Znamo samo da je 
postao đakon rimske Crkve u vrijeme kad je na 
istoku Eutih širio svoju krivu nauku, tzv. mono- 
fizitizam, koji uči da je u Kristu ne samo jedna 
osoba nego i jedna narav, jer se tobože ljudska uto- 
pila u božanskoj kao kap vode u oceanu. 

Kao đakon Hilar je morao uživati velik ugled 
kad ga je papa Leon Veliki uključio u broj svojih 
izaslanika, što ih je u ljetu godine 449. poslao na 
sinodu u Efez. Tamo su se odigrale nemile stvari, 
o kojima bi bilo bolje šutjeti. S te su sinode već 
unaprijed bili isključeni svi Eutihovi protivnici. 
Spretni Eutih pridobio je za se carski dvor, a po- 
vezao se i s nasilnim Dioskurom, nasljednikom sv 
Čirila Aleksandrijskoga. Dioskur je doveo sa sobom 
čitavu rulju monaha i vojnika. Uz jaki pritisak 
svjetine, koja se prijetila smrću, donesene su odlu- 
ke. Eutih je proglašen pravovjernim i uspostavljen 
na svoju stolicu, a njegovi protivnici: carigradski 
patrijarh sveti Flavijan i Teodoret Cirski, Euzebije 
i svećenik Iba osuđeni i svrgnuti, ali se oni pozvaše 
na Papu. Papini su poslanici protestirali. Među 
njima bio je i đakon Hilar, koji je u čitavoj toj 
aferi pokazao jakost duha, neustrašivost pred opa- 
snostima i heroizam. Da je opasnost bila, doista, ve- 
lika, vidi se po tome što je Flavijan bio tako izmr- 
cvaren da je treći dan umro. Crkva ga 18. veljače 
slavi kao mučenika vjere. Sinoda u Efezu nazvana 
je u povijesti Crkve »efeško razbojstvo«. Car je, 
doduše, potvrdio njezine zaključke, ali ih je papa 
Leon, koga je o svemu potanko izvijestio Hilar, 

u Rimu na sinodi osudio. Čitava je afera dokraj- 
čena na Općem saboru u Kalcedonu godine 451., 
gdje je definirana pravovjerna nauka. 

Umro je papa Leon Veliki 10. studenoga 461. 
Nije bilo lako naći nasljednika tako velikom papi. 
No već 19. studenoga izabran je aklamacijom za 
papu arhiđakon Hilar. On je bio odgojen u Leono- 
voj školi, uživao je njegovo povjerenje, pa je bio 
i najprikladniji da ga naslijedi. 

Posve ima pravo povjesničar Amann, koji za- 
pisa: »Hilarov je pontifikat bio čist i jednostavan 
nastavak pontifikata njegova odličnog prethodni- 
ka.« Iako je od Hilarove pismene ostavštine mnogo 
izgubljeno, od onoga što je ipak ostalo i od raznih 
svjedočanstava o njemu proizlazi kao posve oprav- 
dana navedena Amannova tvrdnja. 

Hilar se mnogo brinuo za Crkvu na istoku koja 
je bila razdirana krivim naukama. Sastavio je zbir- 
ku dekreta i dao je proširiti po čitavom istoku. Po- 
novno je osudio Eutiha, Dioskura, Nestorija i sve 
njihove sljedbenike. 

Hilar se veoma angažirao i u Crkvi na zapadu. 
U mnogim sporovima potvrdio je jurisdikciju i vr- 
hovnu vlast rimskog biskupa. Izravno je zahvatio 
u sporovima za vlast u Galiji između crkve u Arle- 
su protiv one u Vienne, u Španjolskoj između crkve 
u Tarragoni protiv one u Calahorri. Na Rimskoj 
sinodi godine 465. zabranio je španjolskim bisku- 
pima da sami određuju svoje nasljednike, već je to 
pravo prepustio slobodnom izboru onih koji su tre- 
bali birati biskupa. 

Hilar je kao papa obavio u Rimu mnoge za- 
mašne radove na obnovi crkava i bazilika. Naročitu 
je brigu posvećivao i takozvanom bogoslužju po- 

staja. Naime, na pojedine svetkovine i dane rimski 
bi se puk predvođen papom skupljao na bogoslužje 
u određenoj crkvi. Sveti Hilar je završio svoj ve- 
oma aktivan život 29. veljače prestupne godine 
468., nakon 6 godina i 3 mjeseca pontifikata. Po- 
kopan je u rimskoj bazilici sv. Lovre na Veranu, 
današnje rimsko groblje. Blagdan mu se slavi 28., 
a u prestupnoj godini 29. veljače. 


BLAŽENA VILLANA BOTTI 


Firenza je ne samo grad umjetnosti već i grad 
velikih svetaca. Poklonila je život godine 1332. i 
kćerci bogatih trgovaca Villani Botti. Ona se u ra- 
noj mladosti odlikovala izvanrednim žarom u mo- 
litvi i revnosti u pokori. Da bi se mogla što više 
posvetiti bavljenju duhovnim stvarima, htjela je 
stupiti u kakav samostan. No, tome se nepravedno 
usprotivila sva njezina rodbina. Nisu joj dali slo- 
bodu na koju je po prirodnom moralnom zakonu 
imala pravo da sama bira svoje zvanje. Villana je 
pobjegla od kuće, ali su za njom poslali potjeru 
ina silu je vratili kući. Premda još mlada, od 
svojih je bila prisiljena da stupi u brak, pa se u 
srpnju 1352. udala za Rossa Benintendi, od kojeg 
je imala jednog sina. 

Našavši se u posve novim okolnostima, malo-po- 
malo je ohladila u svojoj prvotnoj revnosti te upala 
u mlakost. Predavala se raskošnu životu i raznim 
taštinama. No, jedan je neobičan događaj učinio 
tome kraj. Dok se jednog dana ogledala u ogledalu, 
iz njezine je slike iskočilo neko bezoblično čudo- 

vište. Villana se silno prepala te otrčala u crkvu 
Santa Maria Novella, gdje se dobro i temeljito ispo- 
vjedila. I tada je opet nastao preokret u njezinu 
životu i to konačan. Vratila se svojim starim poko- 
rama, a Gospodin ju je za uzvrat obdario raznim 
milostima, od kojih je bila najpoznatija dar pro- 
rokovanja. j 
Sva je njezina duhovnost bila usredotočena na 
Raspetoga. Govorila bi: »Mene toliko zahvaća raz- 
matranje raspetoga Krista, da nema tako oštre po- 
kore koja mi tada ne bi bila najslađa.« Villana 
se pridružila trećoredicama kod crkve Santa Maria 
Novella. Bile su to dominikanske trećoredice. Vil- 
lana je zaželjela da bude i pokopana u bijelom do- 
minikanskom odijelu. Umrla je u siječnju 1361. 
Silan se svijet okupio oko njezina odra, pa su je 
ostavili nepokopanu 37 dana, da bi vjernici mogli 
udovoljiti svojoj pobožnosti prema njoj. Tijelo joj 
kroz to vrijeme nije odavalo znakove raspadanja. 
Tako je Bog već na zemlji htio proslaviti svoju 
vjernu službenicu. Crkva ju je 27. ožujka 1824. pro- 
glasila blaženom. Spomenik joj je isklesao Ber- 
nardo Rosselino, a ovjekovječio ju je Beato Ange- 
lico naslikavši je skupa sa svetom Katarinom i 
natpisom: »Isuse Kriste, moja raspeta ljubavi!« Ta 
se slika nalazi u muzeju samostana sv. Marka u 
Firenzi. 


DANIJEL ALEKSIJE BROTTIER, 
BOŽJI SLUGA 


Evo nam vremenski blizog Božjeg sluge, čiji su 


život resila prava čudesa. Potjecao je iz skromne, . 


ali duboko pobožne kršćanske obitelji. Rodio se 8. 

rujna 1876. u La Fertć-Saint-Cyr, biskupije Blois, 
metropolije pariske, u Francuskoj. Već od mladosti 
je pokazivao duboku pobožnost, a osobito prema 
blaženoj Gospi. I nemojmo to smatrati već klišira- 
nim načinom opisivanja života svetaca. Tako je to 
u stvari bilo, pa kad se o dotičnom piše, ne može 
se pisati nego samo onako kako je bilo. Krsna mi- 
lost je u dječaku djelovala i on se pomalo razvijao 
u sve potpunijeg kršćanina. 

Godine 1890. ušao je u sjemenište u želji da bi 
postao svećenik. Godinu dana vojničke službe samo 
je još ojačalo njegovu volju da se sav posveti Bož- 
joj službi. I tako je Danijel 17. prosinca 1898. u 
Blois primio subđakonat, 27. svibnja 1899. đakonat, 
te 22. rujna iste godine prezbiterat. I tako je bio 
na cilju svojih želja. 

Prva služba koju je vršio bila je profesorska 
u crkvenom zavodu Pontlevoy. No, njegov je pravi 
poziv bio misionarski. Da bi ga što sigurnije i bolje 
ostvario, 24. rujna 1902. stupio je u novicijat Dru- 
žbe misionara Duha Svetoga u Orlyju, kod Pariza. 
Nakon godine novicijata položio je jednostavne re- 
dovničke. zavjete. Odmah su ga poslali u misije, 
i to u Senegal. Zbog teške glavobolje, koja ga nije 
puštala na miru, morao je godine 1906. teška srca 
ostaviti Afriku. Vratio se u domovinu i čim se opo- 
ravio, nije mogao odoljeti želji koja ga je vukla 
natrag.u Senegal. U siječnju slijedeće godine po- 
novno je na svom starom misionarskom poslu. No, 
zlo je glavobolje opet došlo i prekinulo njegov rad. 
Morao se definitivno vratiti u domovinu, ali i tu 
je radio za misije pa je tako osnovao djelo »Souve- 
nir Africain« za podizanje katedrale u Dakaru. Bila 
je to velika sabirna akcija. 

NS s 


Za vrijeme I. svjetskog rata o. Danijel se odmah 
dobrovoljno javio za vojnog kapelana. Vodila ga je 
pri tom želja da pomogne dušama, osobito ranje- 
nika i umirućih. Kroz pune 4 godine žrtvovao se 
za vojnike po ratištima Lorene, Somme, Verduna, 
Flandrije, često puta i sam izložen opasnostima po 
život. Žrtvovao je, doista, sve bez ikakve računice. 

Poslije rata imenovan je upraviteljem socijalne 
ustanove za pomoć siromašnim šegrtima u Auteilu. 
Ta je ustanova kroz 12 godina njegove uprave silno 
uznapredovala. O. Brottier je umro 28. veljače 1936. 
istrošen radom. Stekao je glas velikog apostola kr- 
šćanske ljubavi, koga je vodila u svemu silna rev- 
nost, povezana s najdubljom poniznošću. Već 8. ve- 
ljače 1961. izdan je dekret o uvođenju postupka za 
njegovo proglašenje blaženim. 

O. Brottier je bio čovjek neograničena pouzda- 
nja u Božju svemoć, pa je činio upravo nevjerojat- 
ne stvari. Evo i o tome nešto posve kratko! Kod 
njegova sprovoda rekao je pariski nadbiskup kardi- 
nal Verdier da je čitav njegov život bio jedno je- 
dino čudo. Ono se temeljilo na pouzdanju u Boga 
i njegove svece. O. Brottier je imao neograničeno 
pouzdanje u blaženu Djevicu Mariju i svetu Malu 
Tereziju. I nije potrebno nabrajati vidljive dokaze 
da je Bog bio, uistinu, i s njime i s njegovim dje- 
lom. Najznačajniji je dokaz možda ovaj! Brottier je 
imao smionu nakanu podignuti kapelu u čast svete 
Male Terezije, koja bi stajala milijune franaka. 
Nije imao ništa, ali Providnost mu je dala razu- 
mjeti da joj je njegov naum mio. I sada je došla 
vjera koja premješta bregove. Unatoč opomenama 
svojih prijatelja, koji su mislili da ovaj put nje- 
gova »nerazboritost« stvarno prelazi granice, o. 

Brottier dao se na posao. I što se dogodilo? — Nje- 
gov pomoćnik i ekonom zavoda pripovijeda da kroz 
gotovo dvije godine, sve dok se nije dovršilo to ve- 
liko djelo, o. Brottier je dnevno nalazio po tisuću 
franaka bilo u svojoj pošti, bilo u škrabici u kapeli, 
bilo posredovanjem neke nepoznate osobe. Koji put 
je prošao čitav dan, a hiljadarka je stigla kad se 
o, Brottier već spremao u krevet na počinak. 


“Gledano izdaleka to i mnogo drugo u njegovu 
životu izgleda nam gotovo legendarno. I lako bi 
bilo izmišljati hipoteze za tumačenje tih legendi, 
koje to zapravo nisu. Ljudska duhovitost u demiti- 
ziranju zna biti veoma dosjetljiva. No, promatrati 
nešto izdaleka znači izgubiti se u apstrakcijama i 
ogriješiti se o stvarnost. Za onoga koji ide u kon- 
kretno i ispituje stvari, velik broj svjedočanstava 
i neprestano ponavljanje činjenica donosi neki ra- 
čun, neko opravdanje. Za onoga koji je voljan pri- 
bližiti se svecima, sve će to biti nešto neodoljivo, 
čemu se neće moći oduprijeti. Svaki je svetački 
život iskonski, pravo ponovno oživljavanje vjere iz 
Evanđelja, ponavljanje obećanja, koja je Krist na- 
vezao na tu vjeru. Stoga su čudesa kao zlatan la- 
nac, koji se od Krista spušta prema nama i koji 
nas natrag k njemu uzdiže. Čudesa su u životu 
svetih ljudi siguran znak da postoji Bog, da On 
nije samo neka neodređena i bezlična, neosobna 
stvarnost, već Otac, »koji zna u tajnosti što nam 
treba« (Mt 6, 8). 

29. veljače 
SVETI BIZANCIJE, MUČENIK 


Veljača je najkraći mjesec u godini. Ima samo 
28, a u prestupnoj godini 29 dana. 

Bibliotheca Sanctorum na 29. veljače spominje 
svetog mučenika Bizancija. Martirologij Rab- 
bana Sliba, koji je na latinski preveo P. Peeters, 
29. veljače kaže: »Et Byzantius et qui cum eo passi 
sunt.« To u hrvatskom znači: »I Bizancije i oni koji 
su s njim mučeni.« To je sve što o tom svecu znamo 
i o njegovim eventualnim sudrugovima. On nam 
može poslužiti kao simbol svih onih brojnih bez- 
imenih mučenika, koji su za kršćansku vjeru dali 
živote. Nema toga martirologija u koji bi oni mogli 
stati, ni te povijesne znanosti koja bi ih mogla pre- 
brojiti. h 

Prema rimskom povjesničaru Tacitu već je za 
Nerona u prvom progonstvu u Rimu bilo mučeno 
»ingens multitudo« — silno mnoštvo. Sv. Ciprijan 
u III. stoljeću spominje »nebrojeni puk mučenikaA«. 
Za Dioklecijana je.opće poznato da su kršćani ma- 
sovno bili mučeni i ubijani. Ali s rimskom državom 
nije prestalo progonstvo kršćana. Ono u raznim ze- 
mljama traje sve do danas. ' 

Mučenici su sve od početka u Crkvi uživali na- 
ročito poštovanje. Dan mučeništva općenito se sla- 
vio kao dan rođenja za nebo. Na taj se dan na 
grobovima mučenik& održavahu posebne pobožno- 
sti. Na njima bi se čitale takozvane »Passiones« — 
izvještaji o mučeništvu. Njihova su se imena uno- 
sila u kalendar, a od njih se kasnije razviše marti- 


214 


rologiji. Sačuvan nam je priličan broj i spisa zva- 
nih »Acta martyrum«, koji nam donose službene 
zapise vlasti o tijeku procesa i mučeništva. Svakako 
je činjenica da je Božji navozavjetni narod u svim 
razdobljima osjećao potrebu da se sjeća svojih mu- 
čenika i da ih nikada ne baci u zaborav. Ima to 
svoje veliko značenje. U našem ga je vremenu 
lijepo izrazio francuski pisac katoličke inspiracije 
Georges Bernanos u svome djelu »Kuća živih i mr- 
tvih«. On kaže: »Budućnost ne pripada mrtvima, 
već više onima koji čine da mrtvi govore, koji 
tumače zašto su oni umrli.« Mučenici su umrli za 
vjeru. Mi, koji ih slavimo, ispovijedamo da postoje 
vrednote koje su vrednije i od samoga prolaznog 
života. Za nas su vjernike to vrenote i istine vjere. 

4 LITERATURA 


Bibliotheca Sanctorum, Istituto Giovanni XXIII 
nella Pontificia Universita Lateranese, XII sve- 
zaka. 

To, uistinu monumentalno, suvremeno djelo 

SADRŽAJ 


Štovanje svetaca 

1. veljače: 

Sveti Arnold 

2. veljače: 

Prikazanje Gospodinovo u hramu ili Svijećnica 
Sveti Kornelije, biskup 

Sveta Katarina de Ricci 

Blaženi Teofan Venard 

Avelin Ćepulić . 


3. veljače: 

Sveti Blaž, biskup i mučenik 
Sveti Oskar, biskup 

Sveti Nithard, monah i smakne 
Sveta Berlinda, djevica 

Sveti Tripun, mučenik 


4. veljače: 

Sveti Ivan de Britto, mučenik Ž 
Blaženi Rudolf Acquaviva i četiri mučenika 

BI. Franjo Pacheco i drugovi, mučenici u Japanu 
Blaženi Karlo Spinola i drugovi, mučenici. . 
Blaženi Jakov Berthieu, mučenik 

BI. Leon Mangin i 3 svećenika, mučenici 

Sveti Andrija Corsini, biskup 


5. veljače: 

Sveta Agata, djevica i mučenica 
Sveti Modest, apostol Karantanije 
Sveta Adelhajda, redovnica 

6. veljače: 
Sveti Pavao Miki i drugovi, mučenici 
Sveti Amando, biskup 


7. veljače: 
Blaženi Nivard, redovnik 
Papa Pijo IX., sluga Božji 


8. veljače: 

Sveti Jeronim Emilijani 

Sveti Pavao, biskup Verduna 
Otac Filip Jeningen, sluga Božji 


9. veljače: 
Sveta Apolonija, djevica i mučenica 
Anna Katarina Emmerick, stigmatičarka 


10. veljače: 

Sveta Skolastika, djevica 
Blažena Klara di Rimini 
Papa Pijo XI. < 
Kardinal Alojzije Slojsdonć 


li. veljače: 

Blažena Djevica Marija Lurdska . 
Sveti Grgur II., papa 

Sveti Benedikt od Aniane . 


12. veljače: 
Sveti Ludano: d 
Blaženi Reginald Bdćaska oteli 


13. veljače: 

Sveti Agab, prorok 
Blaženi Pavao Loc, mučenik 
14. veljače: 

Sveti Valentin 

Sveti Adolf, biskup 

73 
76 
78 


82 
83 


85 
88 
90 
94 


97 
100 
102 


105 
106 


108 
109 

15. veljače: 

Blaženi Klaudije La Colombičre, svećenik 
Kardinal Nikola Wiseman 

Dan molitve za proslavu Petra Barbarića 


16. veljače: 

Sveti Onezim, učenik sv, Pavla 
Sveta Julijana, mučenica 

Časni Ljudevit De La Puente 

17. veljače: 

Sv. Sedam Utemeljitelja Reda B.D.M. 
Sveti Donat i drugovi, mučenici 
Sveti Bonozije, biskup 

Sveti Evermod, biskup 

Blaženi Ivan od Triora 

Blaženi Franjo Regis Clet, mušenik 


18. veljače: 
Sveti Šimun, biskup i mučenik “ 
Ivan iz Fiesole, Beato Angelico, domisikunae 


19. veljače: 
Sv. Corrado Confalonieri iz Piacenze 
Blažena Elizabeta Picenardi 


20. veljače: 

Sveti Eleuterije, biskup 
Sveti Euherije, biskup . 
Jordan Mai, sluga Božji 


21. veljače: 

Sveti Pier Damiani, crkveni naučitelj 

Sveti Maksimijan, biskup . 

Sv. Robert Southwell, mučenik iz Brušbe Tšuaove 


22. veljače: 
Katedra svetog Petra, apostola 
Sveta Margareta Kortonska 


116 
119 
121 


126 
128 
129 


132 
134 
135 
136 
137 
140 


142 
143 


149 
151 


153 
153 
154 


156 
159 
162 


166 
168 

23. veljače: 
Sveti Polikarp, mučenik 


Sveti Sinerot, srijemski mučenik . 


Paul Claudel 


24. veljače: 

Sveti Modest, biskup 

Sveti Etelbert, kralj 

25. veljače: 

Sveti Donat, zadarski biskup . 
Nikola Ratkaj, isusovac 

26. veljače: 

Sveti Porfirije, biskup 

Sveti Agrikola, biskup 
Blažena Edigna, djevica 


27. veljače: 


Sveti Gabrijel od Žalosne Gospe .. 


Otac Rikard Friedl, isusovac 


28. veljače: 

Sveti Roman, opat . 
Sveti Hilar, papa 
Blažena Villana Botti 


Danijel Aleksije Brotier, Božji sluga 


29. veljače: 
Sveti Bizamcije, mučenik 

Odjeci na knjigu 
»S DUHOVNIM VELIKANIMA KROZ SIJEČANJ« 


BLAGOVEST, listopad 1975. 


Ovo je već drugi svezak životopisa svetaca i 
kršćanskih heroja, koji se spominju kroz mjesec 
siječanj. Svojim dobrim poznavanjem potrebne li- 
terature i izvora, spretan i neumoran pisac duhov- 
nih članaka ovim je obogatio našu vjersku litera- 
turu zdravom hranom za duhovni rast pojedinaca 
i naših kršćanskih obitelji. Ova bi knjižica trebala 
biti zajedno s prvom i slijedećima (koje će sigurno 
vremenom izaći — za sve mjesece u godini) u sva- 
koj kućnoj knjižnici, ali ne kao ukras nego kao 
svagdanja lektira. 


TAVELIĆ, god. XV., broj 3, 1975. 


Poslije knjige »S Duhovnim velikanima kroz 
Advent i Božić« o. Antolović nastavlja započetu 
seriju o svecima. 


Moglo bi se reći da je prava smjelost izići sa 
svetačkim likovima pred suvremene ljude. Govo- 
riti o svecima onima koji se bolesno zanose glum- 
cima i glumicama, pjevačima zabavnih melodija, 
sportašima, itd., onima koji po zidovima spavaćih 
soba i radnih prostorija vješaju slike kakvih goli- 
šavih i bestidnih kreatura — mjesto slika kršćan- 
skih svetaca, takvima govoriti o svecima — to je 
pokušaj contra torrentem. Iako je nuđanje ovakve, 
svetačke, hrane današnjem čovjeku veliki napor 
i, često, rizičan posao, ipak od toga ne smijemo 

odustati jer nam to nalaže Krist kad kaže: »Ne 
užiže se svjetiljka da se stavi pod sud, nego na 
svijećnjak, da svijetli svima u kući« (Mt 5, 15). 

S toga razloga treba pozdraviti izvanrednu za- 
misao o. Antolovića da nam za svaki dan u mjesecu 
iznese život pojedinih svetaca i istaknutih kršćana 
kao primjer i poticaj nama koji osvajamo nebesko 
kraljevstvo i na tom putu posrćemo i padamo, često 
se osjećajući dezorijentiranim. Primjer jakih duša 
koristit će nam kao nenadani bljesak u tamnoj noći 
bespuća i lutanja. 

